DREPT PROCESUAL PENAL I 


I. NOŢIUNI GENERALE PRIVIND DREPTUL PROCESUAL PENAL 


Dreptul procesual penal constă în totalitatea normelor juridice care reglementează activitatea 
organelor judiciare şi a părților, precum şi raporturile dintre acestea, în vederea constatării tuturor faptelor ce 
constituie infracţiuni şi pentru aplicarea măsurilor prevăzute de legea penală. 
Obiectul de reglementare al dreptului procesual penal este procesul penal. 
Cele mai multe norme juridice procesuale penale sunt concentrate în Codul de procedură penală. 
Partea generală cuprinde titlurile: 

. regulile de bază şi acţiunile în procesul penal; 

. competenţa; 

. probele şi mijloacele de probă; 

„măsurile preventive şi alte măsuri procesuale. 
Partea specială cuprinde titlurile: 

. urmărirea penală; 

. judecata; 

. executarea hotărârii penale; 

. proceduri speciale. 

AUN- 


Sarcinile dreptului procesual penal 


Dreptului procesual penal îi revin următoarele sarcini: 
. stabilirea organelor competente să participe în procesul penal şi sfera atribuțiilor acestor organe; 
. stabilirea persoanelor participante şi drepturile şi obligațiile acestora; 
„reglementarea efectuării probațiunii în procesul penal; 
„stabilirea măsurilor procesuale şi efectuarea oricăror acte de procedură; 
5. reglementarea desfăşurării procesului penal în fazele sale: urmărirea penală, judecata şi executarea hotărârilor 
judecătoreşti. 

Procesul penal este activitatea reglementată prin lege şi desfăşurată de organele competente, cu 
participarea părților şi a altor persoane, în scopul constatării la timp şi în mod complet a faptelor ce constituie 
infracțiuni şi al justei pedepsiri a infracţiunilor, astfel încât orice persoană care a comis o infracţiune să fie 
pedepsită potrivit vinovăţiei sale şi nici o persoană nevinovată să nu fie trasă la răspundere penală, urmărindu-se 
prin acestea apărarea ordinii de drept, a persoanei, a drepturilor şi libertăţilor acesteia, prevenirea comiterii 
infracțiunilor şi educarea cetăţenilor în spiritul respectării legii. 


AUN- 


Fazele procesului penal 


Procesul penal este divizat în faze în care activează anumite categorii de organe specifice procesului 
penal — spre deosebire de procesul civil, care are un caracter unitar, pentru că de la început şi până la sfârşit 
acesta se desfăşoară în fața instanței de judecată. 

În procesul penal se disting trei faze: 

1. urmărirea penală — activitatea de identificare a autorului unei infracțiuni, prinderea acestuia şi administrarea 
probelor pentru stabilirea faptei şi a vinovatului; 

2. judecata — începe cu sesizarea instanţei prin rechizitoriul procurorului şi înaintarea întregului dosar cu probele 
administrate şi care continuă cu soluţionarea cauzei penale în condiţii de publicitate şi contradictorialitate, astfel 
încât hotărârea instanţei să exprime adevărul privind fapta şi vinovăția autorului; 

3. punerea în executare a hotărârii judecătoreşti — scopul acesteia este aplicarea hotârârii penale, realizarea 
practică a scopului legii penale şi procesuale penale. 

În prima fază îşi desfăşoară activitatea organele de cercetare penală şi procurorii (şi, excepţional, 
instanţa). În a doua fază îşi desfăşoară activitatea instanţa, cu participarea procurorului. În cea de-a treia fază 
activează instanţa, procurorii, organele ministerului de interne şi cele ale ministerului justiţiei. 


Trecerea procesului penal prin cele trei faze este schema tipică, însă e posibil ca procesul penal să nu 
parcurgă aceste faze, încetarea urmăririi penale sau scoaterea de sub urmărire penală putând întrerupe 
continuarea celorlalte faze. De asemenea, pronunţarea unei achitări de către instanţă înlătură faza de punere în 
executare a hotărârii. În unele cazuri, procesul penal poate începe direct cu judecata — cazul procedurii plângerii 
prealabile —, când plângerea părții vătămate se adresează direct instanţei. 


II. RAPORTURILE PROCESUALE PENALE 
Noţiunea, elementele şi trăsăturile raporturilor procesuale penale 


Raporturile procesuale penale sunt acele raporturi juridice care apar în cadrul procesului penal şi sunt 
reglementate de norme procesuale penale. 

Raporturile procesuale penale au trei elemente: subiecți, obiect şi conținut. 

Subiecţii sunt participanţii la activitatea procesuală, adică statul, prin organele competente, părțile şi 
alte persoane. 

Conţinutul constă în drepturile şi obligaţiile pe care le au în baza legii subiecții procesului penal. 

Obiectul stabileşte existenţa sau inexistenţa raportului juridic penal. 

Trăsăturile raporturilor procesuale penale sunt: 

a) sunt raporturi de putere sau de autoritate, tragerea la răspundere penală reprezentând o manifestare a puterii, 
autoritatea pe care statul o are în acest domeniu; 

b) raporturile procesuale penale iau naştere de regulă în afara acordului de voinţă al părților; în majoritatea 
cazurilor manifestarea de voinţă este unilaterală şi vine din inițiativa organelor competente să realizeze 
procedura penală; în unele situaţii raporturile procesual penale iau naştere cu acordul de voinţă al subiecţilor — 
în cazul procedurii plângerii prealabile; 

c) în majoritatea raporturilor procesual penale unul dintre subiecţi este organ al statului; 

d) drepturile organelor judiciare au valoare de obligaţii pentru aceste organisme; astfel, drepturile organelor 
judiciare de a porni procesul penal sau de a lua anumite măsuri apar ca obligaţii ale acestora. 

Izvoarele dreptului procesual penal: 

Constituţia este izvor al dreptului procesual penal pentru că stabileşte numeroase reguli cu caracter 
general şi care îşi găsesc aplicarea directă în procesul penal, astfel: art. 16 din Constituţie precizează că cetăţenii 
sunt egali în faţa legii fără privilegii şi discriminări; art. 23 din Constituţie menţionează că libertatea individuală 
ŞI siguranţa persoanei sunt inviolabile (cuprinde reglementări amănunțite privind reținerea, arestarea, ca măsuri 
procesuale; art. 27 din Constituţie consacră inviolabilitatea domiciliului, nimeni nu poate pătrunde în locuinţa 
unei persoane fără învoirea acesteia, afară doar când se poate deroga de la această dispoziţie. 

Codul de procedură penală este principalul izvor al dreptului procesual penal. 

Codul penal este izvor al dreptului procesual penal pentru că numeroase dispoziţii din acest cod fac 
referire directă la desfăşurarea procesului penal (ex. dispoziţiile art. 304 CP arată ce mijloace de probă pot fi 
folosite în cazul adulterului; dispoziţiile din Codul penal se referă la stingerea acțiunii penale). 

Codul de procedură civilă este izvor al dreptului procesual penal prin normele ce reglementează ce 
bunuri nu pot fi sechestrate şi prin normele din materia punerii în executare a dispoziţiilor civile dintr-o hotărâre 
penală. 

Codul civil conţine numeroase dispoziţii cu aplicare în rezolvarea cauzelor penale. Astfel, potrivit art. 
14 CPP, repararea pagubei în cazul exercitării acţiunii civile în procesul penal se face potrivit legii civile. 

Legile de organizare a organelor judiciare sunt, de asemenea, izvoare ale dreptului procesual penal. 

Tratatele şi convențiile internaţionale conţin norme de drept procesual penal prin care statele îşi 
acordă asistenţă juridică. Pentru ca dispoziţiile din tratate sau convenţii să devină obligatorii este nevoie ca 
acestea să fie ratificate de Parlament, din momentul ratificării ele căpătând putere de lege. 

Dreptul român nu recunoaşte ca izvor de drept practica judiciară pentru că nu se poate invoca într-o 
cauză ca fiind obligatoriu modul în care s-a procedat într-o cauză similară. 

În dreptul procesual penal cutuma nu constituie izvor de drept, activitatea organizatorică şi realizarea 
procesului penal nu poate fi lăsată la latitudinea unor reguli de conduită, altele decât cele prescrise de lege. 


III. APLICAREA LEGII PROCESUALE PENALE ÎN SPAŢIU ŞI ÎN TIMP 


Prin aplicarera legii procesuale penale se înţelege îndeplinirea, executarea dispoziţiilor legii. Aplicarea 
legii procesuale penale se raportează la două elemente principale: spaţiul şi timpul. 

În spaţiu, legea procesuală penală se aplică pe întreg teritoriul țării noastre; ea nu se aplică pe un 
teritoriu străin, după cum nici o lege străină nu se aplică în România. Aplicarea legii procesuale penale este 
guvernată de principiul teritorialității: 

a) normele de drept procesual penal românesc se aplică numai activităților procesuale desfăşurate pe teritoriul 
statului român şi nu are aplicare în afară, chiar dacă activitatea procesuală se răsfrânge asupra unui cetăţean 
român; 

b) activitatea judecătorească desfăşurată pe teritoriul statului român este valabilă doar dacă se efectuează în 
temeiul normelor procesuale române, iar normele străine nu se aplică pe teritoriul român chiar dacă activitatea 
procesuală se răsfrânge asupra unui străin. 

Noțiunea de teritoriu nu trebuie înțeleasă geografic, ci juridic (art. 142 CP), teritoriu însemnând 
întinderea de pământ şi ape cu subsolul şi spațiul aerian şi marea teritorială cu solul şi subsolul ei. Se are în 
vedere şi completarea făcută în art. 143 CP, unde în noțiunea de teritoriu sunt introduse şi navele şi aeronavele 
sub pavilion românesc. 

Nu se pune problema personalității şi universalității legii procesuale penale. 

În timp ce la aplicarea în spațiu a legii penale se are în vedere locul săvârșirii infracțiunii, la aplicarea 
legii procesuale penale se are în vedere locul unde se desfăşoară activitatea procesuală. 

De la principiul teritorialității există următoarele excepții: 

a) recunoaşterea hotărârii penale pronunțate în străinătate de către organele judiciare străine conform unor 
norme străine şi pe un teritoriu străin şi care-şi produc efectele pe teritoriul român; pentru a fi recunoscute 
aceste hotărâri trebuie întrunite următoarele condiţii: să fie pronunţate de organele competente, să aibă caracter 
definitiv, să nu contravină ordinii noastre de drept; 

b) în cazul imunităţii de jurisdicție a reprezentanţilor diplomatici, când legea procesuală penală română nu se 
aplică persoanelor ce săvârşesc infracțiuni în statul de reşedinţă. 

În timp, aplicarea legii procesuale penale este cuprinsă între două momente: intrarea în vigoare a legii 
şi ieşirea din vigoare a legii, operând principiul activităţii legii procesuale penale (sau al imediatei aplicări). 
Potrivit sistemului constituțional românesc, momentul intrării în vigoare este la trei zile de la publicarea în 
Monitorul Oficial, legile de mare întindere sau care aduc modificări numeroase intrând în vigoare ulterior, la un 
moment stabilit în textul legii. 

Legea procesuală penală iese din vigoare în aceleaşi condiţii ca şi celelalte legi: prin abrogarea parțială 
sau totală ori prin ajungerea la termen. 

Spre deosebire de legea penală, legea procesuală penală nu poate fi retroactivă şi nici ultraactivă, adică 
o anumită procedură reglementată de legea în vigoare nu se aplică actelor procedurale anterior îndeplinite şi nici 
situaţia inversă, ca o lege ieşită din vigoare să-şi producă efectele în continuare. 

La aplicarea în timp a normei procesuale penale nu se ia în consideraţie data săvârşirii infracțiunii, ci 
data la care se efectuează un anumit act sau lucrare procesuală. În unele cazuri, prin excepţie, legea procesuală 
penală poate fi retroactivă, iar în altele, ultraactivă. 

Norma procesuală penală retroactivează când nu mai conţine condiţiile de formalitate prevăzute de 
legea veche şi nerespectate cu ocazia efectuării unui act procedural; astfel, deşi actul era nul sub legea veche, el 
devine valabil sub legea nouă care, aplicată unui act deja efectuat, retroactivează. 

Legea procesuală penală are caracter retroactiv şi în cazul unei legi de intrepretare, dar în acest caz 
retroactivitatea nu decurge din caracterul legii de procedură, ci din faptul că orice lege de interpretare se 
consideră corp comun cu legea interpretată şi se aplică din momentul intrării în vigoare a legii interpretate. 

Legea procesuală penală ultraactivează în trei cazuri: 

1. când se referă la căi de atac şi termen; 


2. când s-a dat o hotărâre de către instanţa competentă să judece în primă instanţă şi apoi intervine, până la 
judecarea apelului, o nouă normă ce prevede o altă instanţă să judece în primă instanţă, noua normă nu se aplică 
în cauză şi astfel competenţa se va determina după vechea lege scoasă din vigoare şi care ultractivează; 

3. hotărârile sunt supuse căilor de atac prevăzute de legea în vigoare la data pronunțării lor şi astfel se aplică 
norma abrogată care ultractivează, cu precizarea că legea veche ultraactivează doar pentru a asigura dreptul la 
calea de atac când noua lege îl desființează sau îl restrânge şi nu ultraactivează în privinţa condiţiilor de 
desfăşurare a judecății şi de soluţionare a cauzei. 

Pentru aceleaşi motive, termenele sunt cele hotărâte de legea în vigoare la data când au început să 
curgă. Nu au caracter retroactiv şi nici ultraactiv legile întâlnite doar în situaţii tranzitorii (acele momente când 
se trece de la aplicarea unei legi la aplicarea altei legi şi când pe rolul organelor judiciare se găsesc spre 
soluţionare numeroase cauze). 

În materie procesuală penală nu se pune problema aplicării legii penale mai favorabile, totuşi 
implicaţiile procesuale pot duce într-o cauză penală la aplicarea legii penale mai favorabile. 

Un caz deosebit privind aplicarea în timp a legii se întâlneşte în situația concursului de legi procesuale, 
ce intervin când raporturile procesuale cad sub incidenţa simultană a unei legi generale şi a unei legi speciale. 
Pentru a rezolva problema privind aplicarea uneia sau alteia dintre legi se aplică următoarele reguli: 

1. legea specială derogă de la legea generală şi se aplică cu prioritate; 
2. legea specială se completează cu legea generală în toate cazurile pe care nu le reglementează. 


IV. PRINCIPIILE FUNDAMENTALE ALE PROCESULUI PENAL ROMÂN 


Prin principiu fundamental înţelegem regula cu caracter general în temeiul căreia este reglementată 
întreaga desfăşurare a procesului penal. Noţiunea de „principiu fundamental” se reţine numai în sensul de regulă 
ce stă la baza întregii activităţi procesuale şi de aceea nu putem considera principii acele reguli ce privesc numai 
una din fazele procesului penal. 

Codul de procedură penală prevede un capitol special consacrat regulilor de bază, în primul capitol — 
„Scopul şi regulile de bază ale procesului penal” —, sunt definite următoarele principii: 

1. principiul legalităţii procesului penal; 

. principiul oficialităţii procesului penal; 

. principiul aflării adevărului; 

. principiul rolului activ al organelor judiciare; 

. principiul garantării libertății persoanei în procesul penal; 

. principiul respectării demnității umane; 

. principiul prezumţiei de nevinovăție; 

. principiul garantării dreptului la apărare; 

. principiul limbii în care se desfăşoară procesul penal. 
În Constituţie sunt prevăzute şi alte principii: 

. principiul egalităţii persoanelor în procesul penal; 

2. principiul operativităţii. 

Enumerarea şi descrierea principiilor 


1. Principiul legalităţii este o transpunere pe plan practic a principiului general al legalității înscris în 
art. 1 al Constituţiei revizuite, potrivit căruia respectarea Constituţiei, a supremaţiei sale şi a legilor este 
obligatorie. 

Acest principiu este consacrat în Codul de procedură penală în art. 2, unde se arată că procesul penal 
se desfăşoară, atât în cursul urmării penale, cât şi al judecății, potrivit dispoziţiilor legii. Acest principiu exprimă 
următoarele cerinţe: 

a) activitatea procesuală penală nu se poate fi desfăşurată decât de organele judiciare prevăzute de lege, în 
compunerea şi limitele indicate de lege; normele care reglementează organizarea, funcționarea organelor 
judecătoreşti, precum şi competenţa lor, sunt norme imperative şi nu se poate îngădui nici o abatere de ele; 

b) procedura de urmărire şi judecată trebuie să se desfăşoare numai în condiţiile şi formele prevăzute de lege; 

c) organele judecătoreşti trebuie să respecte drepturile procesuale ale părţilor şi să le asigure exercitarea lor. 

Pentru a se asigura legalitatea procesului penal, Codul de procedură penală a instuit anumite garanţii 
juridice. De exemplu, ori de câte ori legea nu a fost respectată când s-a dispus un act procesual sau procedural, 
există posibilitatea anulării acelui act. Persoanele care au încălcat legea cu ocazia activităţii procesuale pot fi 
sancţionate administrativ, civil sau penal. 

Instituirea unor sancţiuni nu este o garanţie suficientă pentru legalitatea procesului. De aceea, Codul 
de procedură penală a organizat un control între organele judecătoreşti care să asigure înlăturarea oricăror 
ilegalităţi. Astfel, a fost organizată supravegherea activităţii organelor de cercetare penală de către procuror, a 
acestuia de către prima instanţă şi a instanţei de către instanţa de control judiciar. 


2. Principiul oficialităţii procesului penal este consacrat în art. 2 CPP în care se arată că actele 
necesare desfăşurării activităţii procesului penal se îndeplinesc din oficiu, afară de cazul când prin lege se 
dispune altfel. 

Principiul oficialități a determinat dispoziţiile ce prevăd obligarea organelor de cercetare penală de a 
se sesiza din oficiu privind săvârşirea unei infracţiuni, obligaţia organelor judiciare de a începe urmărirea penală 
şi de a efectua cercetările penale, obligaţia procurorului de a dispune trimiterea în judecată, dacă se îndeplinesc 
condiţiile legii, obligaţia instanţei de a soluţiona cauza şi obligaţia executării din oficiu a hotărârii penale 
definitive. Garanţia juridică a respectării acestui principiu o constituie instituirea unor sancțiuni disciplinare 
penale faţă de cei care nu-şi îndeplinesc obligația legală de a desfăşura procesul penal. 

Înscriind acest principiu, Codul de procedură penală face şi o rezervă, arătând că actele necesare 
procesului penal se îndeplinesc din oficiu, dacă prin lege nu se dispune altfel, adică în anumite cazuri legea 
împiedică organelor judecătoreşti să acționeze din oficiu şi supune activităţii organelor judiciare inițiativa 
peroanelor prevăzute de lege, iar această persoană capătă un drept de a dispune asupra începerii şi desfăşurării 
procesului penal. 

Pentru infracțiuni cum ar fi violarea de domiciliu, violul, lovirea, vătămarea, acţiunea penală nu poate 
fi pusă în mişcare decât la plângerea prealabilă a persoanei vătămate; fără o asemenea plâgere nu poate începe 
urmărirea penală. În aceeaşi situaţie se află organul de urmărire penală, dacă pentru unele infracţiuni contra 
siguranţei circulației pe cale ferată şi contra capacităţii de apărare a ţării nu a fost sesizat de organul competent 
al căilor ferate, respectiv, de organul militar. 

Pe baza aceleiaşi derogări de la oficialitate, urmărirea sau judecata nu mai pot continua când persoana 
vătămată îşi retrage plâgerea prealabilă sau se împacă cu inculpatul, dacă legea permite. În unele situaţii, 
procesul penal se porneşte din oficiu, dar desfăşurarea sa ulterioară este lăsată la dispoziţia persoanei vătămate, 
în sensul că aceasta şi făptuitorul se pot împăca (ex. la infracţiuni de lovire, vătămare corporală, seducţie). 


3. Principiul aflării adevărului. Art. 3 CPP prevede că: „desfăşurarea procesului penal trebuie să 
asigure aflarea adevărului cu privire la persoana făptuitorului”. 

Aplicarea acestui principiu duce la realizarea obiectului procesului penal, acela ca orice persoană 
vinovată de comiterea unei infracţiuni să fie pedepsită conform cu vinovăția sa şi nici o persoană nevinovată să 
nu fie trasă la răspunderea penală. 

În procesul penal trebuie constatat adevărul obiectiv, pentru că există riscul de a se stabili de către 
organele judiciare un adevăr judiciar, care să nu fie conform cu realitatea din cauza unor probe insuficiente. 
Adevărul judiciar este o aparenţă de adevăr, el concurând cu faptele rezultate din probe, dar nu întotdeuna cu 
realitatea obiectivă. 

Aflarea adevărului cu privire la faptele şi la împrejurările cauzei înseamnă constatarea existenţei sau a 
inexistenţei faptei, iar aflarea adevărului cu privire la persoana făptuitorului înseamnă deplina certitudine asupra 
vinovăţiei sau a nevinovăţiei inculpatului. Ca o garanţie a aplicării acestui principiu, legea prevede obligarea 
fiecărui organ judiciar în faţa căruia se desfăşoară cauza, de a verifica concordanța cu realitatea a concluziilor 
emise de organele judiciare ce au instrumentat anterior cauza, după care trebuie să formuleze concluziile 
proprii. 


4. Principiul rolului activ al organelor judiciare penale. Art. 4 CPP prevede că: „organele judiciare 
ce participă la desfăşurarea procesului penal trebuie să desfăşoare rolul activ atât în iniţierea procesului penal, 
cât şi în realizarea activităţii de judecată şi a punerii în executare a hotărârii penale”. 


5 


Principiul rolului activ impune următoarele obligaţii organelor judiciare: 

1) de a explica învinuitului sau inculpatului, precum şi celorlalte părți în proces, drepturile lor procesuale şi să le 
ajute în cursul judecății pentru a lămuri cauza sub toate aspectele; 

2) de a pune în discuţia părților, din oficiu, orice chestiuni de a căror lămurire depinde corecta rezolvare a 
cauzei, cerându-le să-şi exprime punctul de vedere asupra acesteia; 

3) de a dispune din oficiu administrarea probelor necesare lămuririi cauzei; 

4) de a examina cauza sub toate aspectele, independent de poziţia pe care o au părţile în proces. 

Garanţia respectării acestui principiu constă în obligarea organelor judiciare ce exercită controlul de a 
sancţiona lipsa de rol activ prin retrimiterea cauzei la organul judecătoresc ce nu şi-a manifestat rolul activ. 

5. Principiul garantării libertăţii persoanei în procesul penal. Inviolabilitatea persoanei este 
consacrată ca principiu fundamental şi constă în dreptul fiecărui om de a fi şi de a se comporta liber, iar 
atingerea adusă acestor atribute poate fi făcută doar în cazurile şi condiţiile prevăzute de lege. 

În art. 23 din Constituţie s-a consacrat libertatea individului arătându-se că libertatea individului şi 
siguranța persoanei sunt inviolabile. Codul de procedură penală înscrie acest principiu în art. 5 modificat prin 
legea 281/2003 cu următorul conţinut: 

„1) În tot cursul procesului penal este garantată libertatea persoanei. 

2) Nici o persoană nu poate fi reținută, arestată sau privată de libertate în alt mod şi nici nu poate fi supusă 
vreunei forme de restrâgere a libertăţii decât în cazurile şi condiţile prevăzute de lege. 

3) Dacă cel împotriva căruia s-a luat măsura arestării preventive sau s-a dispus internarea sau o măsură de 
restrângere a a libertăţii consideră că aceasta este ilegală are dreptul, în tot cursul procesului penal, să se 
adreseze instanţei competente, potrivit legii. 

4) Orice persoană care a fost în cursul procesului penal privată de libertate sau căreia i s-a restrâns libertatea, 
ilegal sau pe nedrept, are dreptul la repararea pagubei suferite, în condiţiile prevăzute de lege. 

5) În tot cursul procesului penal învinuitul sau inculpatul aflat în stare de arestare preventivă poate cere punerea 
în libertate provizorie sub control judiciar sau pe cauţiune.”. 

Garanţiile privind lberatea persoanei se regăsesc în reglementările ce privesc cazurile în care se pot 
dispune măsurile de prevenție, organele competente să dispună aceste măsuri, durata lor şi verificarea legalităţii 
acestor măsuri. 


6. Principiul respectării demnităţii umane a fost introdus în Codul de procedură penală prin legea 
32/1990 în art. 5!, cu următorul conţinut: „Orice persoană care se află în curs de urmărire penală sau de judecată 
trebuie tratată cu respectarea demnității umane. Supunerea acesteia la tortură sau la tratamente cu cruzime, 
inumane ori degradante, este pedepsită de lege”. 

Adoptarea acestui principiu este urmarea aderării României la Convenţia împotriva torturii şi a altor 
pedepse ori tratamente inumane sau degradante, adoptată la New York în 1984, la care România a aderat în 
octombrie 1990. Ca urmare a acestei aderări, prin legea 20/1990 s-a introdus în Codul penal art. 267!, care 
sancţionează infracțiunile de tortură ca o infracțiune împotriva înfăptuirii Justiției. 

Garanţiile se regăsesc în dispoziţii ale Codul de procedură penală, dar şi în dispoziţii ale Codului 
penal. Astfel, în art. 68 CPP se arată că este interzis a se întrebuința violenţe sau alte mijloace de constrângere, 
promisiuni sau îndemnuri în scopul de a obține probe; de asemenea, art. 229-231 CPP reglementează 
suspendarea urmăririi penale în caz de boală gravă a inculpatului, iar art. 453 CPP, amânarea executării 
pedepsei sau întreruperea executării, pe motive de sănătate. În Codul penal sunt prevăzute infracţiuni împotriva 
înfăptuirii justiției (cercetarea abuzivă, tortura), ce urmăresc sancţionarea subiecților oficiali care desfăşoară 
procesul penal, în cazul în care încalcă acest principiu. 


7. Principiul prezumţiei de nevinovăție. Art. 5° CPP, astfel cum a fost modificat prin legea 
281/2003, are următorul conţinut: „Orice persoană este considerată nevinovată până când vinovăția sa este 
stabilită printr-o hotărâre penală definitivă”. Prezumția de nevinovăție a fost proclamată de Revoluţia Franceză, 
ca un principu al drepturilor omului şi ca o reacţie la procesul inchizițional (simpla învinuire echivala cu o 
vinovăţie şi îl obliga pe învinuit să-şi dovedească nevinovăția). Prezumția de nevinovăție a fost consacrată şi de 
art. 11 Declaraţia Universală a Drepturilor Omului, adoptată de O.N.U. în decembrie 1948, potrivit căreia 

orice persoană învinuită de săvârşirea unei infracţiuni este prezumată nevinovată atât timp cât vinovăția sa nu a 
fost stabilită într-un proces public cu asigurarea garanţiilor apărării. 

În Codul de procedură penală prezumția de nevinovăție este reglementată amănunţit în capitolul al I- 
lea, capitol privitor la probă şi la mijloacele de probă. Potrivit dispoziţiior art.66 CPP, învinuitul sau inculpatul 
nu este obligat să probeze nevinovăția sa, aceasta fiind prezumată. Prezumția de nevinovăție poate fi răsturnată 
prin dovedirea vinovăţiei şi ca urmare, pentru a-l trimite în judecată pe inculpat, organul de urmărire penală 
trebuie să dovedească că infracţiunea există şi a fost săvârşită de acesta, iar, pentru a-l condamna, instanța 
trebuie să fie în posesia probelor din care reiese vinovăția. 

Învinuitul sau inculpatul profitând de prezumția de nevinovăție nu e obligat să producă nici o probă de 
nevinovăție, însă atunci când organul judiciar a strâns probe de vinovăţie, învinuitul sau inculpatul are dreptul 
să probeze lipsa lor de temeinicie pentru că, înlăturând probele de vinovăţie, operează din nou prezumția de 
nevinovăție. 

Aceasta nu poate fi răsturnată decât prin probe certe de vinovăţie pentru că, atunci când din probele 
administrate se ajunge la îndoială împotriva nevinovăţiei prezumate, nu e înlăturată regula, îndoiala profitând 
inculpatului. 


8. Principiul garantării dreptului la apărare. Codul de procedură penală înscrie printre regulile de 
bază ale procesului penal garantarea dreptului la apărare şi, în acest sens, în art. 6, astfel cum a fost modificat 
prin legea 281/2003, prevede că: 

„1) Dreptul la apărare este garantat învinuitului, inculpatului şi celorlate părţi în tot cursul procesului penal. 

2) În cursul procesului penal, organele judiciare sunt obligate să asigure părţilor deplina exercitare a drepturilor 
procesuale în condiţiile prevăzute de lege şi să administreze probele necesare în apărare. 

3) Organele judiciare au obligaţia să-l încunoştiinţeze de îndată şi mai înainte de a-l audia, pe învinuit sau pe 
inculpat despre fapta pentru care este cercetat, încadrarea juridică a acesteia şi să-i asigure posibilitatea 
pregătirii şi exercitării apărării. 

4) Orice parte are dreptul să fie asistată de apărător în tot cursul procesului penal. 

5) Organele judiciare au obligaţia să încunoştiinţeze pe învinuit sau inculpat, înainte de a i se lua prima 
declaraţie, despre dreptul de a fi asistat de un apărător consemnându-se aceasta în procesul verbal de ascultare. 
În condiţiile şi în cazurile prevăzute de lege, organele judiciare sunt obligate să ia măsuri pentru asigurarea 
asistenţei juridice a învinuitului sau a inculpatului, dacă acesta nu are apărător ales.” 

Garanţiile respectării acestui principiu sunt: 

1) însăşi instituţia asistenţei juridice, reglementată prin legea 51/1995 (exercitarea profesiei de avocat); 

2) prezentarea materialului de urmărire penală, prin intermediul căreia inculpatul are dreptul să ia la cunoştiință 
de acesta pentru a-şi organiza mai bine apărarea; 

3) ascultarea învinuitului sau a inculpatului în diferite etape ale procesului penal; în unele situaţii, ascultarea 
inculpatului este obligatorie cum ar fi cazul arestării, al prelungirii arestării preventive sau în momentul 
încheierii dezbaterii judiciare când inculpatului i se acordă ultimul cuvânt; 

4) când apărarea este obligatorie potrivit legii, încălcarea dispoziţiilor legale şi efectuarea unei acţiuni în lipsa 
apărătorului este sancționată cu nulitatea absolută a actului conform dispoziţiilor art. 207 (2) CPP). 


9. Principiul limbii în care se desfăşoară procesul penal. Codul de procedură penală prevede, în art. 
7, că: „1) În procesul penal, procedura judiciară se desfăşoară în limba română. 
2) În faţa organelor judiciare se asigură părţilor şi altor persoane chemate în proces folosirea limbii materne, 
actele procedurale întocmindu-se în limba română”. 

În art. 8 CPP, astfel cum a fost modificat prin legea 281/2003, se arată că: „Părţilor care nu vorbesc 
sau nu înţeleg limba română ori nu se pot exprima li se asigură, în mod gratuit, posibilitatea de a lua cunoştiință 
de piesele dosarului, dreptul de a vorbi, precum şi dreptul de a pune concluzii în instanţă, prin interpret”. 


10. Principiul egalităţii persoanelor în procesul penal. Art. 16 din Constituţie prevede că: 
„1) Cetăţenii sunt egali în faţa legii şi a autorităţilor publice, fără privilegii şi fără discriminări. 


2) Nimeni nu este mai presus de lege”. De asemenea, potrivit art. 21 din Constituţie — Accesul liber la justiţie -, 
„Orice persoană se poate adresa justiției pentru apărarea drepturilor, libertăţilor şi intereselor sale legitime şi 
nici o lege nu poate îngrădi exercitarea liberă a acestui drept”. 

Deşi nu are o consacrare expresă ca principiu fundamental al procedurii penale, egalitatea persoanelor 
în procesul penal se manifestă în mod real prin felul cum este reglementată administrarea justiției în ţara noastră 
şi anume: tuturor persoanelor le sunt aplicate aceleaşi reguli procesuale, aceleaşi organe judiciare desfăşoară 
procesul penal fără ca anumite persoane să fie privilegiate şi fără discriminări. 

Garantarea acestui principiu este asigurată şi prin dispoziţii ale Codului penal, care incriminează 
faptele prin care este încălcat acest principiu (art. 247 CP arată că îngrădirea de către un funcţionar a folosinţei 
sau exerciţiului dreptului vreunui cetăţean ori crearea pentru acesta a unor situaţii de inferioritate pe temei de 
naționalitate, rasă, sex sau religie se pedepseşte cu închisoare de la 6 luni la 5 ani). 


11. Principiul operativităţii (celerităţii) în procesul penal presupune rezolvarea rapidă a cauzelor 
penale precum şi simplificarea pe cât posibil a activităţii procesului penal. Acest principiu nu are o reglementare 
expresă în actuala legislaţie, dar se impune înscrierea sa principiu fundamental pentru a se asigura scopul 
procesului penal, acela de constatare la timp şi în mod concret a faptelor ce constituie infracţiuni. 

Prin operativitate se asigură şi calitatea probelor, întrucât odată cu trecerea timpului se şterg urme, 
dispar oameni şi obiecte şi astfel calitatea probelor scade. 

Prin înscrierea acestui principiu ca principiu fundamental s-ar crea şi garanţia că termenele prevăzute 
de lege pentru efectuarea anumitor activități ar fi respectate de organele judiciare. 

Operativitatea procesului penal este impusă prin numeroase dispoziţii ale Codului de procedură penală 
(ex. art. 185-188 CPP reglementează termenele în procesul penal, art. 347 prevede disjungerea acţinii civile şi 
amânarea judecării ei într-o altă şedinţă, când rezolvarea pretențiilor civile ar provoca întârzierea acțiunii 
penale). 


V. ACȚIUNEA PENALĂ ŞI ACȚIUNEA CIVILĂ ÎN PROCESUL PENAL 
Acţiunea în justiţie 


Orice încălcare a normei juridice prin comiterea unui fapt ilicit produce un conflict de drepturi, iar 
rezolvarea conflictului de drepturi nu se face de cel al cărui inters a fost lezat, ci de organele competente să 
aplice legea. 

Pentru a aduce conflictul de drept înaintea justiţiei trebuie să existe un mijloc legal care să fie exercitat 
conform legii. Un asemenea mijloc este acţiunea în justiţie — instrumentul juridic prin care o persoană este trasă 
la răspundere în faţa instanţei de judecată pentru a fi obligată să suporte constrângerea de stat corespunzătoare 
normei încălcate. După felul răspunderii penale, civile, administrative şi acţiunea în justiție poartă denumirea de 
acţiune penală, civilă sau contravenţională. 

În societatea modernă statul este singurul distribuitor al justiţiei, iar acţiunea în justiţie este mijlocul 
prin care se cere să se facă Justiţie. Prin urmare, pentru înfăptuirea Justiţiei trebuie să existe un subiect care să 
sesizeze şi un mijloc prin care să se definească scopul acţiunii. În principiu, instanţa având cunoştinţă despre 
comiterea unei infracțiuni nu-l poate judeca pe făptuitor pentru infracţiune fără o sesizare de judecare a cauzei. 

Codul de procedură penală dă în competenţa instanţei numai constatarea infracțiunilor de audienţă, dar 
şi în acest caz, procesul-verbal de constatare este trimis procurorului care, pe baza cercetărilor, porneşte 
acțiunea şi sesizează instanţa. 

Exercitarea acţiunii penale de către instanţă se admite în mod excepţional în cazul în care potrivit art. 
335 instanţa poate extinde acţiunea penală pornită anterior de procuror, când în cursul judecății se descoperă în 
sarcina inculpatului alte acte materiale ce intră în cuprinsul infracțiunii pentru care s-a făcut trimiterea în 
judecată. 

Elementele acţiunii în justiţie sunt: temeiul, obiectul şi subiecții acţiunii. 

Temeiul de fapt al acţiunii îl constituie fapta ilicită, iar temeiul de drept îl constituie norma juridică ce 
conţine o anumită prevedere, în cazul în care este încălcată. De aceea promovarea acţiunii penale sau civile în 
cazul unei persoane este posibilă când s-a comis o infracțiune sau s-a provocat o pagubă. 

Obiectul acţiunii îl constituie tragerea la răspundere a persoanei ce a săvârşit fapta ilicită. Prin urmare 
există obiect atâta timp cât există răspundere. Când răspunderea este înlăturată printr-o cauză legală acţiunea 
rămâne fără obiect (ex: amnistie, împăcarea părților — acţiunea se stinge). Acţiunea civilă se poate stinge prin 
repararea voluntară a pagubei. 

Subiecţii acţiunii sunt subiecţii raportului juridic de conflict şi primesc în procedura judecății calitățile 
judecătoreşti ce le conferă drepturile şi obligaţiile în raport de care subiecţii pot fi activi sau pasivi. 

Subiecţii activi ai acţiunii sunt subiecţii care pot exercita acţiunea în justiție. Astfel Codul de 
procedură penală prevede că acţiunea penală se promovează şi se susține de către procuror şi, în cazuri 
restrânse, de partea vătămată. 

Subiecţii pasivi sunt persoanele împotriva cărora se exercită acţiunea în justiție şi care răspund pentru 
faptele ilicite comise. 


Acţiunea penală 


Acţiunea penală este mijlocul procesual prin care infractorul este adus în faţa instanţei pentru a fi 
pedepsit conform legilor penale. 

Privind natura juridică a acţiunii penale, în doctrină există păreri distincte: dreptul la acţiune este un 
drept inerent şi încorporat în dreptul substanţial pe care îl realizează; dreptul la acţiune este un drept autonom. 
Practica a admis cea de-a doua părere — acţiunea penală nu se naşte din săvârşirea infracţiunii, ci din norma 
juridică prin care o anumită faptă este considerată infracţiune. Acţiunea penală este o acţiune autonomă, 
distinctă de dreptul invocat şi ocrotit. 

Obiectul acţiunii penale îl constituie tragerea la răspundere penală a persoanelor care au săvârşit 
infracţiuni. Obiectul acţiunii penale nu trebuie confundat cu scopul acţiunii penale (aplicarea unei sancțiuni 
penale). 

Subiecţii acţiunii penale sunt subiecți activi şi pasivi. Titular al acţiunilor penale este statul, care 
exercită acţiunile prin intermediul procurorilor. În cazurile limitativ prevăzute de lege, titular al acţiunilor 
penale poate fi şi partea vătămată. Subiecţii pasivi sunt persoanele împotriva cărora se exercită acțiunea penală: 
învinuitul, inculpatul, partea responsabilă civilmente. 

Trăsăturile acţiunii penale sunt: 

a) acţiunea penală aparține statului, acesta fiind singurul care, prin organele sale specializate, are dreptul să 
tragă la răspundere pe acele persoane ce au comis infracțiuni; statul determină care din organele sale pot 
exercita acţiunea penală şi deleagă acest drept şi părții vătămate; 
b) acțiunea penală este obligatorie, ea trebuie pusă în mişcare ori de câte ori s-a produs o infracțiune; de la 
caracterul obligatoriu al acţiunii penale fac excepţie cazurile în care declanşarea procesului penal se face la 
plângerea prealabilă a persoanei vătămate; 
c) acţiunea penală este indisponibilă; odată pusă în mişcare nu mai poate fi retrasă, trebuind a fi continuată până 
la epuizarea ei, care înseamnă rămânerea definitivă a soluţiei; odată declanşată, acţiunea penală nu se poate 
stinge decât în cazurile prevăzute de lege; disponibilitatea acţiunii penale este o excepţie şi se manifestă doar 
când se permite părţii vătămate să-şi retragă plângerea prealabilă sau să se împace cu făptuitorul; statul, ca 
subiect activ al acţiunii penale, poate oricând să dispună prin lege asupra exercitării acţiunii penale, manifestând 
dreptul său de clemenţă prin amnistie; 
d) acţiunea penală este indivizibilă; exercitarea acţiunii penale nu se poate restrânge numai asupra unora dintre 
participanţii la infracţiune, ci ea se extinde asupra tuturor celor ce au participat la săvârşirea ei, chiar dacă unii 
sunt descoperiți mai târziu; în cazul participaţiei penale nu vom avea atâtea acţiuni câţi infractori sunt, ci o 
singură acţiune îndreptată împotriva tuturor infractorilor; 
e) acţiunea penală este individuală; ea nu se poate exercita decât împotriva persoanei vinovate de săvârşirea 
unei infacțiuni; prin urmare, nimeni nu poate să ceară să fie subiect pasiv alături de inculpat sau în locul 
acestuia; caracterul individual al acţiunii penale are o serie de consecinţe: 

1) succesorii inculpatului nu pot fi subiecţii pasivi ai acţiunii penale în locul celui decedat; 

2) dacă inculpatul este un incapabil, nu este necesar pentru exercitarea acţiunii penale ca reprezentantul său 
legal să participe alături de acesta; 


3) nimeni nu poate pretinde să intervină în cauză alături de inculpat pentru a-i asigura apărarea sau pentru a fi 
judecat în locul lui. 


Momentele acţiunii penale 


Pentru realizarea obiectivelor acţiunii penale se desfăşoară o multiudine de activităţi procesuale ce 
gravitează în jurul a trei momente principale: punerea în mişcare, exercitarea şi stingerea acţiunii penale. 

Punerea în mişcare a acţiunii penale înseamnă a efectua actul procesual prevăzut de lege prin care se 
formulează învinuirea împotriva unei persoane determinate şi se desfăşoară astfel activitatea de tragere la 
răspunderea penală. Punerea în mişcare a acţiunilor penale se face, potrivit art. 9 CPP, prin actul de inculpare. 
Pot pune în mişcare acţiunea penală: procurorul, partea vătămată (în cazuri restrânse) şi instanţa (în cazuri 
excepţionale). 

a) Procurorul, ca principal titular al acţiunii penale, are dreptul să pună în mişcare acţiunea penală în 
toate cazurile când o persoană a comis o infracţiune, cu excepţia acelora prevăzute de art. 279 lit. a. CPP. 

În faza de urmărire penală, procurorul poate pune în mişcare acţiunea penală prin două modalităţi: 

1) ordonanța de punere în mişcare a acţiunii penale, când în cursul urmăririi penale se stabileşte că învinuitul a 
comis infacţiunea pentru care este cercetat; 
2) rechizitoriul, când o asemenea concluzie rezultă la terminarea urmăririi penale. 

În cursul judecății, procurorul poate pune în mişcare acţiunea penală numai în cazul în care se 
descoperă în sarcina inculpatului şi alte infracţiuni decât cele cuprinse în rechizitoriu sau se descoperă şi 
participarea altor persoane la comiterea infracțiunilor ori se descoperă săvârşirea de alte persoane a unei 
infracţiuni în legătură cu infracţiunea care se judecă. În aceste cazuri, acţiunea penală se pune în mișcare printr- 
o acţiune orală făcută de procuror în şedinţa de judecată. 

b) Partea vătămată poate pune în mişcare acţiunea penală numai în cazurile prevăzute de art. 279 lit. a 
CPP, prin introducerea plângerii prealabile la instanţa de judecată. 

c) Instanţa de judecată are dreptul să pună în mişcare acţiunea penală în cazul în care, în cursul 
judecății, se descoperă şi alte fapte comise de inculpat, în legătură cu fapta judecată, dacă procurorul nu 
participă la judecată. Actul prin care instanţa pune în mişcare acţiunea penală este încheierea de extindere a 
procesului penal. 

Momentul punerii în mişcare al acţiunii nu trebuie confundat cu momentul începerii urmăririi penale, 
între aceste două momente existând deosebiri esenţiale: 

1) începerea urmăririi penale se face in rem ori de câte ori organele competente au date în legătură cu săvârşirea 
unei infracţiuni; punerea în mişcare a acţiunii penale se face in personam, fiind necesar să se cunoască persoana 
ce urmează a fi trasă la răspundere penală; 

2) începutul urmăririi penale poate avea loc în momentul în care există date că s-a comis o infracţiune; pentru 
punerea în mişcare a acţiunii penale trebuie să existe probe temeinice a celui suspectat de comiterea infracțiunii; 
în unele situaţii este posibil ca datorită probelor existente, punerea în mişcare a acțiunii penale să aibă loc în 
aceelaşi moment cu începutul urmăririi penale. 

Exercitarea acţiunii penale presupune susţinerea ei în vederea realizării tragerii la răspundere a 
inculpatului. Sarcina exercitării acţiunii penale revine, în principiu, subiecților activi care pot să administreze 
probe, pot formula cereri instanţei, pot susține învinuirea şi pot pune concluzii, cerând condamnarea 
inculpatului, pot folosi căile de atac. 

În cursul urmăririi penale, procurorul exercită acţiunea penală prin trimiterea în judecată a 
inculpatului, sesizând instanţa cu judecarea acestuia. 

În cursul judecății, procurorul exercită acţiunea penală prin susţinerea învinuirii, dovedirea vinovăţiei 
inculpatului, cererea de condamnare şi folosirea căilor de atac. 

Subiecţii îndreptățiţi să exercite acțiunea pot, în unele situaţii, să renunţe la acest drept: 

- procurorul poate pune concluziile de achitare când constată că învinuirea nu este confirmată); 
- partea vătămată, în situaţia în care are drept să dispună de acţiunea penală, poate să şi renunţe la exercitare 
prin retragerea plângerii prealabile sau prin împăcarea cu făptuitorul. 

Stingerea acţiunii penale nu se realizează prin simpla ei neexercitare, ci este nevoie de o manifestare 
formală şi expresă de voinţă, care să ducă la încetarea ei. Asupra stingerii acţiunii penale trebuie să se pronunţe 
organul judecătoresc ce conduce procesul în faza respectivă: 

- în faza de urmărire penală, procurorul poate dispune încetarea urmăririi penale sau scoaterea de sub urmărire 
penală; 

- în faza de judecată, instanţa e obligată să judece şi să soluţioneze cauza, iar acţiunea se stinge numai prin 
pronunţarea unei hotărâri definitive. 

Când legea permite, partea vătămată poate stinge acţiunea prin retragerea plângerii prealabile sau prin 
împăcarea părţilor, iar organul judiciar trebuie să ia cunostinţă de această manifestare de voinţă şi să dispună 
soluţia în cauză. 


Cauzele care înlătură punerea în mişcare sau exercitarea acţiunii penale 


Acţiunea penală se exercită în tot cursul procesului penal. Pot apărea, însă, situaţii când promovarea 
acţiunii penale este împiedicată. Dacă aceste impedimente apar înainte de declanşarea acţiunii, ele au ca efect 
împiedicarea punerii în mişcare a acţiunii penale, iar dacă apar în cursul exercitării acţiunii, duc la stingerea 
acesteia. Aceste cauze sunt prevăzute în art. 10 din CPP: 

a) fapta nu există — infracţiunea este singurul temei al răspunderii penale, iar existenţa infracţiunii implică 
săvârşirea unei fapte şi, prin urmare, inexistenţa faptei presupune inexistenţa infractorului şi astfel apare 
imposibilitatea tragerii la răspundere penală; fapta nu există atunci când nu exista în materialitatea sa, adică nu 
s-a săvârşit nici o faptă care să fi produs modificări în lumea înconjurătoare; constatarea existenţei faptei 
produce efecte şi asupra posibilităţilor de exercitare a acţiunii civile, pentru că fapta inexistentă nu poate fi izvor 
de prejudiciere a unei persoane şi, prin urmare, când inculpatul este achitat pentru inexistenţa faptei, instanţa 
trebuie să respingă şi cererea pentru despăgubirile cerute; 

b) fapta nu este prevazută de legea penală — în acest caz, fapta există în mod obiectiv, însă nu este prevazută 
între faptele incriminate de legea penală; dacă fapta nu este prevazută de legea penală, nu este nici infracțiune şi 
prin urmare nu există temeiul tragerii la răspundere penală, astfel că nu poate fi exercitată acţiunea penală; 
faptele neprevăzute de legea penală sau care au fost dezincriminate pot fi considerate fapte de natură 
disciplinară, de natură civilă, de natură contravenţională; 

b’) fapta nu prezintă gradul de pericol social al unei infracțiuni — o faptă este infracțiune numai dacă este 
prevazută de legea penală, este comisă cu vinovăție şi prezintă pericol social; dacă se constată că fapta comisă 
aduce o atingere minimă valorilor sociale ocrotite de legea penală şi, prin urmare, nu prezintă gradul de pericol 
social al unei infracțiuni, atunci ea nu va atrage aplicarea unei sancțiuni penale, lipsindu-i o trăsătură esențială: 
pericolul social; concluzia în legatură cu existența sau inexistența pericolului poate fi trasă de procuror sau 
instanță, după analiza tuturor împrejurărilor cauzei; 

c) fapta nu a fost săvârşită de invinuit sau inculpat — în această situație, fapta există, este prevazută de legea 
penală, prezintă pericol social, însă nu a fost săvârşită de persoana împotriva căreia se îndreaptă acțiunea 
penală; răspunderea penală fiind personală, acțiunea penală nu se poate exercita decât împotriva persoanei 
aceluia care a comis infracțiunea; 

[Aceste cauze împiedică exercitarea acțiunii penale față de o anumită persoană, față de adevăratul autor al 
infracțiunii, dacă este descoperit, şi faţă de celelalte persoane care au participat la comiterea faptei. ] 

d) faptei îi lipseşte unul din elementele constitutive ale infracțiunii — o faptă este infracțiune numai în cazul în 
care este săvârşită în împrejurări expres prevăzute de lege şi care formează elementele ei constituive; absența 
oricărui element constitutiv al infracțiunii atrage împiedicarea exercitării acțiunii penale, astfel: în lipsa 
intenției, în cazul unei infracțiuni ce se poate comite doar intenționat, nu poate fi pusă în mişcare acțiunea 
penală, de asemenea când lipseşte caracterul repetat al faptei, dacă repetarea este elementul constitutiv al 
infracțiunii, nu poate fi pusă în mişcare acțiunea penală; 

e) există vreuna din cauzele care înlătură caracterul penal al faptei — în art. 44-51 CP sunt prevăzute cauzele 
generale care înlătură caracterul penal al faptei: legitima aparare, starea de necesitate, constrângerea fizică sau 
morală, cazul fortuit, iresponsabilitatea, minoritatea, beţia şi eroarea de fapt; în toate aceste cazuri lipseşte 
vinovăția, fără de care nu poate exista infracțiune, ceea ce împiedică exercitarea acţiunii penale; în afara 
cauzelor generale ce înlătură caracterul penal al faptei sunt şi cazuri speciale cu aceleaşi efecte, cum ar fi 

efectuarea probei verității, în caz de insultă şi calomnie, când mituitorul a fost constrâns să dea mită de cel care 
a luat mita sau când adulterul este comis după îndemnul sau încurajarea celuilalt soţ; 
f) lipseşte plângerea prealabilă a părții vătămate, autorizarea sau sesizarea organului competent ori altă 
condiţie prevăzută de lege, necesară pentru punerea în mişcare a acţiunii penale — acest caz cuprinde mai 
multe situaţii cu reglementări diferite, însă cu efect comun: de a se paraliza punerea în mişcare a acţiunii penale; 
lipsa plângerii prealabile a persoanei vătămate constituie, potrivit art. 131 CP, o cauză care înlătură răspunderea 
penală, atunci când legea prevede expres aceasta; se asimilează cu lipsa plângerii prealabile şi introducerea ei de 
o alta persoană decât persoana vătămată, precum şi introducerea ei peste termenul prevăzut de lege; atunci când 
legea cere, pentru punerea în mişcare a acţiunii penale, autorizarea organelor competente, punerea în mişcare şi 
exercitarea acţiunii este împiedicată dacă nu există o asemenea autorizare; acelaşi efect îl are şi lipsa sesizării 
organelor competente, cum ar fi lipsa sesizării comandantului, în cazul infracțiunii militare, sau lipsa sesizării 
organului competent al căilor ferate, în cazul infracțiunilor contra siguranţei circulației pe calea ferată; 
2) a intervenit amnistia, prescripţia ori decesul făptuitorului — amnistia este prevăzută în art. 119 CP şi este o 
cauză care înlătură răspunderea penală şi, prin urmare, lipseşte de obiect acţiunea penală, care nu mai poate fi 
pusă în mişcare sau exercitată, amnistia nu produce efecte asupra acţiunii civile şi nici asupra cheltuielilor 
judiciare; prescripţia este o altă cauză de înlăturare a răspunderii penale, care operează în privinţa tuturor 
infracțiunilor, cu excepţia infracțiunilor contra păcii şi omenirii, care sunt imprescriptibile; decesul făptuitorului 
atrage, de regulă, împiedicarea punerii în mişcare sau exercitării acţiunii penale, o situaţie de excepție fiind 
cazul infracţiunii de adulter, când acţiunea penală se stinge în caz de moarte a soţului care a facut plângerea 
prealabilă; 
h) a fost retrasă plângerea prealabilă sau părţile s-au împăcat — retragerea plângerii prealabile operează doar 
la infracțiunile pentru care legea penală a prevăzut expres necesitatea plângerii prealabile; în partea specială a 
Codului penal nu se prevede, în nici un caz, că retragerea plângerii prealabile are ca efect înlăturarea răspunderii 
penale, şi aceasta pentru că, potrivit dispoziţiilor generale din art. 131, retragerea este posibilă în toate cazurile 
când s-a introdus plângerea prealabilă; pentru a fi de natură să împiedice punerea în mişcare a acţiunii penale, 
retragerea plângerii prealabile trebuie să se refere la toţi participanţii la infracțiune sau să provină de la toate 
persoanele vătămate; împăcarea părților înlătură răspunderea penală în cazurile prevăzute expres de lege şi 
numai cu privire la acel inculpat cu care partea vătămată s-a împăcat; atât retragerea plângerii prealabile, cât şi 
împăcarea, pentru a fi cauze ce înlătură răspunderea penală, trebuie să fie totale şi necondiționate; împăcarea 
trebuie să aibă loc în faţa organului judiciar, întrucât nu poate lua act de declaraţia unilaterală a părții vătămate 
că s-a împăcat cu inculpatul, dacă aceasta nu este confirmată; împăcarea produce efect numai dacă intervine 
până la rămânerea definitivă a hotărârii şi poate să intervină în orice fază a procesului penal; 
i) s-a dispus înlocuirea răspunderii penale — instituţia înlocuirii răspunderii penale este reglementată de 
dispoziţiile art. 90 şi urm. din CP şi constituie o cauză care împiedică punerea în mişcare sau exercitarea acţiunii 
penale, întrucât, fiind înlocuită răspunderea penală, nu mai există temei pentru declanşarea sau continuarea 
acţiunii penale; înlocuirea răspunderii penale se face cu răspunderea administrativă şi se poate dispune numai de 
către instanţă în faza de judecată; 
i) există o cauză de nepedepsire prevăzută de lege — acest caz a fost introdus în art. 10 prin legea 281/ 2003; 
sunt cazuri în care Codul penal prevede nepedepsirea sau apărarea de pedeapsă a făptuitorului: desistarea sau 
împiedicarea rezultatului în caz de tentativă, împiedicarea consumării infracțiunii în caz de complicitate, 
denunţarea faptei mai înainte de a fi descoperită, retragerea în termen util a mărturiei mincinoase, tăinuirea, 
favorizarea comise de soţ sau rude apropiate, precum şi anularea uneia dintre căsătorii, în caz de bigamie; 
[Toate acestea sunt cauze speciale de înlăturare a răspunderii penale pentru fapte care există şi care au fost 
comise. ] 
j) există autoritate de lucru judecat — hotărârile judecătoreşti rămase definitive capătă autoritatea lucrului 
judecat şi, prin urmare, acţiunea penală nu mai poate fi exercitată împotriva aceleiaşi persoane şi cu privire la 
aceeaşi faptă, chiar sub o încadrare juridică diferită; în materie penală, pentru a exista autoritate de lucru 
judecat, se cere să existe două elemente identice între cauze şi anume: identitatea de persoane şi identitatea de 
obiect; în materie civilă, se cere o triplă identitate: de persoane, de obiect şi de cauză. 

Cazurile de la art. 10 pot fi împărțite în două mari categorii: 
1) cazuri în care acțiunea penală este lipsită de temei, ca urmare a inexistenţei faptei (art. 10, a-e); 
2) cazuri în care nu poate fi exercitată acţiunea penală pentru că este înlăturată răspunderea penală (art.10, f-j). 

Cazurile prevăzute la art. 10 CPP, de la lit. a la j, au în vedere situaţii legate fie de faptă, fie de autor, 
astfel: operează in rem cazurile de la lit. a, b, d, e, f, g, j şi in personam, cazurile de la lit. b!, c, h, i, il. 


Soluțiile procesuale când acțiunea penală nu poate fi pusă în mişcare sau exercitată (art. 11 CPP) 


Cazurile prevăzute în art. 10 CPP atrag soluții procesuale diferite, în raport de momentul în care se 
face constatarea unora din aceste cazuri (înainte de începerea urmăririi penale, în cursul urmăririi penale, în 
cursul judecății). 

A) Soluția procesuală în situația în care se constată un caz de la art. 10, înainte de începerea urmăririi 
penale, este de a se dispune neînceperea urmăririi penale. Fac excepţie cazurile prevăzute în art. 10 lit. b' și i 
pentru că în aceste cazuri organul de urmărire penală este obligat să înceapă urmărirea penală şi apoi să dea 
soluţia corespunzătoare. 

B) În cazul în care constatarea impedimentului de punere în mişcare a acţiunii penale are loc în cursul 
urmăririi penale în art. 11 (3) se prevăd următoarele soluţii: clasarea, scoaterea de sub urmărire penală sau 
încetarea urmăririi penale. 

1) Clasarea se dispune de către procuror când există un caz prevăzut de art. 10 şi nu există învinuit în cauză: 
- urmarea rezultată nu este imputabilă vreunei persoane (ex: moartea naturală ); 

- nu se cunoaşte făptuitorul, cauza rămânând cu autor necunoscut; dacă se cunoaşte făptuitorul ca persoană 
fizică, dar nu se cunoaşte identitatea sa va exista învinuit şi nu operează clasarea. 

2) Scoaterea de sub urmărire penală se dispune de procuror când există învinuit şi se constată existenţa 
unui caz de la art. 10 lit. a-e. Prin această soluţie se constată nevinovăția inculpatului sau a învinuitului. 

3) Încetarea urmăririi penale se dispune de procuror când există învinuit sau inculpat şi se constată 
existenţa unui caz prevăzut de art. 10 lit. f-j. Prin adoptarea acestei soluţii se constată că începerea urmăririi 
penale era justificată, dar continuarea ei nu mai are temei pentru că a fost înlăturată răspunderea penală. 

C) Soluţiile procesuale în cazul constatării unui impediment prevăzut de art. 10 în cursul judecății 
sunt: achitarea şi încetarea procesului penal. 

1) Achitarea se pronunţă de către instanţă, când se constată că există unul din cazurile din art. 10 lit. a-e. 

2) Încetarea procesului penal se pronunţă de către instanţă, când se constată existenţa unui caz din art.10 lit. 
f-j. 

Soluțiile adoptate de instanță corespund soluțiilor date de procuror, cu excepția clasării, pentru că în 
timpul judecății există inculpat, şi cu excepția neînceperii urmăririi penale, pentru că în fața instanței ajung 
cauzele în care a început urmărirea penală. 

Atunci când procurorul dispune scoaterea de sub urmărire penală, iar instanța dispune achitarea pentru 
un caz de la art. 10 pentru lit. b sau i trebuie aplicată şi sancţiunea cu caracter administrativ, pentru că fapta, 
chiar dacă nu constituie infracțiune, este ilicită şi trebuie sancționată. 

În cazurile prevăzute în art. 10 lit. b, d, e, procurorul care pronunță scoaterea de sub urmărire penală 
sau instanța ce pronunță achitarea pot să sesizeze organul competent, dacă fapta ar atrage alte sancțiuni decât 
cele prevăzute de legea penală. 

Atunci când într-o cauză se constată existența mai multor cazuri prevăzute de art. 10, operează mai 
întâi cazurile de la lit. a-e, în ordinea prevăzută de lege, şi apoi cele de la lit. f-j, în ordinea cronologică în care 
s-au ivit — odată stinsă acțiunea printr-o cauză legală, celelalte cauze ulterioare nu mai pot opera. 


Continuarea procesului penal în caz de amnistie, prescripţie, retragere a plângerii prealabile, existență a 
unei cauze de nepedepsire (art. 13 CPP) 


Scoaterea de sub urmărire penală şi achitarea sunt soluțiile prin care se recunoaşte nevinovăția 
inculpatului. În cazurile în care a intervenit amnistia, prescripția, retragerea plângerii prealabile sau o cauză de 
nepedepsire, procurorul sau instanța pronunță încetarea urmăririi penale (a procesului penal), soluții prin care se 
constată înlăturarea răspunderii penale nu şi nevinovăția. 

În aceste situaţii, învinuitul sau inculpatul poate fi interesat să se continue procesul penal pentru a se 
stabili nevinovăția sa. 

Prin art. 13, legea permite învinuitului sau inculpatului (nu şi părții vătămate) să ceară continuarea 
urmăririi penale sau a judecății pentru a se constata un caz de la art. 10 ce conduce la recunoaşterea 
nevinovăţiei. 

La o asemenea solicitare, procurorul sau instanţa desfăşoară în continuare activitatea procesuală şi, 
dacă se constată că există un caz de la art. 10 lit. a-e, se v-a dispune de către procuror încetarea urmăririi penale, 
cu excepţia cazurilor de la lit. i-i! şi încetarea procesului penal de către instanţă pentru amnistie, prescripţie, 
retragere a plângerii prealabile sau pentru existenţa unui caz de nepedepsire. 


Acţiunea civilă în procesul penal 


Repararea pagubei produsă printr-o faptă ilicită civilă se obţine printr-o acţiune în faţa instanţei civile. 
Paguba poate fi produsă şi printr-o infracțiune, fiind posibil ca săvârşirea unei infracțiuni să producă şi un 
prejudiciu material sau moral, în dauna unei persoane fizice sau juridice şi în acest caz infracțiunea este şi sursa 
unor obligaţii civile. 

Mijlocul legal prin care o persoană păgubită cere să-i fie reparat prejudiciul este acţiunea civilă, care 
este o instituţie a dreptului civil, ea devenind instituţie a dreptului procesual penal dacă persoana prejudiciată o 
pune în mişcare şi o exercită în faţa organelor penale. 

Acţiunea civilă în procesul penal are acelaşi izvor ca şi acţiunea penală — infracţiunea — şi, prin 
urmare, nu poate avea ca obiectiv decât repararea unui prejudiciu cauzat prin infracțiune. 

În procesul penal acţiunea civilă are un caracter accesoriu acţiunii penale şi se desfăşoară potrivit 
normelor procesuale penale, păstrându-şi propiile trăsături (este divizibilă şi disponibilă). Ea poate fi exercitată 
în cadrul procesului penal numai în măsura în care poate fi pusă în mişcare acţiunea penală şi se poate exercita 
doar împotriva învinuitului sau inculpatului, părţii responsabile civilmente şi faţă de succesorii acestora. 


Condiţiile exercitării acţiunii civile în procesul penal 


Pentru a putea fi exercitată acţiunea civilă în cadrul procesului penal se cer îndeplinite cumulativ 
următoarele condiţii: 
1) infracțiunea trebuie să fi cauzat un prejudiciu material sau o daună morală — face ca nu în toate procesele 
penale să poată fi exercitată acţiunea civilă pentru că unele infracțiuni, prin natura lor, nu pot genera prejudicii 
(ex: infracțiunile de pericol ce nu pot genera direct prejudicii morale sau materiale; în cazul conducerii unui 
autoturism pe drumurile publice fără permis de conducere nu e permisă acţiunea civilă şi eventualele prejudicii 
se pot recupera pe calea unei acțiuni civile la instanţa civilă); 
2) între infracţiunea comisă şi prejudiciul ce se cere a fi acoperit trebuie să existe legătură de cauzalitate — 
instanța nu poate obliga la despăgubiri civile decât dacă se constată săvârşirea unui prejudiciu comis de acea 
persoană; 
3) prejudiciul să fie cert — această condiţie impune ca exercitarea acţiunii civile să se facă pentru recuperarea 
unui prejudiciu sigur, atât sub aspectul existenţei, cât şi al posibilităţilor de evaluare; prejudiciul este cert când 
este constatat şi este actual; poate fi cert şi un prejudiciu viitor, când este susceptibil de evaluare (ex. când 
partea civilă a suferit o vătămare corporală cu pierderea capacităţii de muncă până la o anumită dată; când 
cererea de despăgubire se întemeiază pe un fapt viitor şi nesigur acţiunea civilă trebuie respinsă); 
4) prejudiciul să nu fi fost reparat — există posibilitatea ca, înainte de exercitarea acţiunii civile, prejudiciul să fi 
fost acoperit total sau parțial de către alte persoane decât inculpatul; repararea prejudiciului cauzat prin 
infracțiune nu exclude posibilitatea exercitării acţiunii civile, ci trebuie avut în vedere dacă a fost acoperit 
integral sau parţial şi cu ce titlu (ex. în cazul în care terțe persoane au contribuit la acoperirea prejudiciului, din 
dorinţa de a ajuta victima infracţiunii şi nu pentru a-l degreva pe inculpat, partea civilă poate intenta acţiune 
civilă în procesul penal şi poate cere obligarea pârâtului la despăgubiri; când terţii au acoperit prejudiciul produs 
prin infracţiune din dorinţa de a-l ajuta pe inculpat, atunci acţiunea civilă nu mai poate fi exercitată decât pentru 
partea din prejudiciu neacoperită); 
5) să existe o manifestare de voinţă din partea persoanei cu capacitate deplină de exerciţiu de a fi despăgubită 
— această condiţie se realizează prin constituirea de parte civilă. 

Elementele acţiunii civile 


Obiectul acţiunii civile. Sub aspect substanţial, obiectul acţiunii civile constă în exercitarea dreptului 
de a reclama prin intermediul organelor judiciare. Sub aspect procesual, potrivit art. 14 CPP, acţiunea civilă are 
drept obiect tragerea la răspundere civilă a inculpatului şi a părţii responsabile civilmente, pentru obligarea lor 
la repararea integrală, justă a pagubei. În art. 14 (3) se arată că repararea prejudiciului se face, potrivit legii 
civile, în natură şi prin despăgubiri băneşti. 

În natură repararea se obţine prin: 

1) restituirea lucrurilor; 

2) desfiinţarea totală sau parțială a unui înscris; 

3) restabilirea situaţiei anterioare comiterii infracţiunii; 
4) prin orice alt mod de reparare în natură. 

1) Restituirea lucrurilor se face prin ridicarea de la învinuit sau de la inculpat sau de la o altă persoană 
a bunurilor ce aparţin părţii civile şi restituirea lor către aceasta. Restituirea lucrurilor poate fi dispusă atât de 
organe de urmărire penală, prin ordonanța procurorului cu ocazia scoaterii de sub urmărire penală sau a încetării 
urmăririi penale, situaţie în care restituirea are caracter definitiv, cât şi de instanţă, prin hotărârea pronunţată. 
Dacă lucrurile aparținând părții civile nu au fost ridicate, atunci instanţa obligă la restituirea lor, iar dacă nu se 
mai găsesc, obligă la repararea pagubei prin echivalent. Dacă restituirea nu acoperă integral paguba, inculpatul 
va fi obligat la plata unor despăgubiri băneşti, care să asigure o reparaţie integrală a pagubei. 

Sunt cazuri în care comiterea infracţiunii atrage o schimbare a situaţiei autorului, schimbare de natură 
să producă un prejudiciu părții civile. Pentru această situaţie repararea pagubei se face în natură, prin 
restabilirea situaţiei anterioare comiterii infracțiunii. Organul de urmărire penală ia această măsură cu caracter 
provizoriu, iar instanţa o definitivează prin hotărârea sa (ex. în cazul condamnării inculpatului pentru 
infracţiunea de nerespectare a hotărârii judecătoreşti, constând în împiedicarea unei persoane de a folosi o 
locuinţă deţinută în baza unei hotărârii juecătoreşti, în rezolvarea acţiunii civile, instanţa trebuie să restabilească 
situaţia anterioară prin evacuarea inculpatului din imobilul ocupat abuziv). 

2) Sunt cazuri când repararea pagubei se obține doar prin desființarea totală sau parţială a unui înscris. 
Doar instanţa, prin hotărârea sa, poate să desființeze înscrisul falsificat (ex. în cazul falsificării unui testament, 
moştenitorul poate fi repus în drepturile din care a fost decăzut ca urmare a falsului, prin desfiinţarea 
testamentului falsificat). 

Repararea în natură a pagubei are prioritate faţă de repararea prin despăgubiri băneşti. Prin daună 
produsă prin infracţiune se înţelege atât paguba reală suferită de partea civilă, cât şi folosul sau câştigul de care 
a fost lipsită partea civilă prin infracţiune (ex. în cazul sustrageii unei sume de bani, făptuitorul va fi obligat să 
acopere atât prejudiciul cauzat, cât şi dobânda aferentă plătibilă pe toată durata de timp de la data săvârşirii 
infracțiunii până la achitarea sumei datorate). Câştigul nerealizat trebuie să fie urmarea directă a comiterii 
infracţiunii şi să nu se datoreze unor cauze neimputabile inculpatului. 

Despăgubirea constă într-o sumă de ani care reprezintă valoarea pagubei cauzate, adică atât a pierderii, 
cât şi a folosului de care a fost lipsită partea civilă. 

Despăgubirea bănească poate să fie stabilită într-o sumă globală sau în sume plătibile periodic. La 
calcularea despăgubirii se ţine seama în cauză de culpa comună a autorului şi a victimei, de gravitatea celor 
două culpe. De asemenea, despăgubirea bănească trebuie calculată în raport de valoarea integrală a pagubei şi 
nu pot fi luate în considerare criterii subiective cum ar fi: situația materială a inculpatului sau a victimei. În 
cazul pagubelor aduse avutului particular, valoarea pagubei trebuie dovedită şi, în acest sens, partea vătămată 
poate să folosescă orice mijloc de probă. În cazul avutului public, evaluarea pagubelor se face potrivit actelor 
normative. 

Autorii, instigatorii şi complicii răspund solidar pentru paguba comisă prin fapta lor. Tăinuitorul 
răspunde solidar doar până la valoarea bunurilor pe care le-a tăinuit, iar favorizatorul va răspunde solidar cu 
autorul numai în cazul în care a dat ajutor pentru asigurarea folosului infracțiunii. De asemenea, răspunde 
solidar cu infractorul pentru întraga pagubă cauzată şi partea responsabilă civilmente. 

Subiecţii acţiunii civile sunt făptuitorul, în calitate de învinuit sau de inculpat, şi partea responsabilă 
civilmente, ca subiecţi pasivi ai acţiunii civile, şi persoana vătămată ca subiect activ al acţiunii civile, categorie 
în care e denumită parte civilă. 

Atât persoana păgubită, cât şi făptuitorul sunt subiecţi primari ai acţiunii civile. În caz de deces al 
oricăruia dintre ei devin subiecţi ai acţiunii civile moştenitorii respectivi. După decesul părții civile, acţiunea 
civilă rămâne mai departe alăturată celei penale şi sunt introduşi în cauză moştenitorii. Dacă partea civilă este o 
persoană juridică în privinţa căreia a intervenit o reorganizare, se introduce în cauză persoana juridică 
succesoare în drepturi, iar în caz de desființare, sau dizolvare se introduc în cauză lichidatorii. 

Atunci când victima unei infracțiuni a decedat din cauza săvârşirii infracțiunii, moştenitorii care au 
suferit o pagubă vor fi subiecţi primari ai acţiunii civile şi vor cerceta acţinea în nume propriu, iar când moartea 
părții civile s-a datorat altor cauze decât infracţiunea, moştenitorii vor exercita acţiunea civilă ca subiecţi, prin 
succesiune. 

În cazul persoanelor juridice şi a persoanelor fără capacitate de exercițiu sau cu capacitate restrânsă 
apar ca subiecți procesuali reprezentanţii legali care sunt subiecți ai acţiunii civile doar sub aspect procesual, 
adică al exercitării acţiunii civile în interesul persoanelor pe care le reprezintă şi, în consecinţă, aceşti 
reprezentanţi nu capătă calitatea de parte civilă. Ca şi succesorii părții civile, cei ai învinuitului sau ai 
inculpatului pot să apară ca subiecţi în latura civilă a procesului penal. 

Moştenitorii unei persoane învinuite de comiterea unei infracțiuni pot să fie subiecţi pasivi ai acţiunii 
civile din procesul penal doar în cazul în care decesul s-a produs după sesizarea instanţei ce judecă acțiunea 
penală. Dacă persoana învinuită a decedat înainte ca instanţa să fi fost sesizată, atunci introducerea în cauză a 
moştenitorilor nu mai este posibilă. 


Dreptul de opţiune în exercitarea acţiunii civile 


Persoana vătămată prin comiterea infracțiunii are dreptul de a alege, pentru valorificarea pretențiilor 
civile, fie calea penală, fie calea civilă. Pentru ca persoana vătămată să poată să-şi exercite dreptul la acţiune 
este necesar să fie deschise în acelaşi timp ambele căi; prin urmare, trebuie să existe atât un proces penal 
declanşat, cât şi să existe posiblitatea exercitării acţiuni civile la instanţa civilă. Cât timp acţiunea penală nu a 
fost pusă în mişcare, nu se poate discuta despre exercitarea acţiunii civile la instanţa penală. Chiar în situaţia în 
care sunt deschise ambele căi, dreptul de opţiune are unele îngrădiri. Astfel, când paguba este produsă unei 
persoane fără capacitate de exerciţiu, dreptul de acţiune este îngrădit pentru că acţiunea civilă se exercită din 
oficiu în procesul penal. 

Dreptul de opţiune este irevocabil, adică persoana vătămată prejudiciată material sau moral, odată ce a 
exercitat dreptul de opţiune şi a ales una dintre căi nu mai poate părăsi calea aleasă spre a se îndrepta spre 
cealaltă. Consecințele sunt foarte importante pentru că partea civilă care renunță la acţiunea civilă pe care o 
exercită la instanţa penală pierde dreptul de a se adresa instanţei civile, adică pierde dreptul de a-şi valorifica 
pretenţiile pe cale judiciară. 

Irevocabilitatea dreptului de opţiune are şi unele excepţii ce sunt determinate fie de ivirea unor piedici 
în continuarea valorificării unei căi, fie de înlăturarea unor astfel de piedici pe parcurs. Partea civilă poate părăsi 
calea penală şi se poate adresa instanţei civile în următoarele cazuri: 

1) când urmărirea sau judecata penală a fost supendată (ex. pentru boala gravă a celui acuzat) exercitarea 
acţiunii civile ar fi ţinută în loc şi, în aceste cazuri, partea civilă nu poate fi obligată să aştepte reluarea 
procesului penal, ea putând să se adreseze instanţei civile; 

2) când s-a dispus scoaterea de sub urmărire penală sau încetarea urmăririi penale — prin adoptarea acestor 
soluţii, acţiunea penală se stinge şi cauza penală nu mai poate fi promovată în faţa instanţei şi pentru că instanţa 
este singurul organ judiciar ce poate să acorde despăgubiri civile, partea civilă se va adresa instanţei civile; 

3) când instanţa penală lasă nerezolvată acţiunea civilă — potrivit art. 346 CPP, instanţa penală nu rezolvă 
acţiunea civilă când pronunţă achitarea pentru cazul de la art. 10 lit. b şi când pronunţă încetarea procesului 
penal (art. 10 lit. f, j); în situaţiile în care acţiunea civilă exercitată în procesul penal cuprinde mai multe capete 
de cerere şi dacă unele au fost rezolvate de instanţa penală, acţiunea civilă exercitată ulterior în faţa instanţei 
civile va avea drept obiect numai pretenţiile nerezolvate de instanța penală; 

4) când, după pronunţarea hotărârii definitive de către instanţa penală asupra acţiunii civile, s-au produs ori au 
fost descoperite alte pagube pricinuite prin acea faptă penală; în acest caz, partea civilă se poate adresa instanţei 
civile pentru a obţine reparaţii suplimentare. 

Persoana vătămată ce a pornit o acţiune în faţa instanţei civile poate să părăsească această instanţă şi se 
poate adresa organelor judiciare penale în următoarele cazuri: 
1) când punerea în mişcare a acţiunii penale a avut loc după ce fusese pornită acţiunea civilă; 
2) când procesul penal a fost reluat după suspendare, scoatere de sub urmărire penală sau încetare a urmăririi 
penale părăsirea instanţei civile nu poate avea loc, chiar dacă instanţa civilă a pronunţat o hotărâre chiar 
nedefinitivă; revenirea persoanei vătămate la instanța penală nu este obligatorie, persoana vătămată putând 
exercita acțiunea civilă în faţa instanţei civile, cu precizarea că aceasta se suspendă până la rezolvarea cauzei 
penale. 


Punerea în mişcare şi exercitarea acţiunii civile în procesul penal 


Potrivit art. 15 CPP, acţiunea civilă se pune în mişcare în procesul penal de către persoanele vătămate 
prin constituirea de parte civilă în contra învinuitului sau a inculpatului şi a părţii resposabile civilmente. 

Constituirea ca parte civilă se poate face în cursul procesului penal fie în faţa organelor de urmărire 
penală, fie în faţa instanţei de judecată, dar până la citirea actului de sesizare la prima instanţă. 

Constituirea de parte civilă se face printr-o declaraţie scrisă sau orală, în declarația de constituire 
nefiind necesar să se precizeze şi cunatumul pretențiilor, acestea putând fi precizate şi mai târziu, dar înainte de 
începerea judecării la prima instanţă. 

Constituirea ca parte civilă în faţa instanţei penale nu poate fi primită în următoarele cazuri: 

1) când paguba a cărei reparare se cere nu fost cauzată prin infracțiunea pentru care a fost trimis în judecată 
inculpatul; 

2) când acţiunea civilă se îndreaptă împotriva unei persoane ce nu fost trimisă în judecată; persoana faţă de care 
procurorul a dispus scoaterea de sub urmărire penală nu poate fi obligată la despăgubiri în cadrul procesului 
penal, ci doar pe calea unei acţiuni civile la instanţa civilă; 

3) când acţiunea civilă este stinsă printr-o cauză legală (ex. tranzacţia între părți are puterea unei hotărâri 
definitive şi instanţa e obligată să ţină seama de tranzacţia intervenită). 

După punerea în mişcare a acţiunii civile, partea civilă o exercită în faţa organelor judecătoreşti prin 
dovedirea pagubelor suferite şi a despăgubirilor cerute, precum şi prin cererea de a fi obligat inculpatul şi partea 
reponsabilă civilmente la repararea pagubelor. 

O bună înfaptuire a Justiției impune exercitarea concomitentă a celor două acţiuni, iar organele 
judiciare au obligaţia să administreze probele necesare în acelaşi timp. 


Exercitarea acţiunii civile din oficiu 


Există cazuri când, potrivit legii, acţiunea civilă se exercită din oficiu alături de acţiunea penală, 
situaţie în care nu mai funcționează dreptul de opțiune. Potrivit art. 17 CPP, acţiunea civilă se porneşte şi se 
exercită din oficiu când persoana vătămată este lipsită de capacitatea de exerciţiu sau are capacitate restrânsă. În 
acest caz, instanţa sau organul de urmărire penală va cere persoanei vătămate ca, prin reprezentantul său legal, 
să prezinte situaţia cu privire la întinderea pagubelor materiale şi a daunelor morale şi a altor date privitoare la 
felul în care acestea au fost pricinuite. Instanţa este obligată să se pronunţe din oficiu asupra reparării pagubelor, 
chiar dacă persoana vătămată nu este constituită ca parte civilă. 

Acţiunea civilă se exercită din oficiu şi în situaţia prevăzută de art. 348 CPP — când acţiunea civilă are 
drept obiect restituirea lucrurilor, desfiinţarea parțială sau totală a unui înscris sau restabilirea situației 
anterioare comiterii infracţiunii. 

Acţiunea civilă fiind doar alăturată acţiunii penale, în situaţia în care rezolvarea pretențiilor civile ar 
provoca întârzierea acţiunii penale, instanța poate disjunge cele două cele două acţiuni. În această situaţie, 
acţiunea civilă urmează a fi judecată după soluţionarea acţiunii penale, dar tot în cadrul procesului penal şi după 
regulile Codului de procedură penală. 

Exercitarea acţiunii civile la instanţa civilă 


Cât timp nu a început urmărirea penală şi partea vătămată a introdus acțiunea civilă la instanţa civilă 
procesul civil se desfăşoară după normele Codului de procedură civilă. Din momentul în care există şi proces 
penal cu privire la aceeaşi faptă, judecarea acţiunii civile în faţa instanţei civile se suspendă până la rezolvarea 
definitivă a acţiunii penale. Rațiunea acestei reguli — „penalul ţine în loc civilul” — se explică prin necesitatea de 
a lua în prealabil o hotărâre în penal căreia să i se confomeze şi hotărârea instanţei civile. 

Hotărârea definitivă a instanţei penale are autoritate de lucru judecat în faţa instanţei civile, dar legea 
limitează autoritatea de lucru judecat numai cu privire la trei aspecte: existenţa faptei, persoana ce a săvârşit 
fapta şi vinovăția acesteia. Prin urmare, nu se admite autoritatea hotărârii penale cu privire la orice împrejurare 
stabilită de instanţa penală, instanţa civilă urmând să se ocupe de existenţa pagubei, de întinderea acesteia şi de 
modalităţile de despăgubire. Dacă instanţa penală a hotărât că fapta nu există sau nu a fost comisă de inculpat, 
instanţa civilă nu poate admite acţiunea civilă. 

Hotărârea definitivă a instanţei civile, prin care s-a soluționat acţiunea civilă, nu are autoritate de lucru 
judecat în faţa organului judiciar penal cu privire la cele trei aspecte, dar respectiva hotărâre poate să aibă 
autoritate de lucru judecat cu privire la cuantumul pagubei. Dacă, însă, aplicarea pedepsei este în funcție de 
întinderea prejudiciului, atunci hotărârea instanţei penale are autoritate de lucru judecat şi cu privire la 
întinderea daunei. 


Soluţionarea acţiunii civile în procesul penal 


Acţiunea civilă se rezolvă în procesul penal potrivit art. 346 CPP prin patru posibilităţi şi anume: 

1) instanţa admite acţiunea civilă total sau parțial; 
2) instanţa respinge acţiunea civilă; 

3) instanţa nu acordă despăgubiri civile; 

4) instanţa nu soluţionează acţiunea civilă. 

Soluţionarea acţiunii civile este influenţată de modul în care a fost soluţionată acţiunea penală, astfel 
că acţiunea civilă este admisă în toate cazurile în care se pronunţă condamnarea inculpatului şi se constată că 
infractorul a comis un prejudiciu. 

Dacă în acțiunea penală s-a pronunţat achitarea, pe temei că fapta nu există sau nu a fost comisă de 
inculpat, atunci instanța penală respinge acţiunea civilă, pentru că fără faptă şi vinovăție este exclusă 
răspunderea civilă. În cazul în care pronunţă achitarea în baza art. 10 lit. b', d, e şi dacă infracţiunea a produs 
prejudicii instanţa va admite acţiunea civilă şi va acorda despăgubiri. 

În cazul în care se pronunţă încetarea procesului penal, conform art. 10 lit. g, dacă infractorul cauzează 
un prejudiciu, instanţa admite acţiunea şi acordă despăgubiri, amnistia înlătură doar răspunderea penală, dar îl 
obligă pe inculpat să repare paguba. În cazul amnistiei acţiunea nu se prescrie şi ea urmează regulile Codului de 
procedură civilă. În cazul în care se dispune încetarea procesului penal prin împăcarea părților sau prin 
retragerea plângerii prealabile, instanţa nu acordă despăgubiri pentru că atât retragerea plângerii prealabile, cât 
şi împăcarea sting total procesul, sub aspect penal şi civil. 

Atunci când în acţiunea penală se prevede achitarea, conform art. 10 lit. b, ori încetarea pentru temeiul 
prevăzut la art. 10 lit. f, j, acţiunea civilă este lăsată nerezolvată de instanţa penală, pentru că, în primul caz, 
prejudiciul nu este urmarea unei fapte prevăzute de legea penală, iar în celelalte cazuri acţiunea penală a fost 
nelegal exercitată. Pronunţând aceste soluţii, instanţa penală se dezînvesteşte, urmând ca instanţa civilă să fie 
sesizată şi să procedeze la judecarea acţiunii civile. 


VI. PARTICIPANŢII ÎN PROCESUL PENAL 


Activitatea procesuală penală este complexă, având loc prin intervenţia unor organe şi persoane ce 
sunt interesate să asigure desfăşurarea acestei activităţi. Participanţii (subiecții procesului penal) se 
caracterizează prin faptul că au capacitatea juridică de a acţiona pentru realizarea scopului procesului penal. La 
activitatea procesuală participă ca organe de stat instanţele şi procurorii şi organele de cercetare ale poliției 
judiciare. La ea iau parte şi anumite persoane care fie răspund pentru faptele lor, fie urmăresc realizarea unor 

interese născute din comiterea infracţiunii. Aceste persoane, părțile din proces ce îşi exercită drepturile 
procesuale fie pesonal, fie prin substituenţi procesuali. Iau parte şi alte persoane ce sunt interesate în cauză şi 
duc o activitate ce duce la înfăptuirea justiției: martori, experţi, interpreţi etc. Apărătorul are o situaţie aparte 
pentru că acţionează de pe poziţia părții căreia îi oferă asistenţă Juridică. 

Noţiunea de participant în dreptul procesual penal este diferită de cea de participant din dreptul penal. 
În dreptul penal, această noţiune îi denumeşte pe cei ce au conlucrat la comiterea infracţiunii, pe când, în 
dreptul procesual penal, pe cei ce îşi desfăşoară activitatea împreună pentru realizarea procesului penal. 


Părţile în procesul penal 


Conform art. 23-24 CPP, sunt părţi în procesul penal: inculpatul, partea vătămată, partea civilă şi 
partea responsabilă civilmente. 

Inculpatul şi partea vătămată sunt implicaţi în latura penală, în latura civilă fiind implicaţi: inculpatul, 
partea civilă, partea responsabilă civilmente. 

Inculpatul este figura centrală, subiectul indispensabil al procesului penal, întreaga activitate 
procesuală desfăşurându-se în jurul faptei produse de această persoană. 

Potrivit art. 23, se numeşte inculpat persoana împotriva căreia s-a pus în mişcare acţiunea penală. 
Rezultă că persoana faţă de care nu s-a pus în mişcare acţiunea penală nu are calitatea de inculpat şi această 
interpretare este întărită de art. 29 CPP, potrivit căruia persoana faţă de care nu se efectuează urmărirea penală 
se numeşte învinuit, cât timp nu a fost pusă în mişcare acţiunea penală împotriva sa. Învinuitul nu este parte în 
proces, ci subiect procesual (subiect de drepturi şi obligaţii procesuale). Înainte de începerea urmăririi penale, 
cel ce a comis infracțiunea are calitatea de făpruitor. 

Inculpatul păstrează calitatea de parte în proces până la pronunţarea hotărârii definitive, moment când 
devine condamnat (nu mai este parte în proces, ci subiect al executării). 

Dacă este rejudecată cauza, ca urmare a exercitării unei căi extraordinare de atac, atunci redobândeşte 
calitatea de inculpat pentru a-şi asigura apărarea intereselor. Momentul în care este pusă în mişcare acţiunea 
penală şi învinuitul devine inculpat este ales de către organul de urmărire penală şi coincide cu existenţa unor 
probe temeinice de vinovăţie. Actele procesuale prin care se conferă unei persoane calitatea de inculpat sunt: 
ordonanța de punere în mişcare a acţiunii penale, rechizitoriul, declaraţia orală a procurorului. Inculpatul are 
drepturi şi obligaţii atât în cursul urmăririi penale, cât şi în faza de judecată. 


În cursul urmăririi penale, inculpatul: 
- poate formula cereri pentru administrarea de probe sau revocarea unor măsuri procedurale îndreptate 
împotriva sa.; 
- poate prezenta memorii prin care să-şi explice acţiunile făcute; 
- poate să participe la unele acte de urmărire penală; 
- poate să atace orice act sau măsură netemeinice, cerând desfiinţarea lor. 
În faza de judecată, inculpatul are dreptul: 
- să ia la cunoştiinţă dosarul cauzei; 
- să 1 se comunice copia rechizitoriului, dacă este deţinut; 
- să pună întrebări coinculpaţilor, martorilor sau experților; 
- să propună probe noi; 
- să formuleze cereri; 
- să ridice excepții; 
- să pună concluzii; 
- să i se acorde ultimul cuvânt; 
- să iniţieze căile de atac. 
Inculpatul îşi poate exercita drepturile personal sau printr-un apărător. Nesocotirea drepturilor 
inculpatului poate atrage nulitatea , în condiţiile legii. 
Obligaţii inculpatului sunt: 
- să se prezinte personal în faţa organelor de urmărire penală la toate chemările; 

- să suporte măsurile de constrângere procedurale dispuse contra sa; 
- să se prezinte la termenele fixate de instanţă; 
- să respecte ordinea şi solemnitatea şedinţei de judecată. 

În general, inculpatul sau învinuitul trebuie să fie prezent la desfăşurarea procesului penal, iar în unele 
situaţii prezenţa este obligatorie. Dacă inculpatul se sustrage, iar procedura e completă, atunci judecata poate 
avea loc în contumacie. 

Partea vătămată este persoana care suportă direct o vătămare prin infracțiunea comisă. Noţiunea parte 
vătămată este diferită de noţiunea victimă, pentru că parte vătămată poate fi orice persoană fizică sau juridică, 
ca subiect pasiv al infracțiunii, în timp ce victima infracțiunii poate fi doar o persoană fizică ce a suferit o 
vătămare de natură fizică. 

Potrivit art. 24 CPP, persoana care a suferit prin fapta penală o vătămare fizică, morală, materială, dacă 
participă la procesul penal, se numeşte parte vătămată. Pentru a dobândi această calitate, nu are relevanţă felul 
vătămării suferite, ci este suficient să se constate o vătămare cauzată de infracţiune şi persoana vătămată să-şi 
manifeste voinţa de a participa în procesul penal. 

Declaraţia de participare în proces ca parte vătămată se face scris sau oral, în tot cursul urmăririi 
penale, iar în faţa instanţei, până la citirea actului de sesizare pentru a-i lăsa timp inculpatului să-şi pregătească 
apărarea. După acest moment constituirea de parte vătămată poate avea loc numai dacă inculpatul acceptă. 

Potrivit art. 76 CPP, organele judiciare sunt obligate să întrebe persoana vătămată dacă se constituie 
parte vătămată, iar încălcarea acestei obligaţii echivalează cu lipsa de rol activ a organelor judiciare şi poate 
duce la casarea hotărârii pronunţate în aceste condiţii. Partea vătămată îşi desfăşoară activitatea în legătură cu 
latura penală; ea nu poate ridica pretenţii materiale. Partea vătămată are dreptul de a fi ascultată, de a i se da 
cuvântul în cadrul dezbaterilor şi poate folosi căile de atac, dar numai când punerea în mişcare a acţiunii se face 
la plângerea prealabilă şi numai privind latura penală a cauzei. 

În caz de deces, partea vătămată nu poate fi înlocuită, pentru că exercită unui drept personal, dar nu 
înseamnă că ar fi împiedicată exercitarea în continuare a acțiunii penale, ci aceasta va fi exercitată de către 
organele judiciare. 

Partea civilă. În art. 24 (2) se arată că persoana vătămată ce exercită acţiunea civilă în procesul penal 
se numeşte parte civilă. Constituirea de parte civilă se face numai în cazul în care partea vătămată — persoană 
fizică sau juridică — cere acoperirea unui prejudiciu material sau moral care a rezultat din săvârşirea infracțiunii. 
Pentru dobândirea calităţii de parte civilă se cere, sub aspect formal, ca persoana vătămată să declare că pune în 
mişcare acţiunea civilă pe care o alătură acţiunii penale, iar sub aspect substanţial, calitatea de parte civilă se 
justifică printr-o pagubă produsă prin infracțiune (ex. cheltuielile ocazionate cu tratamentul). Pot fi părți civile 
şi alte persoane ce au suferit un prejudiciu prin infracţiunea comisă împotriva victimei (ex. persoanele din 
întreținerea victimei, persoanele ce au suportat cheltuielile de înmormântare etc.). 

Constituirea de parte civilă se face oricând, în cursul urmăririi penale, iar în faţa instanţei de judecată, 
numai până la citirea actului de sesizare în primă instanţă, iar după acest moment, numai dacă inculpatul 
acceptă. Partea civilă poate renunţa oricând la acţiunea civilă, fără a pierde calitatea de parte vătămată. 
Renunţarea la procesul civil se face prin împăcare cu inculpatul, dacă legea permite, sau printr-o declaraţie 
expresă şi neechivocă de renunțare, ce se poate face personal sau printr-o procură specială la organul judiciar în 
faţa căruia se află cauza, în condiţiile legii civile . 

Partea resposabilă civilmente. În art. 24 se arată că persoana chemată în procesul penal să răspundă, 
potrivit legii civile, pentru pagubele provocate prin fapta învinuitului sau inculpatului, se numeşte parte 
responsabilă civilmente. 

Potrivit Codului civil, răspund pentru pagbele cauzate prin infracțiunile comise de alţii: părinții pentru 
copii lor minori, institutorii pentru elevii din supraveghere şi comitenţii pentru prepuşii lor, dacă fapta a fost 
comisă în exercitarea funcţiei încredințate. 

Partea responsabilă civilmente poate răspunde pentru inculpat când acesta nu este solvabil (ex. copilul 
minor) sau poate răspunde alături de acesta, când este parţial solvabil. Partea responsabilă civilmente devine 
parte în proces prin două căi: fie prin introducerea sa în cauză, la cererea celor interesaţi sau din oficiu (organele 
judecătoreşti au obligaţia să introducă din oficiu partea resposabilă civilmente pentru a asigura despăgubirea 
unei persoane fără capacitate de exerciţiu sau cu capacitate de exercițiu restrânsă), fie din proprie inițiativă. 

Partea civilă este interesată de introducerea în cauză a părții responsabile civilmente pentru a-şi 
asigura posibilitatea de a-şi repara prejudiciul, mai ales în situaţia în care persoana responsabilă civilmente 
prezintă o solvabilitate mai mare decât învinuitul sau inculpatul. Numai partea civilă poate cere introducerea în 
cauză a părţii responsabile civilmente, nu şi inculpatul. Introducerea în cauză a părții responsabile civilmente 
este limitată în timp, ea putându-se face oricând, în cursul urmăririi penale, iar în faza de judecată, numai în 
primă instanţă şi numai până la citirea actului de sesizare. 

În schimb, dacă partea responsabilă civilmente intervine din proprie iniţiativă în proces ea poate face 
această intervenţie până la terminarea cercetării judiciare în primă instanţă. 

Partea responsabilă civilmente se bucură de toate drepturile pe care le au părțile în procesul penal: 
poate face cereri sau memorii, poate solicita şi participa la administrarea probelor, poate pune concluzii sau 
folosi căile de atac. Între partea responsabilă civilmente şi învinuit sau inculpat se creează o solidaritate 
procesuală, în sensul că actele procesuale favorabile sau defavorabile le sunt deopotrivă opozabile. Totuşi, 
partea responsabilă civilmente poate avea şi apărări proprii: lipsa de răspundere civilă pentru paguba produsă 
prin fapta inculpatului etc. 


VII. TEORIA GENERALĂ A PROBELOR ŞI A MIJLOACELOR DE PROBĂ 
Noţiunea, importanţa şi aprecierea probelor în procesul penal 


Procesul penal constă într-un proces de cunoaştere, în care organele judiciare trebuie să ajungă la 
aflarea adevărului şi în acest scop desfăşoară activitatea de probaţiune, în vederea constatării existenţei 
infracțiunilor, servindu-se de probele obţinute prin mijloacele de probă. Conform dispozițiilor art. 62 CPP, 
organele de urmărire penală şi instanţele sunt obligate, în vederea aflării adevărului, să lămurească sub toate 
aspectele cauza pe bază de probe. 

Definiţia probei este cuprinsă în art. 64 CPP, unde se arată că reprezintă probă orice element de fapt 
care serveşte la constatarea existenţei sau inexistenţei unei fapte, la identificarea persoanei care a săvâşit-o şi la 
cunoaşterea împrejurărilor necesare pentru justa soluţionare a cauzei. 

Probele ajung la cunoştiinţa organelor de probă prin anumite mijloace numite mijloace de probă, care 
sunt precizate expres şi limitativ de legea penală şi prin care se constată elementele de fapt ce pot servi ca 
probe. Între probe şi mijloacele de probă există o legatură foarte strânsă, proba judiciară putând fi obţinută 
numai prin mijloacele de probă prevăzute de lege. 

Sub aspect funcţional, proba are un dublu aspect: 

1) este un instrument de cunoaştere prin care organele judecătoreşti află adevărul; 
2) este un instrument de dovedire, acest caracter manifestându-se pregnant prin condiția contradictorialității 
procesului penal, când părţile folosesc şi administrează probele în vederea dovedirii argumentelor formulate. 

Importanţa probelor în procesul penal constă în faptul că înfăptuirea justiţiei depinde de sistemul 
probelor, deoarece din momentul în care a fost declanşat procesul penal şi până la soluționarea lui definitivă 
problemele fondului cauzei sunt rezolvate cu ajutorul probelor. Astfel, legea de procedură penală nu admite 
trimiterea în judecată sau condamnarea unei persoane pe baza cunoştiinţelor personale ale organelor de urmărire 
penală sau ale instanţei de judecată, în hotărârile lor, organele de judecată trebuind să se întemeieze pe probele 
obţinute prin mijloacele de probă prevăzute de lege. 

Legea de procedură penală prevede în art. 200 că urmărirea penală are ca obiect străngerea de probe 
necesare cu privire la existenţa infracțiunii, la identificarea făptuitorului şi la stabilirea răspunderii acestuia fără 
de care procurorul nu poate dispune trimiterea în judecată, prima instanță îşi formează convingerea pe baza 
probelor administrate în cauză şi nu poate condamna pe inculpat dacă nu există probe suficiente din care să 
rezulte vinovăția sa. Instanţa de control judiciar (de apel sau de recurs) are obligaţia de a examina dacă în cauză 
au fost administrate probele necesare aflării adevărului şi dacă faptele corespund probelor administrate şi 
respectă adevărul. 

Aprecierea probelor este elementul esenţial al întregii activităţi probatorii, deoarece întregul volum de 
muncă depus de organele de urmărire penală, de instanţa de judecată şi de părțile din proces se concretizează în 
soluţia finală, care are la bază aprecierea corespunzătoare a probelor administrate în cauză. În procesul penal 
modern, în general, legea nu tarifează probele, nu le dă o anumită putere probatorie sau grad de credibilitate in 

abstracto, aşa cum era tipic sistemului inchizitorial, prin teoria probelor formale. Dreptul modern a introdus 
teoria liberei aprecieri a probelor. 

În dreptul nostru nu se admite sub nici o formă aprecierea prealabilă de către lege a unei probe, Codul 
de procedură penală consacrând expres acest principiu în art. 63 (2), unde se prevede că probele nu au o valoare 
mai dinainte stabilită, aşadar, în sistemul nostru de drept funcţionează principiul liberei aprecieri a probelor, 
principiu reflectat şi în dispoziţiile art. 63 (2), unde se arată că aprecierea fiecărei probe se face de organul de 
urmărire penală sau de instanţa de judecată. În conformitate cu principiul liberei aprecieri a probelor, orice 
infracțiune poate fi dovedită prin orice mijloc de probă, dacă organele judiciare şi-au format convingerea că au 
aflat adevărul în cauza respectivă. 

Clasificarea probelor. Probele în procesul penal se clasifică după trei criterii: 

1) după caracterul sau natura lor, există: probe în acuzare sau probe în apărare; probele în acuzare sunt cele 
care servesc la dovedirea vinovăţiei inculpatului şi la stabilirea circumstanțelor agravante; probele în apărare 
sunt cele care au ca obiect înlăturarea învinuirii, dovedirea nevinovăţiei inculpatului şi stabilirea circumstanțelor 
atenuante; 

2) după sursă, există: probe imediate sau probe mediate; probele imediate sunt cele care provin din sursa lor 
originală, adică acelea care au ajuns la cunoştiinţa organelor judecătoreşti printr-un izvor direct cum ar fi, de 
exemplu, conţinutul declaraţiei unui martor ocular sau conţinutul unui înscris original; probele mediate sunt cele 
obţinute dintr-o altă sursă decât cea originală, cum ar fi conţinutul declaraţiei unui martor care relatează ce a 
auzit de la un martor ocular sau conţinutul unei copii a înscrisului original; în cazul probelor mediate, este 
posibil să se strecoare greşeli sau neconcordanţe, de aceea probele mediate trebuie verificate cu mai multă 
atenţie şi pot fi acceptate numai în absenţa probelor imediate sau alături de acestea; 

3) după legătura lor cu obiectul probaţiunii, există: probe directe sau probe indirecte, probele directe sunt cele 
care dovedesc în mod nemijlocit vinovăția sau nevinovăția inculpatului, ele conţinând informaţii care, fără 
ajutorul altor probe, conduc la rezolvarea problemelor existente într-o cauză penală, cum ar fi prinderea 
făptuitorului în flagrant sau conţinutul declaraţiei învinuitului sau inculpatului care recunoaşte fapta; probele 
indirecte nu pot furniza informaţii care să dovedească în mod direct vinovăția sau nevinovăția inculpatului, 
aceste probe pot conduce la anumite concluzii în cauza penală numai în măsura în care se coroborează cu alte 
probe directe sau indirecte; sunt probe indirecte: găsirea unui obiect asupra unei persoane, imposibilitatea 
acestuia de a dovedi proveniența sau prezenţa sa în apropierea locului de unde s-a furat obiectul etc.; 
probaţiunea cu probe indirecte este mai complexă, deoarece o singură probă indirectă nu este suficientă pentru 
dovedirea vinovăţiei sau a nevinovăţiei inculpatului, în probaţiunea indirectă fiind necesară strângerea unui 
ansamblu de probe indirecte legate între ele, astfel încât versiunea pe care o confirmă să excludă orice altă 
versiune cu privire la faptă. 

Obiectul probațiunii constă în ansamblul faptelor şi împrejurărilor de fapt care trebuie dovedite într-o 
cauză penală pentru a fi soluţionată. În obiectul probaţiunii intră numai faptele şi împrejurările de fapt; 
dispoziţile legii române nu trebuie dovedite, prezumându-se a fi cunoscute; dispoziţiile legii străine, atunci când 
sunt necesare, devin o chestiune de fapt şi trebuie dovedite. 

Faptele şi împrejurările de fapt care interesează într-o cauză penală sunt: existenţa sau inexistenţa 
infracţiunii, identitatea persoanei care a comis-o şi împrejurările care dovedesc răspunderea acesteia. 

Teoria procesuală distinge, în cadrul obiectului probaţiunii, două categorii de fapte şi împrejurări de 
fapt: 

1) fapte şi împrejurări de fapt care se referă la fondul cauzei, adică cele cu ajutorul cărora se soluţionează fondul 
cauzei şi care se referă la infracțiune, la făptuitor sau la răspunderea acestuia; 

2) fapte şi împrejurări de fapt care privesc normala desfăşurare a procesului penal şi care nu au influenţă asupra 
fondului cauzei, dar este necesară dovedirea lor pentru a constata dacă sunt sau nu incidente anumite dispoziţii 
privind cursul procesului penal (ex. starea de sănătate în care se află bolnavul care cere suspendarea procesului 
penal). 

Cele mai importante pentru probaţiune sunt faptele şi împrejurările care se referă la fondul cauzei, iar 
în cadrul acestora distingem: faptul principal al probaţiunii şi faptele probatorii. 

Faptul principal al probaţiunii este chiar obiectul procesului penal; faptele probatorii sunt acelea care, 
prin existenţa sau prin inexistenţa lor, asigură constatarea existenţei sau a inexistenţei faptului principal. Dacă 
nu se poate dovedi faptul principal, cum ar fi sustragerea la o anumită dată şi de o anumită persoană a unor 

bunuri dintr-o locuinţă, atunci se vor putea dovedi doar faptele probatorii precum lipsa acelor bunuri, vânzarea 
la terţi de o persoană care nu le poate justifica, prezenţa acelei persoane în locuinţa păgubitului, cu o anumită 
ocazie etc. 

Faptele probatorii se mai numesc şi indicii, adică fapte şi împrejurări care permit formularea unor 
deducții logice privind aspecte ale cauzei. Atât faptul principal, cât şi faptele probatorii se pot prezenta sub 
forma existenţei sau a inexistenţei lor (ex. alibiul înseamnă absența unei persoane de la locul faptei, în 
momentul comiterii ei, prin dovedirea prezenţei acelei persoane, în acel moment, în alt loc). 


Fapte şi împrejurări care trebuie dovedite într-o cauză penală 


Obiectul probaţiunii în latura penală. Din momentul în care s-a formulat o învinuire împotriva unei 
persoane, trebuie dovedite toate faptele şi împrejurările de fapt care o confirmă şi elementele constitutive ale 
infracțiunii, intrând aici faptele şi împrejurările de fapt care alcătuiesc latura obiectivă a infracţiunii (acţiunea 
sau inacțiunea făptuitorului), urmările socialmente periculoase şi legăturile de cauzalitate dintre faptă şi urmare; 
de asemenea, trebuie dovedite împrejurările de loc, de timp, de mod, de mjloace în care a fost săvârşită fapta, 
aceasta având implicaţii în cea ce priveşte încadrarea juridică a faptei. Mai trebuie dovedită identitatea autorului 
faptei şi a tuturor persoanelor care au participat la săvârşirea ei, precum şi forma de vinovăţie cu care a fost 
comisă fapta, scopul sau mobilul urmărit de făptuitor. 

Învinuirea formulată împotriva unei persoane poate fi neîntemeiată şi atunci, la cererea învinuitului 
sau a inculpatului ori din oficiu, trebuie dovedite faptele care duc la constatarea existenţei unei cauze prevăzute 
de art. 10 lit. a-e CPP, care constatând inexistenţa infracţiunii, infirmă învinuirea; când a intervenit un caz de la 
art. 10 lit. f-g, acestea trebuie dovedite pentru că ele înlătură răspunderea penală. Dacă învinuirea este 
întemeiată, este necesar a fi dovedite împrejurările care asigură o justă individualizare a faptei penale: starea de 
recidivă, circumstanţele atenuante sau agravante etc. 

Întotdeauna trebuie dovedite împrejurările care ţin de persoana făptuitorului, împrejurări de care 
depinde caracterul penal al faptei. Trebuie dovedite şi împrejurările care au determinat, înlesnit sau favorizat 
săvârşirea infracţiunii. 

Obiectul probaţiunii în latura civilă a cauzei penale. Pentru dovedirea pretențiilor civile este necesar 
să se stabilească împrejurările din care rezultă că paguba a fost produsă prin infracțiunea pentru care este 
judecat inculpatul, natura şi întinderea pagubei, valoarea sa, precum şi modalitaţile adecvate de reparare. În 
cazul în care repararea pagubei se poate face în natură, trebuie dovedit care dintre lucrurile găsite la inculpat 
aparţin persoanei vătămate pentru a i se restitui sau care a fost situaţia de fapt anterioară comiterii infracţiunii 
pentru a fi restabilită. De asemenea, trebuie dovedite şi cheltuielile judiciare efectuate. 


Faptele şi împrejurările auxiliare, similare sau negative 


Acestea sunt categorii de fapte care, deşi nu sunt legate în mod direct de faptul principal, pot să 
furnizeze informaţii care să ajute la aflarea adevărului într-o cauză penală. 

Faptele auxiliare sunt cele care pot furniza informaţii privind rezolvarea cauzei (ex. afirmaţia unui 
martor cu privire la sinceritatea altui martor audiat în cauză). 

Faptele similare sunt cele care se aseamănă cu faptul principal, fără a se afla în legătură de cauzalitate 
cu acesta (ex. împrejurarea că infracțiunea a fost comisă după acelaşi modus operandi în care presupusul 
făptuitor a comis anterior o infracțiune identică). 

Atât faptele auxiliare, cât şi cele similare pot să intre în conţinutul obiectului probaţiunii, în măsura în 
care aduc informaţii lămuritoare asupra cauzei. 

Faptele negative nu intră, de regulă, în obiectul probaţiunii, pentru că nu se pot proba. Astfel, este 
imposibil de dovedit că o persoană nu a fost niciodată într-o anumită localitate sau că nu a condus niciodată un 
autovehicul. Faptele negative se pot proba prin fapte pozitive, dacă sunt limitate şi determinate (ex. se poate 
dovedi că o persoană nu a fost într-o anumită zi şi la o anumită oră într-o localitate, dacă se face dovada că la 
acea oră şi în acea zi se afla într-o altă localitate). 


Faptele şi împrejurările care nu pot forma obiectul probaţiunii 

În materie penală este consacrată regula admisibilităţii dovedirii oricăror împrejurări necesare lămuriri 
cauzei. Sunt, însă, şi fapte inadmisibil de dovedit, dacă ele contrazic dispoziţiile legii sau dacă sunt contrare 
concepţiei noastre despre lume sau societate: 

1) când legea prevede o prezumție absolută, este interzis a se dovedi faptul contrar (ex. existenţa 
discernământului unui minor de 13 ani, pe care legea îl prezumă inexistent); 

2) nu pot intra în obiectul probaţiunii faptele contrare concepției noastre despre lume sau societate (ex. nu se 
poate admite să se facă dovada că moartea unei persoane a fost provocată de fantome ori farmece, pentru că un 
asemenea fapt nu poate fi conceput ca real). 


Fapte şi împrejurări care nu trebuie dovedite 


În procesul penal putem întâlni împrejurări a căror dovedire nu mai e necesară pentru că legea sau 
cunoştiinţele noastre despre lume sau societate le consideră existente sau inexistente: 
1) în cazul prezumțţiilor legale relative, când cel care invocă prezumția nu are obligaţia să dovedească faptul 
prezumat, însă partea adversă are dreptul să facă această dovadă (este cazul prezumțţiilor relative privind 
discernământul minorului între 14-16 ani); 
2) faptele evidente şi cele notorii nu mai trebuie dovedite, existând dispensă de probă; faptele evidente sunt 
cunoştiințe despre lumea înconjurătoare, sunt dobândite prin experienţa vieţii şi nu trebuie dovedite; faptele 
notorii sunt cele cunoscute de un cerc larg de persoane şi, fiind de notorietate publică, nu mai trebuie dovedite; 
notorietatea poate fi generală sau locală, de aceea gradul de notorietate şi, prin urmare, dispensa de probă se 
apreciează de la caz la caz, în mod concret, de organul de judecată care soluţionează cauza; 
3) faptele necontestate; este posibil ca părțile în cauză să accepte existenţa unor fapte sau împrejurări de care 
depinde rezolvarea cauzei şi atunci, de regulă, nu mai trebuie dovedite; totuşi, în cazul faptelor sau 
împrejurărilor necontestate care sunt esenţiale în rezolvarea cauzei, organele de judecată trebuie să facă dovada 
lor. S-a pus problema dacă împrejurările pe care le-a cunoscut în mod direct organul de judecată mai trebuie 
dovedite: răspunsul este afirmativ, pentru că altfel s-ar ajunge la arbitrariu; de aceea, judecătorul care a cunoscut 
în afara dezbaterilor anumite fapte va fi ascultat în calitate de martor şi se va abţine de la judecarea acelei cauze. 


Pertinenţa, concludenţa şi utilitatea probelor 


În raport de contribuţia pe care o are la rezolvarea justă a cauzei penale, proba poate fi pertinentă, 
concludentă sau utilă. 

Sunt probe pertinente toate probele care au legătură cu faptele sau împrejurările ce trebuie dovedite 
într-o cauză penală, iar cele ce nu se află într-o astfel de legătură sunt probe nepertinente. 

Pentru soluţionarea cauzei nu e suficient ca proba să fie pertinentă, ci ea trebuie să fie edificatoare, 
adică să fie concludentă. 

Prin urmare, probele concludente sunt cele care, fiind esenţiale în cauză, au influenţă asupra rezolvării 
cauzei penale. Probele care nu sunt edificatoare sunt neconcludente. Orice probă concludentă este şi pertinentă, 
pentru că o probă n-ar putea fi esenţială în rezolvarea cauzei dacă n-ar avea legătură cu ea, însă nu orice probă 
pertinentă este şi concludentă (ex. relațiile dintre autor şi victimă sunt o probă pertinentă, dar nu şi o probă 
concludentă, pentru că nu aduce informaţii edificatoare în rezolvarea cauzei). 

Nu orice probă concludentă este şi utilă. 

Proba utilă este proba care nu a fost administrată încă, în aşa fel încât să formeze o convingere 
organului judiciar. Poate să devină inutilă o probă care, deşi concludentă, a fost deja administrată (este cazul 
unei infracțiuni flagrante constatate de un număr foarte mare de martori oculari şi în care cele declarate de 
ultimii martori care s-ar audia, deşi au toată concludenţa, devin inutile). 

Pentru activitatea procesuală prezintă o deosebită importanţă dispoziţiile art. 67 şi 68 CPP. Potrivit art. 
67, părțile pot propune probe şi pot să ceară administrarea lor, iar aceste cereri nu pot fi respinse, dacă probele 
sunt concludente şi utile. Administrarea sau respingerea unei asemenea cereri se face doar motivat. În scopul 
obținerii de probe, legea, prin art. 68, interzice întrebuinţarea violenţei, a amenințării sau a altor mijloace de 
constrângere, precum şi folosirea promisiunilor sau a îndemnurilor. De asemenea, este interzis a determina o 

persoană să comită sau să continue comiterea unei fapte penale, în scopul obţinerii unei probe. Dacă o probă 
este obținută legal, însă a fost administrată cu încălcarea dispoziţiilor art. 68, atunci o asemenea probă nu mai 
poate fi valorificată în procesul penal. 

Dacă instanţa nu a admis o probă, însă ulterior constată că este utilă, acea probă nu trebuie respinsă, ci 
trebuie admisă chiar din oficiu. 

În dreptul nostru procesual nu sunt admise mijloace de obţinere a probelor cum ar fi hipnoza, narcoza 
etc., pentru că se încadrează între alte mijloace de constrângere, pe care legea le interzice. 


Sarcina probaţiunii 


Obligaţia administrării probelor în procesul penal român revine, conform Codului de procedură 
penală, organelor judiciare, adică organului de urmărire penală şi instanţei de judecată. Această sarcină nu este, 
de fapt, o obligaţie, pentru că organele judiciare sunt obligate, conform art. 62, 202 şi 287 CPP, să strângă 
probele necesare aflării adevărului în cauză. Organele judiciare adună probe atât în favoarea, cât şi în 
defavoarea învinuitului sau a inculpatului. Codul de procedură penală prevede sancțiuni pentru neîndeplinirea 
sarcinilor probaţiunii de către organele de judecată, una dintre sancțiuni constând în reluarea cauzei din acea 
etapă procesuală în care nu s-au descoperit sau administrat probele necesare. 

În realizarea acestei sarcini, organele judiciare trebuie să fie ajutate de cei care cunosc probe sau deţin 
mijloace de probă. În acest sens, art. 65 CPP prevede că, la cererea organelor de urmărire penală sau a instanței, 
orice persoană care cunoaşte vreo probă sau deţine vreun mijloc de probă este obligată să le aducă la cunoştiință 
sau să le înfățişeze. Părţile din proces, inclusiv inclupatul, nu au obligaţia de a proba faptele pe care le invocă, 
prin urmare părțile nu au obligaţia de a administra probele, ci ele au dreptul de a propune probe şi de a cere 
administrarea lor de către organele judiciare. 

În favoarea învinuitului sau a inculpatului operează prezumția de nevinovăție şi, prin urmare, nu este 
obligat să probeze nevinovăția sa, aceasta fiind prezumată. 

În privinţa modului de administrare a probelor trebuie făcută diferenţa între faza de urmărire penală şi 
faza de judecată. În faza de urmărire penală, organele judiciare trebuie să lămurească prin probe cauza, sub toate 
aspectele ei. Caracteristica acestei faze a procesului este absenţa, cu unele excepţii, a părţilor în administrarea 
probelor. În cursul judecății, administrarea probelor se face de către instanţă, în prezenţa procurorului, a părţilor 
şi a apărătorilor părților. 

Potrivit regulii generale că, în justiție, obligația de a dovedi împrejurările care probează obiectul 
acţiunii revine celui care susține o cerere sau un punct de vedere, în procesul penal obligaţia de a dovedi 
vinovăția revine acuzării, adică procurorului, respectiv părții vătămate. Pentru instanţa de judecată, probele care 
se administrează în prima etapă sunt cunoscute, li se verifică doar exactitatea lor. Pentru probele noi, legea 
prevede că ele sunt propuse de procuror, de părți, iar dacă instanţa le consideră concludente şi utile, trece la 
administrarea lor. Instanţa este obligată să dispună administrarea de probe şi din oficiu, atunci când din lucrările 
dosarului rezultă necesitatea lor. Probaţiunea se consideră încheiată în momentul în care organul judecătoresc şi 
părțile socotesc că nu mai au de administrat alte probe. 


Mijloacele de probă în procesul penal 


În literatura de specialitate, mijloacele de probă sunt definite ca fiind căile legale prin care se 
administrază probele. Art. 64 CPP prevede că mijloacele de probă sunt acele mijloace prin care se constată 
elementele de fapt ce pot servi ca probe. Importanţa mijloacelor de probă rezidă în rolul pe care îl au în aflarea 
adevărului şi, în final, în soluţionarea cauzei. 

Mijloacele de probă admise în legislaţia procesuală penală română (art. 64 CPP) sunt: 

1. declaraţiile învinuitului sau ale inculpatului; 
2. declarațiile părţii vătamate; 

3. declaraţiile părții civile; 

4. declaraţiile părții responsabile civilmente; 
5. declaraţiile martorilor; 

6. înregistrările audio-video; 

7. fotografiile; 

8. înscrisurile; 

9. mijoacele materiale de probă; 
10. constatările tehnico-ştiinţifice; 
11. constatările medico-legale; 

12. expertizele. 


Clasificarea mijloacelor de probă 


- mijloace de probă orale (declaraţiile părților şi ale martorilor); deşi legea prevede obligaţia consemnării lor în 
scris pentru a putea fi folosite în procesul penal, ele rămân mijloace de probă orale, întrucât ajung la cunoştinţa 
organului judiciar pe cale verbală; 

- mijloace de probă scrise (înscrisurile); 

- mijloace materiale de probă; 

- mijloace tehnice de probă (constatările tehnico-ştiinţifice şi cele medico-legale, expertizele, înregistrările 
audio-video, fotografiile). 

În literatura de specialitate se face deosebire între mijloacele de probă şi procedeele probatorii. 
Noţiunile nu trebuie confundate, deoarece procedeele probatorii nu intră în categoria mijloace de probă, ci sunt 
moduri de a proceda în folosirea mijloacelor de probă. Aşadar, procedurile probatorii sunt moduri de a evidenția 
probele conţinute de mijloacele de probă. 

Procedeele probatorii sunt multiple şi variate, fiind reglementate fie de aceleaşi dispoziţii legale care 
reglementează mijloacele de probă (ex. procedeul probator al ascultării învinuitului sau a inculpatului, 
reglementat de aceleaşi dispoziţii legale ce privesc şi declaraţiile învinuitului sau ale inculpatului), fie sunt 
reglementate distinct, în cadrul unor dispoziţii autonome (ex. dispoziţiile privind reconstituirea cercetarea la faţa 
locului, percheziţia etc.). 


1. Declaraţiile învinuitului sau ale inculpatului (art. 69-74 CPP) 


Declaraţiile învinuitului sau ale inculpatului sunt un mijloc de probă dintre cele mai importante pentru 
că învinuitul sau inculpatul cunoaşte cel mai bine împrejurările faptei. Acest mijloc are o dublă funcționalitate: 
pe de-o parte, de a furniza informaţiile necesare aflării adevărului, iar pe de altă parte, este prima modalitate 
prin intermediul căreia cel ce urmează a fi tras la răspunderea penală îşi exercită dreptul la apărare. Cu toată 
această importanţă, mărturisirea nu mai constituie „regina probelor”, ci o simplă recunoaştere, care nu este un 
temei suficient pentru condamnare. 

Învinuitul sau inculpatul nu este obligat să dea declaraţie, pentru că este un drept al său, nu o obligaţie. 

Declaraţiile învinuitului pot fi judiciare sau extrajudiciare. 

Declaraţiile sunt judiciare când sunt date în faţa organelor judiciare în cursul procesului penal, potrivit 
procedurii legale. 

Declaraţiile sunt extrajudiciare când au fost date în afara procesului penal şi conţinutul lor ajunge la 
cunoştinţa organului judiciar prin alte mijloace (declaraţiile unui martor, scrisorile). 

Codul de procedură penală instituie, pentru organele judiciare, obligația de a obţine declarațiile de la 
învinuit sau de la inculpat, această obligaţie încetând când învinuitul sau inculpatul este dispărut, se sustrage de 
la cercetări sau se prezintă la proces, deşi a fost legal citat, nu locuieşte în ţară etc. 

Încălcările dispoziţiilor legale privind ascultarea învinuitului sau a inculpatului atrag sancţiunea 
nulităţii, pentru că prin acestea este violat dreptul său la apărare. 

Procedura de ascultare a învinuitului sau a inculpatului (art. 70-74 CPP) se desfăşoară, de regulă, la 
sediul organului judiciar. La început, învinuitul sau inculpatul este întrebat cu privire la locul de muncă, 
ocupaţie, adresă, antecedente penale, studii, stare civilă, situaţie materială şi la alte date necesare pentru a stabili 
situaţia sa personală. 

Învinuitului sau inculpatului i se aduce la cunoştiinţă fapta ce formează obiectul cauzei, dreptul de a 
avea un apărător şi, potrivit art. 70 (2) modificat prin legea 281/2003, i se aduce la cunoştiinţă că are dreptul de 

a nu face nici o declaraţie, atrăgându-i-se atenţia că acea declaraţie ar putea fi folosită împotriva sa. Învinuitului 
sau inculpatului i se atrage atenţia să declare tot ceea ce ştie cu privire la faptă. 

Învinuitul sau inculpatul nu poate fi supus jurământului şi nici nu poate fi obligat să spună adevărul. 

Trecând la ascultarea propiu-zisă, organul de urmărire penală îi cere învinuitului sau inculpatului să 
dea o declaraţie scrisă personal, cu privire la învinuirea ce i se aduce. Dacă învinuitul sau inculpatul refuză să 
scrie personal o declaraţie sau nu poate, se va întocmi un proces verbal în care se va consemna motivul pentru 
care nu scris declaraţia personal. 

Învinuitul sau inculpatul este lăsat să expună liber tot ceea ce ştie în cauză şi este interzis ca în timpul 
ascultării să prezinte o declaraţie scrisă mai înainte (dar se poate folosi de însemnări). După ce face expunerea 
liberă, 1 se pot pune întrebări (de precizare, de control, de completare, ajutătoare) pentru a se obţine completări 
sau pentru a se verifica exactitatea relatării. Fiind şi un mijloc de apărare, cu ocazia ascultării învinuitului sau a 
inculpatului, acesta este întrebat şi asupra probelor pe care înţelege să le propună. 

Ca reguli specifice, învinuitul sau inculpatul este ascultat de organele de urmărire penală sau de 
procuror fără a fi de faţă ceilalți învinuiți sau inculpaţi din aceeaşi cauză. Instanţa de judecată îi ascultă pe 
inculpaţi în prezenţa celorlalţi şi doar prin excepţie în lipsa lor. 

Spre deosebire de urmărirea penală, unde numai organul de urmărire pune întrebări, la judecată 
întrebările se pot pune, prin intermediul preşedintelui completului, de oricare judecător, de procuror, de părţi, de 
ceilalți inculpaţi şi de apărători. 

Pentru a putea fi folosite în procesul penal, legea prevede în art. 73 CPP obligativitatea consemnării în 
scris a acestor declaraţii în mod complet şi exact. În fiecare declaraţie se va consemna ora începerii şi ora 
ascultării, iar declaraţia scrisă se citeşte învinuitului sau inculpatului şi, dacă el cere, i se dă să o citească. Când 
e de acord cu conţinutul ei, o semnează pe fiecare pagină şi la sfârşit. Când nu poate sau refuză să o semneze, se 
va face o menţiune scrisă, în acest sens, în declarație. Când învinuitul sau inculpatul revine asupra uneia dintre 
declaraţiile sale sau doreşte să facă completări, acestea se vor semna ca şi declarația dată inițial. 

Pentru a i se oferi caracter oficial declaraţia învinuitului sau a inculpatului se semnează atât de cel care 
a dat-o, cât şi de organul de urmărire penală în faţa căruia a fost ascultat. Declaraţiile date la instanţă se 
semnează de către preşedintele completului şi de grefier, iar dacă declaraţia a fost dată prin interpret, acesta o va 
semna şi el la rândul său. 

Ori de câte ori învinuitul sau inculpatul se găseşte în imposibilitatea de a se prezenta spre a fi ascultat, 
organul de urmărire penală sau instanța procedează la ascultarea acestuia în locul unde se află, cu excepția 
cazurilor când legea prevede altfel. 

Valoarea probantă a declaraţiei. Potrivit art. 69 CPP, declaraţiile învinuitului ale inculpatului, făcute 
în cursul procesului penal, pot servi la aflarea adevărului, când sunt coroborate cu fapte sau împrejurări ce 
rezultă din ansamblul probelor. De aici se trage concluzia că legea nu acordă o forță probantă deosebită acestui 
mijloc de probă şi că organul judiciar are obligaţia să admită probe care susţin învinuirea chiar dacă învinuitul 
sau inculpatul recunoaşte fapta. Luată izolat, declaraţia învinuitului sau a inculpatului nu are forță probantă. În 
acelaşi fel se apreciează declarația învinuitului sau a inculpatului care tăgăduieşte comiterea faptei. Declaraţiile 
învinuitului sau ale inculpatului sunt divizibile, în sensul că faptele relatate pot fi acceptate total sau parțial, 
după cum pot fi confirmate sau nu. Astfel, organul judiciar poate considera acea parte din declaraţie prin care se 
recunoaşte fapta şi poate să înlăture ca necorespunzătoare din declaraţie partea ce se referă la legitima apărare şi 
care nu a fost confirmată de celelalte probe. 

În cazul în care învinuitul sau inculpatul, după ce a făcut o declaraţie într-un anumit sens, o retractează 
şi face relatări contrare, se pune problema care din aceste relatări este adevărată. Legea nu prevede nici o ordine 
în privinţa declaraţiilor. Organul judiciar poate să pună temei pe oricare dintre declaraţii, cu condiţia de a arăta 
motivat faptele ce rezultă din ansamblul probelor şi care o confirmă. În aceelaşi mod se apreciează declaraţia 
unui învinuit sau a unui inculpat ce relatează fapte de natură a-l învinui pe altul, fiind necesară, pentru a se 
ajunge la condamnarea inculpatului, să fie confirmată coînvinuirea de ansamblul probelor administrate. 


2. Declaraţia părţii vătămate, a părţii civile, a părţii responsabile civilmente (art. 75-77 CPP) 


Legea, prin art. 76, obligă organul de urmărire penală şi instanţa să cheme în faţa lor pentru a fi 
ascultate partea vătămată, care poate deveni parte civilă, precum şi partea responsabilă civilmente. 

Înainte de ascultare, persoanei vătămate i se pune în vedere că poate participa ca parte vătămată, iar 
dacă a suferit o daună materială sau morală, 1 se atrage atenţia că declarația de participare în proces ca parte 
vătămată sau declaraţiile de constituire ca parte civilă se pot face în tot cursul urmăririi penale, iar în faţa 
instanţei, până la citirea actului de sesizare. 

Ascultarea părții vătămate, a părţii civile şi a părţii responsabile civilmente se desfăşoară după 
procedura de ascultare a învinuitului sau a inculpatului şi se referă la identitatea lor, la faptele cauzei, la 
vătămarea sau la paguba suferită, la persoana făptuitorului şi la legătura cu făptuitorul. 

Valoarea probantă. Pentru că partea civilă şi partea responsabilă civilmente sunt interesate direct în 
rezolvarea cauzei legea prevede, în art. 35 CPP, că declaraţiile celeilalte părți pot servi la aflarea adevărului, 
când se coroborează cu fapte sau împrejurări ce rezultă din ansamblul probelor administrate. 


3. Declaraţiile martorilor (art. 78-86 CPP) 


Calitatea de martor. Declaraţiile martorilor sunt unul din mijloacele de probă dintre cele mai vechi şi 
mai frecvente. Frecvența acestor mijloace de probă nu e dată de încrederea deosebită acordată martorilor, ci 
datorită faptului că prin declaraţiile martorilor se pot acoperi în întregime cele mai diverse fapte sau împrejurări 
care formează obiectul probaţiunii. 

Proba cu martori este regula în procesul penal şi excepţia în procesul civil. 

În art. 78 CPP se defineşte martorul ca fiind persoana ce are cunoştiință despre vreo faptă sau 
împrejurare de natură să servească la aflarea adevărului. Pentru a deveni martor este necesar ca acea persoană să 
fie chemată, în calitate de martor, de un organ judiciar penal. 

Prezentarea în faţa organelor judiciare a persoanelor chemate în calitate de martori este o datorie civică 
de a ajuta justiţia, dar şi o obligaţie legală a cărei neîndeplinire atrage o constrângere juridică. 

Îndatorirea de a fi martor are un caracter general, în sensul că orice persoană, indiferent de vârstă, sex, 
religie etc., poate fi chemată ca martor în procesul penal. Poate fi ascultată ca martor şi persoana care, din cauza 
stării fizice sau psihice, nu poate să perceapă fenomenele prin anumite simţuri, organele judiciare trebuind să 
aprecieze de la caz la caz dacă ascultarea acestor persoane serveşte la aflarea adevărului. 

Pot fi audiaţi şi minorii, iar dacă nu au împlinit 14 ani, ascultarea lor se face în prezenţa părintelui sau 
a tutorelui. 

Obligaţiile şi drepturile procesuale ale martorilor 

Obligaţiile procesuale ale martorului sunt: 

1) obligaţia de a se înfățișa la locul şi data îndicată în chemare; lipsa sa nejustificată se sancţionează cu amendă 

judiciară potrivit art. 198 CPP, iar în caz de repetare a neprezentării va fi constrâns prin aducere silită; 

2) obligaţia să facă declaraţie şi să răspundă la întrebările care i se pun; dacă refuză să facă declaraţiile, sub 

motiv că nu ştie nimic, deşi în realitate cunoaşte împrejurări esenţiale, va comite infracţiunea de mărturie 

mincinoasă; când martorul refuză să facă declaraţii pur şi simplu, deşi are cunoştinţe în cauză, va comite 

infracţiunea de omisiune de a încunoştiinţa organele judiciare, fie infracțiunea de favorizare a infractorului; 

3) obligaţia să declare tot ce ştie şi numai adevărul, sub sancţiunea condamnării pentru mărturie mincinoasă. 
Drepturile procesuale ale martorului sunt: 

1) dreptul la protecţie contra violenţei care s-ar putea exercita asupra sa, în vederea obţinerii de declaraţii; 

2) dreptul de a refuza să răspundă la întrebările ce nu au legătură cu cauza; 

3) dreptul de a cere să se consemneze declaraţia în modul în care consideră că e reală; 

4) dreptul de a i se restitui cheltuielile efectuate pe durata ascultării sale şi dreptul la venitul de care a fost lipsit 

din cauza îndeplinirii obligaţiei de martor. 

Persoanele ce nu pot fi ascultate ca martor. Există două categorii de persoane care, în anumite cauze 

penale concrete, nu pot fi chemate ca martor: 
1) potrivit art. 79 CPP, persoanele ce sunt obligate să păstreze secretul profesional cu privire la faptele de care 
au luat cunoştiinţă în exercitarea profesiei (medicul, personalul auxiliar, farmacistul, notarul, preotul, avocatul), 
profesii pentru care legile lor organice prevăd obligarea păstrării secretului profesional; aceste interdicții 
încetează în două situaţii: 

a) când însăşi legea obligă la informare (medicul pentru boala contagioasă, avocatul pentru date privind 
pregătirea, comiterea unei infracțiuni contra statului); 

b) când însăşi persoana fizică sau juridică faţă de care există obligaţia păstrării secretului profesional a dat 
încuviințarea divulgării lui; 
2) nu pot fi ascultate ca martori: persoana vătămată, partea civilă, pentru că părțile din proces sunt interesate în 
cauză şi nu pot cumula şi calitatea de martor; această interdicție încetează când partea renunţă sau pierde 
calitatea de parte în procesul penal. 

Persoane care nu sunt obligate să depună mărturie ca martori. Există o categorie de persoane ce pot 
fi ascultate ca martori numai dacă ele consimt aceasta. În art. 80 CPP se prevede că soţul şi rudele apropiate ale 
învinuitului sau ale inculpatului pot accepta să depună mărturie, dar pot şi refuza. Când au acceptat, au obligația 
să spună adevărul, pentru că altfel comit infracţiunea de mărturie mincinoasă. 

Procedura de ascultare. Ascultarea martorului se desfăşoară în două etape: 

1) organul judiciar stabileşte identitatea martorului, întrebând despre nume, prenume, adresă, ocupaţie; martorul 
este întrebat dacă este soţ sau rudă apropiată şi, în caz afirmativ, i se pune în vedere că nu este obligat să depună 
mărturie; este întrebat dacă se află în relații de duşmănie cu inculpatul şi aceste aspecte se au în vedere la 
aprecierea declaraţiei; martorul este supus jurământului (art. 85 CPP): „Jur că voi spune adevărul şi nu voi 
ascunde nimic din ceea ce ştiu. Aşa să-mi ajute Dumnezeu”; în timpul depunerii jurământului, martorul ţine 
mâna pe cruce sau pe Biblie; referirea la divinitate se schimbă potrivit credinţei religioase a martorului; 
martorul fără confesiune depune următorul jurământ: „Jur pe onoare şi pe conştiință!”; de asemenea, martorul 
care, din motive de conştiinţă sau de confesiune, nu depune jurământ, rosteşte următoarea formulă: „Mă oblig 
că voi spune adevărul şi nu voi ascunde nimic din ceea ce ştiu!”; după depunerea jurământului martorului i se 
atrage atenţia că dacă nu spune adevărul comite infracțiunea de mărturie mincinoasă; minorul nu depune 
jurământ şi este ascultat în prezenţa unuia dintre părinţi sau a tutorelui; 

2) a doua etapă constă în ascultarea martorului asupra faptelor pe care le cunoaşte în legătură cu cauza; i se 
aduce la cunoştiinţă obiectul cauzei şi i se arată care sunt împrejurările pentru dovedirea cărora a fost propus ca 
martor; martorul este lăsat să declare tot ceea ce ştie cu privire la faptă şi la făptuitor;, după ce a terminat 
relatarea, martorului i se pun întrebări de clarificare sau de verificare a sincerităţii declarației. 

Martorului nu i se pot pune întrebări tendenţios sugestive şi nici întrebări ce se referă la fapte a căror 
dovedire este interzisă de lege sau care ar vătăma onoarea martorului sau a altei persoane. Fiecare martor se 
ascultă separat fără a fi de faţă ceilalți martori care nu au fost încă ascultați. Această regulă se aplică atât la 
urmărirea penală, cât şi la judecată. Ascultarea martorilor nu poate începe cu citirea sau cu reamintirea 
declaraţiilor pe care aceştia le-au dat anterior în aceeaşi cauză. 

Martorului nu i se permite să prezinte o declarație scrisă mai înainte, dar se poate folosi de însemnări 
asupra unor elemente mai greu de reţinut. 

Dispoziţiile privind consemnarea declaraţiilor învinuitului ale inculpatului se aplică şi în procedura de 
ascultare a martorilor. Când martorul se află în imposibilitatea de a se prezenta pentru a fi audiat, organul de 
urmărire penală sau instanţa procedează la ascultarea sa în locul unde se află. 

Valoarea probantă. Codul de procedură penală acordă declarațiior martorilor o valoarea probantă 
egală cu a celorlalte mijloace de probă. 

Aprecierea declaraţiior martorilor se face în funcţie de numeroase elemente: împrejurări referitoare la 
persoana martorului, starea sa psihico-fizică, starea morală, sursa din care provine mărturia, modul în care a 
avut loc perceperea faptelor etc. 

Prin legea 281/2003 au fost introduse în Codul de procedură penală art. 861-865. Prin dispoziţiile 
acestor articole se reglementează protecţia unor date de identificare a martorilor şi modalităţi specifice de 
ascultare a martorilor. Astfel, potrivit art. 861, dacă există probe sau indicii temeinice că prin declararea 
identităţii reale a martorului sau a localităţii de domiciliu sau de reşedinţă s-ar pune în pericol viaţa, integritatea 
corporală a lui sau a altei persoane, martorului i se poate încuviinţa să nu i se atribuie aceste date şi i se atribuie 
o altă identitate sub care urmează să apară în faţa organelor judiciare. Aceasta se dispune de procuror sau de 
judecător. Datele privind identitatea reală se consemnează într-un proces-verbal ce se păstrează la sediul 
instanţei sau la sediul parchetului într-un plic sigilat şi în condiţii de maximă siguranță. Documentele care 
privesc identitata reală a martorului se prezintă procurorului sau completului de judecată, în condiţii de strictă 
confidenţialitate. 

Documentele privind identitatea reală a martorului se vor introduce în dosarul în cauză după ce 
procurorul, prin ordonanţă, sau instanţa constată că au dispărut împrejurările ce au necesitat luarea măsurii. 

Dacă există mijloace tehnice corespunzătoare, procurorul sau instanța pot admite ca martorul să fie 
ascultat fără a fi prezent la locul unde se află organul judiciar, prin intermediul mijloacelor tehnice. Martorul 
poate fi ascultat prin intermediul unei reţele TV, imaginea şi sunetul fiind distorsionate, astfel încât să nu poată 
fi recunoscute. Declaraţiile martorilor astfel obţinute se înregistrează prin mijloace audio-video şi se redau 
integral în formă scrisă. 

Casetele video şi audio se păstrează în original, sigilate cu sigiliul parchetului sau al instanţei, în 
condiţii de maximă siguranţă. Instanţa poate să admită fie la cererea procurorului sau a părților, fie din oficiu, 
efectuarea unei expertize tehnice cu privire la mijloacele prin care au fost audiaţi martorii. 

Potrivit art. 86%, în cauzele privind infracțiunile de violenţă între membrii aceleiaşi familii instanţa 
poate să dispună ca martorul sub 16 ani să nu fie audiat şi i se permite prezentarea unei audieri realizată în 
prealabil prin mijloace audio-video. 

Procurorul sau instanţa pot dispune ca organele de poliţie să supravegheze reşedinţa martorului sau să- 
i asigure o reşedinţă temporară, precum şi să-l însoţească la sediul parchetului şi apoi la domiciliu. Aceste 
măsuri vor fi ridicate de procuror sau instanță când se constată că a dispărut pericolul ce a determinat luarea 
măsurii. 


Procedee specifice de obţinere a declaraţiilor părţilor şi ale martorilor 


Confruntarea (art. 87-88 CPP). După ascultarea părţilor şi a martorilor se poate determina existența 
unor neconcordanţe între declaraţiile părților, între declaraţiile martorilor; în acest caz, se procedează la 
confruntare pentru a se lămuri contradicţiile. Potrivit art. 87, confruntarea se face între persoanele ale căror 
declaraţii se contrazic şi numai dacă este necesară pentru lămurirea cauzei. Nu automat existența unor 
contradicții duce la efectuarea confruntării, ci organele judiciare pot recurge şi la alte probe. Nu trebuie abuzat 
de procedura confruntării, pentru că prezintă şi dezavantaje, întrucât cei confruntaţi pot specula contradicţiile, 
punctele slabe ale probatoriului şi pot să se pună de acord cu ce vor declara în etapele următoare. 

Procedura confruntării este menţionată de art. 88, ce prevede că persoanele confruntate vor răspunde la 
întrebările adresate de organele judiciare, iar organele judiciare pot încuviinţa ca persoanele confruntate să-şi 
pună reciproc întrebări pe care să le adreseze prin intermediul organului judiciar ce conduce confruntarea. 

Întrebările formulate se consemnează într-un proces-verbal de confruntare semnat de persoanele 
confruntate şi de organul judiciar ce a efectuat confruntarea, iar la instanță procesul-verbal va fi semnat şi de 
grefier. 


Folosirea interpreților (art. 128 CPP). Când una dintre părți sau o altă persoană ce urmează a fi 
ascultată nu cunoaşte limba română sau nu se poate exprima, organul de urmărire penală sau instanța îi asigură, 
în mod gratuit, folosirea unui interpret. Interpretul autorizat, potrivit legii, poate fi desemnat de instanță sau 
poate fi ales de părți. Interpreții pot fi folosiți şi în cazul în care unele înscrisuri anexate la dosar sunt într-o altă 
limbă. Interpretului i se aplică dispozițiile referitoare la martor şi la jurământ, iar declarațiile sale se 
consemnează în scris în limba română. Prin semnătura sa interpretul garantează exactitatea traducerii. 


4. Înscrisurile (art. 89-91 CPP) 


Unele acte scrise relatează fapte sau împrejurări ce confirmă sau infirmă învinuirea stabilind 
circumstanțele agravante sau atenuante ori caracterul persoanei parte în proces. Faptele sau împrejurările 
cuprinse în actele scrise sunt mijloace de probă. Spre deosebire de procesul civil, unde înscrisurile sunt uneori 
singurul mijloc de probă admis de lege, în procesul penal, ele constituie un mijloc de probă obişnuit, pentru că 
este permisă înlocuirea lor. 

Potrivit art. 89 CPP, înscrisurile pot servi ca mijloc de probă, dacă în conținut se arată fapte de natură 
să contribuie la aflarea adevărului. Înscrisurile pot să conțină probe privind fapte anterioare, concomitente sau 

ulterioare. Înscrisurile pot să provină de la părţi (scrisori, acte juridice) ori pot proveni de la organele şi 
instituţiile de stat (acte de stare civilă, diplome, hotărâri judecătoreşti). 

Unele înscrisuri se pot folosi în original, altele în copii. Înscrisurile necesare cauzei pot fi prezentate 
de părţi sau pot fi descoperite şi ridicate prin percheziţii sau cercetări la faţa locului. 

Organele judiciare pot cere de la orice organ sau instituţie înscrisurile necesare rezolvării cauzei. 

Potrivit art. 89), introdus în Codul de procedură penală prin legea 281/2003, formularele în care se 
consemnează orice declaraţie vor fi în prealabil înregistrate şi înseriate ca formulare cu regim special. 

O reglementare aparte în cadrul înscrisurilor o au procesele-verbale. În general, prin proces-verbal se 
înţelege acel însris în care organele prevăzute de lege consemnează constatările pe care le-au făcut personal. 
Spre deosebire de celelalte înscrisuri, care sunt de regulă extrajudiciare, procesele-verbale se încheie în cadrul 
procesului penal cu scopul de a consemna probe. 

Pocesele-verbale se pot împărți în două categorii: 

a) procese-verbale cu funcţie probatorie pe fondul cauzei (de constatare a infracțiunii); 
b) procese-verbale prin care se dovedeşte efectuarea unor acte procedurale (de percheziţie, de reconstituire etc.). 

Pot să încheie procese-verbale privind faptele ce constituie infracțiuni: organele de cercetare penală, 
procurorul, instanţa de judecată, lucrătorii operativi din Ministerul de Interne anume desemnaţi şi organele de 
constatare prevăzute de art. 214-215 CPP. 

În procesle-verbale pot fi consemnate, pe lângă consemnările făcute de organele judiciare, şi 
declaraţiile sau observaţiile unor persoane, făcute cu ocazia constatării. 

Art. 190 CPP reglementează condiţiile de fond şi de formă pe care trebuie să le îndeplinească 
procesele-verbale. Astfel, procesele-verbale trebuie să cuprindă data, locul încheierii, numele şi prenumele celui 
care-l încheie, numele, prenumele şi adresa martorilor asistenţi, descrierea amănunțită a celor constatate şi a 
măsurilor luate, identitatea persoanelor la care se referă procesul-verbal, obiecțiile acestora şi alte menţiuni pe 
care legea le prevede pentru cazuri speciale. Procesul-verbal se semnează pe fiecare pagină şi la sfârşit de cel 
care îl încheie şi de persoanele care au luat parte la constatare. În lipsa semnăturii, procesul-verbal poate fi 
declarat nul, ca mijloc de probă, dar cele consemnate pot fi dovedite prin alte mijloace de probă. 

Procesul-verbal este oficial şi orice consemnare inexactă constituie fals în înscrisuri oficiale. 

Valoarea probantă. Înscrisurile nu au o valoare probantă deosebită de celelalte mijloace de probă, cele 
consemnate în procesul-verbal putând fi înlăturate prin alte mijloace de probă. Organul judiciar poate acorda 
încredere conţinutului înscrisului, dacă se coroborează cu alte mijloace de probă. 


5. Mijloacele materiale de probă (art. 94-95 CPP) 


Orice obiecte care servesc la aflarea adevărului şi la soluționarea cauzei poartă denumirea de mijloace 
materiale de probă. Importanţa mijloacelor materiale de probă rezidă şi în faptul că pot să dea informaţii mai 
exacte, mai complete decât martorii şi, de regulă, nu ridică suspiciunea relei credinţe. Din cuprinsul art. 94-95 
CPP rezultă următoarele grupe principale de obiecte ce pot fi folosite ca mijloace de probă: 

a) obiecte care conţin o urmă a infracțiunii (ex. cadavrul sau corpul persoanei, având rănile provenite din lovire, 
actele care au fost falsificate etc.); 

b) obiecte care poartă o urmă a infracțiunii (ex. obiecte pe care au rămas imprimate urme de mâini, de picioare, 
de instrumente de spargere, pete de sânge etc.); 

c) obiecte care au fost folosite sau au fost destinate să fie folosite la săvârşire unei infracţiuni (ex. arme de foc, 
instrumente de tăiere, lovire, chei false, obiecte sau sume de bani date drept mită); 

d) obiecte care sunt produsul infracțiunii atât ca rezultat material al faptei (ex. acte falsificate, alimente 
denaturate), cât şi ca beneficiu al infracţiunii (ex. sume de bani sustrase, obiecte a căror deţinere e interzisă); 

e) orice alte obiecte care servesc la aflarea adevărului (ex. fotografiile din care rezultă că victima şi infractorul 
se cunoşteau, cărți cu dedicație etc.). 

Art. 95 CPP denumeşte obiectele din categoriile c) şi d) „corpuri delicte”, datorită legăturii strânse pe 
care o au aceste obiecte cu săvârşirea infracţiunii. Corpurile delicte sunt foarte importante pentru că prin ele se 
dovedeşte uneori, în mod direct, comiterea infracțiunii. Obiectele care pot constitui mijloace materiale de probă 
sunt căutate de organele judiciare şi, în cazul în care sunt dovedite, sunt ridicate, sunt conservate şi sunt fixate 
din punct de vedere procesual. Căutarea mijloacelor materiale de probă se efectuează, de regulă, prin cercetarea 

la faţa locului sau prin percheziţie. După găsirea lor, se fixează procesual, prin încheierea unui proces-verbal în 
care sunt descrise amănunţit cu indicarea locului, datei şi a împrejurărilor în care au fost găsite şi se întocmesc 
fotografii, mulaje etc. 

După fixarea procesuală, mijloacele materiale de probă sunt conservate de organul judecătoresc care 
instrumentează cauza şi care le poate prezenta experților sau martorilor, spre recunoaştere, sau le poate 
examina, ori le supune unei constatări tehnico-ştiințifice ori unei expertize criminalistice. Unele obiecte, cum ar 
fi lucrurile sustrase sau valorile deţinute ilegal, nu sunt păstrate la organele judiciare, ci fie sunt restituite 
persoanei vătămate, fie sunt depozitate la organele în drept. 

Valoarea probantă a mijloacelor materiale de probă este egală cu a celorlalte mijloace de probă şi 
organele judiciare pot să le accepte sau pot să le înlăture, după cum formează sau nu convingerea că exprimă 
adevărul. 

O atenţie deosebită este dată încercărilor de inducere în eroare a organelor judiciare, atunci când 
făptuitorul lasă la locul faptei obiecte care aparţin altor persoane sau contraface urmele. 


Procedee de descoperire şi de ridicare a înscrisurilor sau a mijlocelor materiale de probă 


Ridicarea de obiecte şi înscrisuri (art. 96-99 CPP). Când se cunoaşte locul unde se găsesc obiectele 
necesare rezolvării cauzei, organele de urmărire penală sau instanţa au obligaţia de a le ridica, dispunând 
această măsură prin rezoluţie (procurorul) sau prin încheiere (instanţa), după caz. Obligaţiei organelor judiciare 
de a ridica obiecte şi înscrisuri îi corespunde obligaţia persoanei ce le deţine de a le înfățişa, potrivit art. 96 
CPP. Orice persoană fizică sau juridică în posesia căreia se află un obiect sau un înscris ce poate servi ca mijloc 
de probă este obligată să-l prezinte sau să-l predea sub luare de dovadă organului judiciar care îl cere. Dacă se 
refuză predarea legea, în art. 99, prevede posibilitatea de a se dispune ridicarea silită. Potrivit art. 97 CPP, cu 
ocazia ridicării înscrisurilor, organele judiciare trebuie să asigure păstrarea secretului actului ce are un asemenea 
caracter (secret sau confidențial). 

O ridicare specială de obiecte şi de înscrisuri se referă la cele ce se află la unitățile poştale sau de 
transport. În această situaţie, secretul corespondenţei, pe care îl garantează Constituţia, poate fi restrâns în ceea 
ce-l priveşte pe învinuit sau inculpat, în cursul procesului penal. Astfel, potrivit art. 98 CPP, aşa cum a fost 
modificat prin legea 281/2003, instanţa de judecată, la propunerea procurorului, în cursul urmăririi penale, sau 
din oficiu, în cursul judecății, poate să dispună ca orice unitate poştală sau de transport să reţină şi să predea 
scrisorile, telegramele şi orice altă corespondenţă sau obiectele trimise de învinuit sau inculpat ori adresate 
acestuia direct sau individual. Corespondenţa sau obiectele ridicate şi care nu au legătură cu cauza se restituie 
destinatarului. 


Percheziţia (art. 100-106 CPP). Constituţia consacră inviolabilitatea domiciliului, dar prevede şi 
excepţiile de la acest principiu, printre care şi percheziţa oficială, în condiţiile legii. Percheziţa este procedeul 
prin care se caută, în anumite locuri, obiecte sau înscrisuri ce pot servi ca mijloace de probă şi care, în caz de 
descoperire, se ridică. 

Atunci când persoana căreia i s-a cerut să predea un obiect sau un înscris tăgăduieşte existenţa acestuia 
sau deținerea, precum şi ori de câte ori există indicii temeinice că efectuarea unei percheziţii este necesară, 
descoperirea şi strângerea probelor poate fi dispusă de organele de cercetare penală, de procuror sau de 
judecător. Ea constă în căutarea unor obiecte, înscrisuri care se presupune a fi ascunse în îmbrăcămintea sau 
asupra corpului unei persoane, inclusiv în bagajele acesteia sau în autovehiculul ei. 

Se procedează la percheziţionarea corpului atunci când o persoană este prinsă în momentul săvârșirii 
infracţiunii sau imediat după acest moment, pentru a se găsi asupra sa corpul delict. Percheziţia corporală se 
efectuează numai de persoane de aceelaşi sex cu cel percheziţionat. Înainte de a efectua percheziţia corporală, 
organele judiciare trebuie să se legitimeze. Pot să procedeze la percheziția corporală şi unele organe de 
constatare: organul vamal, căpitanul de navă sau de aeronavă şi subofiţerii din trupele de grăniceri. 

Percheziţia domiciliară se efectuează acolo unde locuiesc persoanele pecheziționate, atunci când se 
consideră că acolo pot fi găsite obiecte sau înscrisuri ce pot servi ca mijloace de probă. Percheziţia domiciliară 
se poate dispune numai de către judecător prin încheiere motivată în cursul urmăririi penale, la cererea 
procurorului, sau în cursul judecății, din oficiu. 

Pecheziția domiciliară se dispune în cursul urmăririi penale în camera de consiliu fără citarea părţilor 
dar cu prezenţa obligatorie a procurorului. Percheziţia domiciliară nu poate fi dispusă inainte de începerea 
urmăririi penale. 

Procedura de efectuare a percheziției şi a ridicării de obiecte şi înscrisuri 

În art. 103 CPP se prevede că percheziţia se poate efectua numai între orele 6-20, în afară de 
următoarele cazuri, când se poate efectua şi noaptea: 

1) în caz de infracținue flagrantă; 
2) când percheziţia se efectuează într-un local public; 
3) când percheziţia a început înainte de ora 20 şi e necesară continuarea ei după această oră. 

Organul judiciar care urmează să efectueze percheziţia e obligat, în prealabil, să se legitimeze şi să 
prezinte autorizaţia dată de judecător. Actul perchezițional şi ridicarea de obiecte sau de înscrisuri se desfăşoară, 
de regulă, în prezenţa persoanelor percheziționate şi a martorilor asistenţi. Dacă persoana percheziţionată este 
arestată sau reţinută, va fi adusă la percheziţie. În cazul în care nu poate fi adusă la percheziţie sau nu se află la 
domiciliu, percheziţia se poate face şi în prezenţa unui reprezentant, a unui membru al familiei sau a unui vecin. 
La efectuarea acestui act procedural, cel percheziţionat poate să fie asistat sau reprezentat de un apărător. 

Organul judiciar trebuie să se limiteze numai la ridicarea acelor obiecte şi înscrisuri ce au legătură cu 
cauza, însă potrivit art. 105, se ridică întotdeauna şi obiectele şi înscrisurile a căror deţinere este interzisă. De 
asemenea, organul judiciar are obligația de a nu face publice faptele sau împrejurările din viaţa personală a celui 
percheziționat. 

Obiectele şi înscrisurile care urmează a fi ridicate se prezintă persoanei de la care sunt ridicate şi celor 
care asistă pentru a fi recunoscute şi pentru a fi însemnate de acea persoană spre neschimbare, după care se 
etichetează şi se sigilează. Dacă sunt obiecte care nu se pot ridica, se sechestrează şi se lasă în păstrare celui la 
care se află ori unui custode. Potrivit art. 107 CPP, probele pentru analiză se iau cel puţin în dublu şi se 
sigilează, iar una dintre probe se lasă aceluia de la care se ridică. 

Despre efectuarea percheziției şi ridicarea obiectelor şi a înscrisurilor se întocmeşte un proces-verbal 
care trebuie să cuprindă, pe lângă menţiunile prevăzute de art. 90-91 CPP, şi menţiuni speciale: locul, timpul, 
condiţiile în care obiectele înscrisurile au fost descoperite şi ridicate, enumerarea şi descrierea lor amănunţită. 
Copia procesului-verbal de percheziţie se lasă persoanei la care s-a efectuat percheziţia ori reprezentantului 
acesteia sau unui membru al familiei, iar în lipsă, unui vecin sau custodelui. 


Cercetarea la faţa locului (art. 129 CPP) este un procedeu probatoriu care constă în deplasarea 
organelor judiciare la locul unde s-a săvârşit infracţiunea, la locul unde s-a produs rezultatul sau în orice alt loc 
legat de infracțiune. 

Prin cercetarea la faţa locului se urmăreşte a se face constatări privind situaţia locului săvârşirii 
infracțiunii, pentru a se descoperi şi fixa urmele infracțiunii, pentru a se stabili împrejurările în care infracțiunea 
a fost comisă. Organele de cercetare penală efectează personal cercetarea la faţa locului, în prezenţa martorilor 
asistenţi, afară de cazul în care aceasta nu e posibilă. 

Atunci când învinuitul sau inculpatul este reținut sau arestat şi nu poate fi adus la cercetarea la faţa 
locului organul judiciar îi pune în vedere faptul că are drept să fie reprezentat şi îi asigură, la cerere, 
reprezentarea. Instanţa de judecată efectuează cercetarea la faţa locului cu citarea părţilor şi în prezenţa 
procurorului şi a apărătorului când prezenţa acestuia este obligatorie. Cu ocazia cercetării la fața locului se pot 
efectua şi alte acte procedurale, cum ar fi: ascultarea părților, a unor martori, un experiment judiciar, o 
constatare tehnico-ştiinţifică sau medico-legală. Pentru efectuarea în bune condiţi a cercetării la faţa locului, 
legea autorizează organul judiciar să interzică persoanelor care se află sau vin cercetarea la faţa locului să 
comunice între ele sau să plece înainte de încheirea cercetării. 

Fixarea rezultatelor cercetării la faţa locului se face într-un proces-verbal la care se pot anexa schiţe, 
desene sau fotografii. Procesul-verbal de cercetare la faţa locului trebuie să conţină, în afara menţiunilor din art. 
90-91, şi descrierea amănunţită a situaţiei locului a urmelor găsite şi a obiectelor ridicate. 


Reconstituirea (art. 130 CPP). Dacă este necesară verificarea şi prezentarea unor date de la locul 
faptei se poate proceda la reconstituirea (reproducerea în întregime sau în parte a modului sau a condiţiilor în 

care s-a produs fapta). Se poate verifica veridicitatea declaraţiilor inculpatului privind modul de acţiune la 
comiterea faptei sau posibilitatea de a se fi procedat într-un anumit fel, într-o anumită durată de timp. 

Reconstituirea se face în aceleaşi condiţii de timp şi de loc. Trebuie evitată orice acţiune ce ar constitui 
infracţiune sau ce ar vătăma interesele legitime ale părților, având în vedere că se imită modul de săvârşire al 
acţiunii, nu se poate reconstitui dacă s-ar aduce atingere moralității publice sau dacă s-ar crea o stare de pericol 
pentru persoane sau pentru bunuri. 

Prin reconstituire este posibilă obținerea de probe noi. Reconstituirea se poate face atât în faza de 
urmărire penală, cât şi în faza de judecată. Spre deosebire de reconstituirea la faţa locului, reconstituirea se face 
doar în prezenţa învinuitului sau a inculpatului, iar absenţa sa este de neconceput, el fiind cel pus să repete 
modul de acţiune. 

La reconstituire trebuie să fie prezenţi martori asistenţi, afară de cazul când nu e posibil. Pot participa 
şi părțile, dar neprezentarea lor, deşi au fost înştiinţate, nu împiedică efectuarea acesteia. 

Despre efectele şi rezultatele reconstituirii se întocmeşte un proces-verbal care trebuie să cuprindă 
aceleaşi date ca procesul-verbal de la faţa locului şi descrierea amănunţită a desfăşurării reconstituiri (se fac 
schiţe, desene, fotografii). 

Reconstituirea nu trebuie confundată cu experimentul judiciar — metodă ştiinţifică de cercetare folosită 
atât în cadrul reconstituirii, cât şi în alte domenii. 


Martorii asistenţi (art. 92-93 CPP). Efectuarea anumitor activităţi procesuale trebuie făcută potrivit 
legii în prezenţa unor persoane care să ateste constatările făcute şi modul în care s-a desfăşurat activitatea 
respectivă. Aceste persoane au calitate de martori asistenţi şi, de regulă, ei nu au cunoştiinţă de împrejurările 
cauzei (garanţii ce atestă că rezultatul ori modul de desfăşurare a activităţii sunt cele din actele întocmite). 

Numărul martorilor asistenţi este de cel puţin doi; nu pot fi martori asistenți: minorii sub 14 ani, cei 
interesaţi în cauză şi cei ce fac parte din aceeaşi organizaţie judiciară ce efectuează actul procedural. 


6. Constatările tehnico-ştiinţifice (art. 112-113 CPP) 


Codul de procedură penală instituie regula potrivit căreia atunci când sunt necesare cunoştinţe tehnice 
pentru lămurirea faptelor sau a împrejurărilor cauzei organul judiciar recurge la efectuarea unei expertize. 

În situaţiile de urgenţă, când sunt necesare asemenea cunoştinţe, se poate recurge la serviciile unui 
specialist şi se efectuează în cauză, în loc de expertiză, o constatare tehnico-ştiințifică. 

Cazurile în care se poate recurge la efectuarea unei constatări sunt delimitate de lege printr-o formulă 
largă — când există pericolul dispariţiei unor mijloace de probă (situaţie de fapt). 

Constatările tehnico-ştiințifice pot fi întâlnite mai frecvent în cazul accidentelor de circulaţie (pentru a 
se stabili poziţia autovehiculului, aderenţa părţii carosabile, condiţiile de vizibilitate) sau al accidentelor de 
muncă. Ca urmare a cazului de urgenţă care determină constatarea, aceasta se poate dispune şi efectua doar în 
cursul urmăririi penale şi după o procedură mult simplificată faţă de expertiză. În faza de judecată se poate 
dispune constatarea printr-o rezoluţie ce stabileşte obiectul acesteia (împrejurările acesteia), întrebările la care 
trebuie să răspundă specialistul şi termenul de efectuare. 

După ce s-a dispus efectuarea constatării de organul de urmărire penală, acesta trebuie să pună la 
dispoziția specialistului materialele şi datele necesare pentru efectuarea constatării. 

Specialistul nu-şi poate însuşi atribuţii de organ de urmărire penală sau de organ de control şi nu poate 
efectua acte de urmărire penală (precum cercetarea la faţa locului, ascultarea unor persoane etc.), ci trebuie să se 
limiteze la a rezolva, prin cunoştiinţele sale de specialitate, chestiunea care a fost propusă spre cercetare. 


7. Constatările medico-legale (art. 114 CPP) 
În cazuri urgente, când este necesară lămurirea unor probleme care cer cunoştinţe medicale, organul de 
urmărire penală recurge la efectuarea unor constatări medico-legale. 


Constatările tehnico-ştiinţifice sunt întotdeauna faculative, iar constatările medico-legale sunt, de 
regulă, facultative, fiind obligatorii în următoarele situaţii: în caz de moarte violentă, în caz de moarte a cărei 

cauză nu se cunoaşte, când e necesară o examinare corporală asupra învinuitului sau a părţii vătămate pentru a 
se constata pe corpul acestora urmele infracțiunii. 

Pentru efectuarea constatării medico-legale organul judiciar se adresează organului medico-legal 
competent, potrivit normelor de organizare a instituţiilor şi serviciilor medico-legale. 

Dispoziţiile de efectuare a constatării medico-legale se execută după aceleaşi reguli ca şi constatările 
tehnico-ştiinţifice. 

Exhumarea în vederea constatării cauzelor morţii se face doar cu încuviințarea procurorului. Despre 
operaţiunile efectuate şi concluziile rezultate în urma constatării se întocmeşte un raport scris care constituie 
mijloc de probă, iar concluziile specialistului, cuprinse în raport, sunt probe. 

Valoarea probantă. Legislaţia noastră nu acordă o valoare probantă deosebită acestui mijloc de probă, 
ce face dovada în măsura coroborării cu ansamblul probelor. 

Când apreciază că nu a primit un răspuns complet, organul judiciar dispune refacerea constatării de 
către acelaşi specialist sau de altul. Când are îndoieli asupra exactităţii concluziilor, organul de urmărire penală 
sau instanţa dispun efectuarea în cauză a unei expertize. 


8. Expertiza (art. 116-127 CPP) 


Potrivit art. 116 CPP, în cazurile în care, pentru lămurirea unei împrejurări, sunt necesare concluziile 
unui expert, organul de urmărire penală sau instanța pot dispune, la cerere sau din oficiu, efectuarea unei 
expertize. 

Expertul este o persoană fizică ce are cunoştiințe de specialitate într-un anumit domeniu şi care este 
abilitat oficial în calitatea de expert. 

Asemănarea dintre constatare şi expertiză constă în faptul că ambele sunt efectuate de specialişti, 
obiectul lor e fixat de organul judiciar, iar concluziile specialiştilor sunt cuprinse într-un raport. 

Deosebirile dintre cele două mijloace de probă sunt: 

a) constatarea se face de urgenţă într-un moment foarte apropiat de momentul comiterii faptei, cerinţă pe care 
nu o mai întâlnim la expertiză; 

b) constatările pot fi dispuse numai în faza de urmărire penală, pe când expertizele se pot face şi în faza de 
judcată; 

c) în cazul constatărilor, specialiştii se rezumă la o cercetare mai puţin aprofundată a situaţiei de lămurit, pe 
când în cazul expertizelor are loc o investigare în cele mai mici detalii a elementelor ce fac obiectul expertizei. 

Clasificarea expertizelor. În raport de natura problemelor, organele judiciare pot dispune efectuarea 
următoarelor expertize: 

1) expertiza criminalistică, care poate fi dactiloscopică, traseologică, balistică, grafică sau biocriminalistică; 

2) expertiza medico-legală, ce se foloseşte pentru lămurirea problemelor privind moartea suspectă, violul, 
examinarea leziunilor şi stabilirea numărului de zile de îngrijiri medicale necesare pentru vindecare; 

3) expertiza psihiatrică, prin care se pot lămuri problemele privind tulburările psihice, discernământul etc.; 

4) expertiza contabilă, care lămureşte aspecte privind controlul şi revizia contabilă; 

5) expertiza tehnică, utilizată în cazul accidentelor de circulaţie şi a infracţiunilor referitoare la protecţia muncii. 

Expertizele pot fi facultative sau obligatorii. Expertizele facultative sunt cele mai frecvente şi sunt 
dispuse la cererea părților sau din oficiu, când organul judiciar apreciază că sunt necesare cunoştinţele unui 
expert, pentru a lămuri aspecte ale cauzei. 

Potrivit art. 117 CPP, expertizele sunt obligatorii în următoarele cazuri: 

1) în cazul omorului deosebit de grav şi a tentativei la această infracțiune este obligatorie examinarea psihiatrică 
a incupatului; 

2) în cazul în care organul de urmărire penală sau instanţa au îndoieli asupra stării psihice a inculpatului este 
obligatorie examinarea psihiatrică, cu condiţia să existe elemente care să determine această îndoială; 

3) pentru stabilirea cauzelor morţii, dacă nu s-a întocmit un raport de constatare medico-legală; 

4) în cazul suspendării procesului penal, al întreruperii, al amânării executării pedepsei. 

După criteriul modului de desfăşurare expertizele se clasifică în: 

1) expertiza simplă (oficială), în care organul judiciar îl numeşte pe expert şi controlează activitatea de expertiză 
a acestuia; 

2) expertiza contradictorie, în care experţii sunt numiţi de organul judiciar şi de părți; 
3) expertiza supravegheată, în care părțile pot desemna un specialist cu atribuţii de control asupra modului de 
desfăşurarea a expertizei. 

După modul de organizare expertizele pot fi: 

1) expertiza simplă, efectuată de un specialist într-un anumit domeniu; 
2) expertiza complexă (mixă), în care sunt necesare cunoştinţe din mai multe ramuri ale tehnicii. 

Procedura expertizei. Experții sunt numiţi de organele de urmărire penală sau de instanţă. În situația 
în care expertiza urmează a fi efectuată de un serviciu medico-legal ori de un laborator de expertiză 
criminalistică sau de orice institut de specialitate, organul judiciar trebuie să se adreseze serviciului de 
specialitate care desemnează expertul. 

Experții sunt numiţi de organul judiciar prin rezoluţie, încheiere sau ordonanţă. 

Atât experţilor, cât şi părților li se aduc la cunoştinţă întrebările la care trebuie să răspundă şi li se pune 
în vedere că au dreptul să facă observaţii privind aceste întrebări şi pot cere modificarea sau completarea lor. 

Concluziile în urma efectuării expertizei sunt expuse într-un raport scris. Când sunt mai multe 
expertize, se întocmeşte un singur raport, iar dacă sunt opinii diferite, opiniile separate se consemnează în raport 
sau într-o anexă. Raportul se depune la organul judiciar ce a dispus expertiza şi trebuie să cuprindă: 

1) o parte introductivă, care cuprinde date privind organul judiciar ce a dispus expertiza, data, locul efectuării 
expertizei şi întrebările la care trebuie să se răspundă; 

2) o parte cuprinzând descrierea amănunţită a operaţiilor de efectuare a expertizei 

3) o parte finală, cuprinzând concluziile expertizei care conţine şi răspunsurile la întrebările formulate. 

Dacă organul judiciar constată că expertiza nu e completă, legea dă posibilitatea efectuării unui 
supliment de expertiză, de acelaşi expert sau de altul. Când organul judiciar are îndoieli asupra exactităţii 
concluziilor, dispune efectuarea unei noi expertize, care se efectuează de o comisie de experți, alții decât cei ce 
au efectuat expertiza inițială şi care sunt desemnaţi ca şi primii. 

Valoarea probantă. Ca mijloc de probă, expertiza, deşi conţine opiniile unor specialişti, nu are o forță 
probantă deosebită, iar aprecierea expertizei se face prin prisma examinării şi aprecierii tuturor probelor. Dacă 
s-au efectuat mai multe expertize, cu concluzii diferite, organele judecătoreşti trebuie să se oprească asupra 
aceleia care se coroborează cu probele din dosar. 


9. Înregistrările şi interceptările audio-video (art. 911-916 CPP) 


Condiţiile şi cazurile de interceptare. Potrivit art. 91! CPP, înregistrările pe bandă magnetică sau pe 
orice alt tip de suport ale unor convorbiri se efectuează doar cu autorizarea motivată a instanţei la cererea 
procurorului, în cazurile şi în condiţiile legii, dacă sunt date că se pregăteşte sau s-a comis o infracțiune pentru 
care urmărirea penală se face din oficiu, iar înregistrarea se impune pentru aflarea adevărului în cauză. 

Autorizarea se dă de către preşedintele instanţei căreia i-ar reveni competenţa să judece în primă 
instanţă. 

Înregistrarea convorbirilor se poate autoriza în cazul infracțiunilor contra siguranţei statului, prevăzute 
în Codul penal şi în alte legii speciale, şi în cazul infracţiunilor de trafic de stupefiante, de persoane, acte de 
terorism, spălare de bani, falsificare de monedă şi de alte valori, precum şi în cazul infracţiunilor pe care le 
prevede legea 78/2000 privind prevenirea, descoperirea şi sancţionarea faptelor de corupţie ori în cazul altor 
infracţiuni grave ce nu pot fi descoperite sau al căror făptuitor nu poate fi identificat prin alte mijloace de probă. 

Autorizarea se dă pe durata necesară înregistrării, dar nu mai mult de 30 de zile. Pentru motive 
temeinic justificate, aceasta poate fi prelungită, dar fiecare prelungire nu poate depăşi 30 de zile. Durata 
maximă a înregistrărilor autorizate este de 4 luni. 

Înregistrările pot fi făcute şi la cererea motivată a persoanelor vătămate privind comunicările ce sunt 
adresate cu autorizarea instanţei. 

Autorizarea înregistrărilor se face prin încheiere motivată, încheiere ce cuprinde indiciile concrete şi 
faptice care justifică măsura, motivele pentru care măsura e necesară aflării adevărului, persoana, mijlocul de 
comunicare sau locul supus supravegherii şi perioada pentru care este autorizată înregistrarea. 

Organele ce efectuează înregistrarea sau interceptarea. Procurorul poate proceda personal la 
înregistrare sau poate să dispună ca aceasta să fie efectuată de organele de cercetare penală. Persoanele ce sunt 
chemate să dea concurs tehnic la înregistrare sunt obligate să păstreze secretul operaţiunii, iar încălcarea acestei 
obligaţii este pedepsită conform Codului penal. 

În caz de urgenţă, când întârzierea obţinerii autorizaţiei ar aduce grave prejudicii activităţii de urmărire 
penală, procurorul poate dispune cu titlu provizoriu prin ordonanţă înregistrarea sau intercepterea convorbirilor 
sau a comunicărilor, având obligaţia să comunice aceasta imediat instanţei, dar nu mai târziu de 24 de ore. 
Asupra ordonanţei procurorului instanţa trebuie să se pronunţe în cel mult 24 de ore şi dacă o va admite sau 
confirma, va dispune autorizarea în continuare a înregistrării. Dacă instanța nu confirmă autorizația 
procurorului, atunci ea trebuie să dispună încetarea de îndată a înregistrărilor şi distrugerea lor. 

Certificarea înregistrării. Despre efectuarea înregistrării procurorul sau organul de cercetare penală 
întocmeşte un proces-verbal în care menţionează autorizaţia dată de instanţă, numărul sau numerele posturilor 
telefonice între care s-a purtat convorbirea, numele persoanelor care au purtat-o, data şi locul fiecărei convorbiri 
în parte şi numărul de ordine al benzii magnetice pe care se face imprimarea. 

Convorbirile înregistrate sunt redate integral în formă scrisă, se ataşează la procesul-verbal cu 
certificarea lor dată de organele de cercetare penală, verificarea şi contrasemnarea de procurorul ce procedează 
la efectuarea sau supravegherea urmăririi penale. 

Dacă procurorul e cel care procedează la înregistrare, atunci certificarea se va face de el, iar verificarea 
şi contrasemnarea de către procurorul ierarhic superior. 

Corespondenţa în altă limbă decât cea română sunt transcrise în limba română prin intermediul unui 
interpret. Instanţa poate să aprobe, la cererea inculpatului, a părţii civile sau a avocatului acestuia, consultarea 
acelor părți din înregistrare depuse la instanţă şi care nu sunt consemnate în procesul-verbal. Este vorba de 
convorbirile care conţin secrete de stat sau profesionale şi care nu sunt menţionate în procesul-verbal. 

Înregistrările ce nu au fost folosite ca mijloace de probă în cauză se distrug, iar instanţa dispune prin 
încheiere. Înregistrările dintre avocat şi justiţiabil nu pot fi folosite ca mijloc de probă. Aceleaşi dispoziţii se 
aplică şi în cazul înregistrărilor de convorbiri efectuate prin alte mijloace de telecomunicaţie, precum şi în cazul 
înregistrărilor de imagini. 

Aceste mijloace de probă pot fi supuse expertizei tehnice la cererea procurorului, a părților sau din 
oficiu. 


Administrarea probelor prin comisie rogatorie şi prin delegare (art. 132-135 CPP) 


Când un organ judiciar nu are posibilitatea să efecteze în act procedural de competenţa sa, se poate 
adresa unui alt organ judiciar care are această posibilitate. În acest caz, se procedează la efectuarea actului prin 
comisie rogatorie sau delegare. Se pot efectua numai acte procedurale precum: ascultarea unui martor, 
cercetarea la faţa locului, percheziţia. Nu pot face obiectul comisiei rogatorii actele procesuale precum: punerea 
în mişcare a acţiunii penale, luarea măsurilor de prevenţie ş.a. 

Comisia rogatorie şi delegarea se dispun prin rezoluţie sau prin încheiere. Comisia rogatorie este actul 
procedural prin care organul judiciar competent cere unui organ judiciar corespunzător şi egal în grad efectuarea 
unui act procedural necesar cauzei. Prin urmare, prin comisia rogatorie se face o transmisiune a dreptului de a 
efectua un act procedural unui organ cu aceeaşi competență materială şi personală, dar cu o altă competenţă 
teritorială. 

Delegarea, spre deosebire de comisia rogatorie, constă în transmiterea dreptului de a efectua un act 
procedural unui organ ierarhic inferior, chiar dacă nu este corespunzător ca funcţie procesuală. Astfel, Parchetul 
General poate delega unui organ de urmărire să efectueze un act procedural. Prin urmare, în cazul delegării se 
transmite dreptul de a efectua un act procedural unui organ competent teritorial, dar necompetent funcţional. 

VIII. MĂSURILE PREVENTIVE ŞI ALTE MĂSURI PROCESUALE 


Noţiunea şi clasificarea măsurilor procesuale penale 


Măsurile procesuale sunt mijloace de privaţiune ori de constrângere pe care legea le pune la dispoziția 
organelor judiciare şi prin care se asigură normala desfăşurare a procesului penal. Măsurile procesuale au 
caracter de activităţi adiacente față de activităţile principale şi de aceea aceste măsuri apar ca posibile, aplicarea 
lor este eventuală şi nu sunt caracteristice oricărei cauze penale, organele judiciare dispunând luarea acestor 
măsuri în raport de condiţiile sau împrejurările concrete ale fiecărei cauze. 

Măsurile procesuale au un caracter provizoriu, adică pot fi revocate când au dispărut împrejurările ce 
au determinat luarea acestora. 

Regimul juridic al măsurilor procesuale este reglementat amănunţit în dispoziţiile titlului IV din partea 
generală a Codului de procedură penală, unde sunt prevăzute trei categorii de măsuri procesuale: de prevenție, 
de ocrotire şi de siguranţă sau asiguratorii. 

În raport de valoarea socială contra căreia se îndreaptă constrângerea, măsurile procesuale pot fi 
personale sau reale. Măsurile procesuale personale sunt acelea care duc la limitarea, privarea de libertate a 
învinuitului sau a inculpatului, cum ar fi reținerea, arestarea preventivă, internarea medicală, obligarea de a nu 
părăsi localitatea sau ţara. Măsurile procesuale reale atrag restrângerea dreptului învinuitului sau al inculpatului 
de a dispune de bunurile sale, cum ar fi sechestrul sau poprirea. 

În raport de faza procesuală, măsurile procesuale se clasifică în: 

- măsuri procesuale ce pot fi luate numai în cursul urmăriri penale (reținerea preventivă); 
- măsuri procesuale ce pot fi luate doar în cursul judecății (îndepărtarea unor persoane din sala de şedinţă); 
- măsuri procesuale ce pot fi luate în tot cursul procesului penal (arestarea, sechestrul, internarea medicală). 


Măsurile preventive 
Scopul şi natura măsurilor preventive 


Măsurile preventive sunt o categorie a măsurilor procesuale care au atât caracter de constrângere, cât 
şi preventiv, ele urmează să prevină orice încercare a învinuitului sau a inculpatului de a împiedica desfăşurarea 
firească a procesului penal. În art. 136 CPP se arată că măsurile preventive se iau pentru a asigura buna 
defăşurare a procesului penal sau pentru a împiedica sustragerea învinuitului sau a inculpatului de la urmărirea 
penală, de la judecată ori de la executarea pedepsei. 

Codul de procedură penală prevede cinci măsuri de prevenţie, dintre care două privative de libertate şi 
trei neprivative de libertate. 

Măsurile privative de libertate sunt reținerea preventivă şi arestarea preventivă, iar cele neprivative de 
libertate, dar restricționatoare de libertate sunt: obligarea de a nu părăsi localitatea sau ţara şi liberarea 
provizorie. 

Măsurile preventive au o natură procesuală şi se deosebesc de pedeapsa privativă de libertate, care 
foloseşte această constrângere în scopul prevenirii comiterii de noi infracţiuni, deosebirile constând în faptul că 
măsurile preventive se iau doar în cursul procesului penal, au caracter facultativ, se dispun pe o perioadă scurtă 
de timp şi există posibilitatea revocării lor oricând. 


Luarea, înlocuirea, revocarea şi încetarea de drept a măsurilor de prevenţie 


O condiţie generală pentru luarea oricărei măsuri de prevenţie este ca infracţiunea ce costituie obiectul 
procesului penal să fie sancționată de lege cu pedeapsa închisorii. Se cere să existe probe sau indicii temeinice 
că învinuitul a comis o faptă prevăzută de legea penală. Termenul „probă” are înţelesul prevăzut de art. 63 CPP. 
Prin existenţa unor „indicii temeinice” se înţelege existenţa unor date din care rezultă presupunerea că persoana 
față de care se efectuează urmărirea penală a comis fapta. De asemenea, pentru luarea măsurii reţinerii sau a 
arestării preventive, se mai cere să existe unul dintre cazurile prevăzute de art. 148 CPP, aşa cum a fost 
modificat de legea 281/2003: 

a) când învinuitului sau inculpatului nu i se poate stabili identitatea sau domiciliul din lipsa datelor necesare; 

b) când infracţiunea este flagrantă, iar pedeapsa închisorii, prevăzută de lege, este mai mare de un an; 

c) când învinuitul sau inculpatul a fugit sau s-a ascuns, cu scopul de a se sustrage de la urmărire, judecată sau de 
la executarea pedepsei sau a făcut pregătiri pentru asemenea acte; 

d) când există date suficiente că învinuitul sau inculpatul a încercat să împiedice aflarea adevărului prin 
influențarea unor martori, experţi etc., prin distrugerea de mijloace de probă sau prin alte asemenea fapte; 

e) când învinuitul sau inculpatul a comis din nou o infracţiune sau există date care justifică temeinic că va 
comite o altă infracţiune; 

f) când învinuitul sau inculpatul este recidivist; 

h) când lăsarea în libertate a învinuitului sau a inculpatului prezintă pericol concret pentru ordinea publică, iar 
pentru infracţiunea comisă, legea prevede pedeapsa detenţiei pe viaţă alternativ cu pedeapsa închisorii mai mare 
de 4 ani; 

i) când există date sau indicii temeinice care justifică temerea că învinuitul sau inculpatul a exercitat presiuni 
asupra persoanei vătămate sau că va încerca o înţelegere frauduloasă cu aceasta. 

În cazurile prevăzute la literele c)-f) şi i), măsura preventivă a arestării se poate lua numai dacă 
pedeapsa închisorii, prevăzută de lege, este detenţia pe viaţă sau pedeapsa închisorii mai mare de 2 ani. 

În art. 136 se prevede şi criteriul după care trebuie aleasă măsura de prevenţie cea mai potrivită: scopul 
urmărit, prin care se înţelege pericolul care trebuie prevenit sau înlăturat, gradul de pericol social al infracţiunii, 
privit prin prisma unor circumstanţe concrete ale cauzei, situaţia personală a a învinuitului sau a inculpatului, 
starea sa de sănătate, vârsta, antecedentele etc. 


Organele judiciare care pot lua măsuri de prevenţie 


În scopul garantării libertăţii persoanei, legea penală prevede că măsurile de prevenţie se iau, de 
regulă, de instanţă şi singura măsură pe care o poate lua organul de cercetare penală este reținerea de cel mult 
24 de ore. Măsurile de prevenţie se pot lua prin ordonanţă, de organul de cercetare penală, prin ordonanţă sau 
rechizitoriu, de procuror, şi prin hotărârea instanţei, de judecător. 

Indiferent de măsura preventivă luată şi indiferent de organul care ia măsura, potrivit art. 137 CPP, 
actul prin care se ia măsura preventivă trebuie să arate fapta care face obiectul învinuirii sau al inculpării, textul 
de lege în care aceasta se încadrează, pedeapsa prevăzută de lege pentru infracțiunea săvârşită şi temeiurile 
concrete care au determinat luarea măsurii preventive. 


Inlocuirea şi revocarea măsurii preventive 


În situaţia în care temeiul ce a impus luarea măsurii de prevenţie se schimbă, măsura poate fi înlocuită 
cu o altă măsură de prevenţie mai mai uşoară sau mai gravă, dacă înlocuirea este necesară şi posibilă. Dacă nu 
mai există nici o justificare pentru menţinerea sau înlocuirea măsurii, atunci aceasta trebuie revocată fie din 
oficiu, fie la cerere. 

Încetarea de drept a măsurii de prevenţie (art. 140 CPP). Dacă înlocuirea de drept a măsurii de 
prevenţie este obligatorie, organul judiciar trebuie să se conformeze şi să pună imediat în libertate persoana 
împotriva căreia s-a luat măsura de prevenţie. 

Măsura de prevenţie încetează de drept în următoarele cazuri: 

a) la expirarea termenului prevăzut de lege sau stabilit de organul judiciar; 

b) atunci când instanța pronunță o pedeapsă egală cu durata arestării preventive sau când inculpatul este 
condamnat la o pedeapsă cu suspendarea executării sau cu obligarea la muncă ori la o perioadă în întregime 
graţiată; 

c) înainte de pronunţarea unei hotărâri de condamnare în primă instanță, durata arestării preventive a atins 
jumătatea maximului pedepsei pe care legea o prevede pentru infracțiunea ce face obiectul cauzei, dar nu mai 
mult de 180 de zile; 

d) măsura de prevenţie încetează şi atunci când a fost dată o soluţie care absolvă de răspundere pe învinuit sau 
pe inculpat, adică o soluţie de scoatere de sub urmărirea penală, de încetare a urmăririi penale, de achitare sau 
de încetare a procesului penal. 

Atunci când măsura preventivă încetează de drept procurorul sau instanța au obligația să ia măsuri 
pentru punerea de îndată în libertate a persoanei arestate şi, în acest scop, să trimită la administraţia locului de 
deţinere o copie a ordonanţei, a dispozitivului hotărârii de punere în libertate care trebuie să conţină următoarele 
menţiuni: date pentru indentificarea învinuitului sau a inculpatului, numărul mandatului de arestare şi temeiul 
legal al liberării. 


1. Reţinerea (art. 143 CPP) 


Reţinerea este cea mai uşoară măsură de prevenţie privativă de libertate, datorită duratei mai scurte. 
Această măsură se dispune în faza iniţială a procesului penal, se utilizează numai în faza de urmărire penală şi 
numai faţă de învinuit. Ea constă în restricția persoanei reţinute de a pleca din locul unde are loc cercetarea; 
măsura nu trebuie confundată cu prinderea infractorului, cu reținerea în sala de şedinţă a martorului ori cu 
reținerea persoanei de către organul de poliţie pentru verificarea identităţii. 

Reţinerea poate fi dispusă numai în cazurile anume prevăzute de lege, când există probe sau indicii 
temeinice că învinuitul a săvârşit o faptă prevăzută de legea penală, pentru fapta comisă legea prevăzând 
pedeapsa închisorii, şi există unul dintre cazurile prevăzute la art. 148 lit. a-i. Luarea măsurii este facultativă şi 
devine obligatorie în cazul infracţiunilor flagrante, supuse măsurilor procedurale speciale. 

Măsura reţinerii poate fi luată de organul de cercetare penală şi faţă de învinuit, organul de cercetare 
fiind obligat să încunoştiințeze pe procuror cu privire la luarea măsurii reţinerii. Organul de cercetare penală 
trebuie să aducă la cunoştinţa învinuitului că are dreptul la un apărător şi dreptul de a nu face nici o declaraţie 
(ceea ce declară poate fi folosit şi împotriva sa). 

Măsura reţinerii poate fi dispusă şi de procuror, care este obligat să încunoştiinţeze conducerea 
parchetului despre luarea măsurii reţinerii. 

Măsura reţinerii poate dura cel mult 24 de ore; din durată se reduce timpul cât persoana a fost privată 
de libertate, ca urmare a măsurii administrative a conducerii la sediul poliţiei (art. 131 din legea 218/2002 
privind organizarea şi funcţionarea Poliţiei Române). 

Când organul de cercetare penală consideră că e necesar să se ia măsura reţinerii preventive, trebuie să 
înainteze procurorului în primele două ore un referat motivat, iar procurorul, dacă apreciază că sunt întrunite 
condiţiile legale pentru luarea măsurii reţinerii preventive, la rândul său, formulează o cerere instanţei. 

Când organul de cercetare penală dispune măsura reţinerii, trebuie să încunoştiințeze de îndată un 
membru al familiei învinuitului sau una din persoanele indicate de el. 


2. Obligarea de a nu părăsi localitatea (art. 145 CPP) 


Această măsură nu este privativă de libertate, ci restrictivă de libertate şi constă în îndatorirea impusă 
învinuitului sau inculpatului de a nu părăsi localitatea în care locuieşte, fără încuviințarea organului ce a dispus 
această măsură. 

Măsura poate fi dispusă de procuror sau de instanță. În cursul urmăririi penale, procurorul poate 
dispune fie din oficiu, fie la propunerea motivată a organului de cercetare penală, în acest ultim caz procurorul 
pronunţându-se în 24 de ore. 

În cursul urmăririi penale, durata măsurii nu poate depăşi 30 de zile, afară de cazul în care este 
prelungită, în condițiile legii. 

Măsura obligării de a nu părăsi localitatea poate fi prelungită în cursul urmăririi penale, în caz de 
necesitate şi motivat. Prelungirea măsurii se dispune de instanţa căreia i-ar reveni obligația să judece cauza în 
fond, iar fiecare prelungire nu poate depăşi 30 de zile. Durata maximă a măsurii în cursul urmării penale este de 
un an. În mod excepţional, când pedeapsa pe care o prevede legea este de detenţie pe viaţă sau de închisoare de 
10 ani sau mai mare, durata maximă a obligării de a nu părăsi localitatea este de 2 ani. 

3. Obligarea de a nu părăsi ţara (art. 145! CPP) 


Măsura constă în îndatorirea impusă învinuitului sau inculpatului de procuror, în cursul urmăririi 
penale, sau de instanţă, în cursul judecății, de a nu părăsi ţara, fără încuviințarea organului ce a luat această 
măsură. 

Dispoziţiile privitoare la măsura obligaţiei de a nu părăsi localitatea se aplică în mod corespuzător şi în 
cazul măsurii obligării de a nu părăsi ţara. 

Copia ordonanţei procurorului sau a încheierii instanței trebuie comunicată învinuitului sau 
inculpatului şi secției de poliţie în a cărei rază teritorială locuieşte acesta, precum şi organelor competente să 
elibereze paşaportul şi organelor de frontieră. Organele în drept trebuie să refuze eliberarea paşaportului sau să 
ridice paşaportul provizoriu pe durata măsurii preventive. 


4. Arestarea preventivă (art. 146-160“ CPP) 


Este o măsură preventivă privativă de libertate ce constă în reținerea persoanei în anumite locuri 
destinate special persoanelor private de libertate în procesul penal (arestul poliției judeţene şi penitenciarul). 
Arestarea preventivă prezintă două modalităţi, în funcţie de poziţia pe care o are făptuitorul în cursul procesului: 
arestarea învinuitului şi arestarea inculpatului. Cele două modalităţi au un tratament juridic diferit. 

Arestarea învinuitului. Art. 146 CPP prevede că dacă sunt întrunite condiţiile legii pentru luarea 
măsurii, adică există date sau indicii temeinice că învinuitul a comis o faptă prevăzută de legea penală, pedeapsa 
prevăzută de lege este închisoarea şi există unul din cazurile prevăzute de art. 148 lit. a-i, atunci procurorul, din 
oficiu sau la sesizarea organului de cercetare penală, când consideră că, în interesul procesului, este necesară 
arestarea învinuitului şi numai după ascultarea lui în prezenţa apărătorului, prezintă dosarul cu propunerea 
motivată de luare a măsurii arestării preventive preşedintelui instanţei sau judecătorului delegat de acesta. 

Dosarul se prezintă preşedintelui instanţei căreia i-ar reveni competenţa să judece cauza în fond sau 
preşedintelui instanţei în a cărei circumscripție se află locul de detenție. Preşedintele sau judecătorul delegat 
fixează locul şi ora de soluţionare a hotărârii până la expirarea a 24 de ore de reţinere, dacă învinuitul este 
reținut. Ziua şi ora se comunică atât apărătorului, cât şi procurorului, care este obligat să asigure prezenţa în faţa 
judecătorului a învinuitului reținut. 

Propunerea de arestare preventivă se soluţionează în camera de consiliu de un singur judecător, 
indiferent de natura infracţiunii. Participarea procurorului este obligatorie. După ascultarea învinuitului, 
judecătorul admite sau respinge imediat propunerea. Dacă o admite, trebuie să arate în încheiere temeiurile 
concrete ce justifică luarea măsurii şi trebuie să fixeze durata ei, ce nu poate depăşi 10 de zile. 

Judecătorul emite de urgenţă mandat de arestare a învinuitului, mandat ce trebuie să conţină 
menţiunile prevăzute la art. 151. 

Împotriva încheierii prin care se dispune arestarea preventivă se poate face recurs în 24 de ore de la 
pronunțare, pentru cei pezenţi, şi de la comunicare, pentru cei lipsă. 

Arestarea inculpatului. Potrivit art. 149 CPP, procurorul, din oficiu sau la sesizarea organului de 
cercetare penală, când consideră că în interesul procesului este necesară arestarea inculpatului, prezintă dosarul 
cauzei, cu propunerea motivată preşedintelui instanţei sau judecătorului desemnat de acesta. Preşedintele 
fixează ziua şi ora de soluţionare a propunerii până la expirarea mandatului de arestare preventivă a inculpatului 
sau până la expirarea a 24 de ore de la reţinere. Ziua şi ora se comunică neapărat şi procurorului, care trebuie să 
asigure prezenţa inculpatului arestat sau reţinut în faţa judecătorului. Dacă inculpatul reținut sau arestat, din 
cauza stării de sănătate sau din cauză de forță majoră sau stare de necesitate, nu poate fi adus în fața 
judecătorului, propunerea de arestare va fi examinată în lipsa lui, dar în prezenţa obligatorie a apărătorului. 

Propunerea se soluţionează în camera de consiliu, cu participarea obligatorie a procurorului. 
Judecătorul admite sau respinge propunerea prin închiere motivată. Dacă o admite, trebuie să fixeze durata, ce 
nu poate depăşi 30 de zile. 

Arestarea inculpatului nu se poate dispune decât pentru zilele ce au rămas după scăderea din 30 de zile 
a perioadei în care a fost anterior reținut sau arestat. Arestarea inculpatului se dispune înainte de a expira durata 
arestării învinuitului. 

Termenul de arestare preventivă a inculpatului curge de la data emiterii mandatului, când arestarea s-a 
dispus după ascultarea inculpatului, iar când arestarea s-a dispus în lipsa inculpatului termenul curge de la data 
punerii în executare a mandatului de arestare. 

Împotriva închierii prin care s-a dispus arestarea se poate face recurs în 24 de ore de la pronunțare, 
pentru cei prezenţi, şi de la comunicare, pentru cei lipsă. Mandatul de arestare a învinuitului încetează la data 
emiterii mandatului de arestare a inculpatului. 

După întocmirea hotărârii prin care s-a dispus arestarea inculpatului, judecătorul emite imediat mandat 
de arestare. Dacă prin aceeaşi hotărâre s-a dispus arestarea mai multor inculpaţi, se va emite mandat de arestare 
separat, pentru fiecare dintre ei. 

Potrivit art. 151 CPP, în mandatul de arestare trebuie să se arate: 

a) instanţa care a dispus luarea măsurii arestării inculpatului; 

b) data şi locul emiterii; 

c) numele, prenumele şi calitatea persoanei care a emis mandatul; 
d) date cu privire la persoana inculpatului prevăzute de art. 70 CPP; 
e) fapta ce formează obiectul şi denumirea infracţiunii; 

f) încadrarea juridică a faptei şi pedeapsa prevăzută de lege; 

g) temeiurile concrete ce au determinat arestarea; 

h) ordinul de arestare a inculpatului; 

i) indicarea locului unde urmează să fie deținut cel arestat; 

j) semnătura judecătorului; 


Executarea mandatului 


Când mandatul se emite după ascultarea inculpatului, judecătorul înmânează un exemplar persoanei 
arestate şi trimite un alt exemplar organului de poliţie, pentru a fi predat la locul de reţinere odată cu arestatul. 

Când măsura se dispune în lipsă, mandatul se înaintează în dublu exemplar organului de poliţie. 
Acesta procedează la arestarea persoanei arătată în mandat, îi predă acesteia un exemplar al mandatului şi 
conduce persoana la judecătoria ce a emis mandatul. 

Judecătorul procedează la ascultarea inculpatului, iar dacă acesta ridică obiecţii ce necesită o rezolvare 
urgentă, fixează imediat termenele de judecată. Dacă cel arestat ridică obiecții împotriva mandatului numai cu 
privire la identitatea sa, va fi condus la instanţa locului unde a fost găsit. Dacă instanţa constată că persoana 
adusă nu e cea arătată în mandat, o pune imediat în libertate, iar dacă se constată că obiecțiile sunt nefondate 
dispune executarea mandatului. 


Prelungirea arestării preventive a inculpatului în cursul urmăririi penale 


Arestarea preventivă în cursul urmăririi penale poate fi prelungită motivat în caz de necesitate şi numai 
dacă intervin elemente noi, care să justifice privarea de libertate sau dacă elementele existente ce au determinat 
arestarea iniţială impun în continuare privarea de libertate. Prelungirea se dispune pe baza propunerii motivate a 
organului ce efectuează urmărirea penală. Propunerea organului de cercetare penală este avizată de procuror şi 
trebuie să fie înaintată de organul de cercetare instanţei competente, cu cel puţin 5 zile înainte de expirarea 
arestării. Propunerea de arestare se anexează la adresa inițială de sesizare a instanţei. Când într-o cauză se 
găsesc mai mulți inculpaţi arestaţi pentru care durata expiră la date diferite, procurorul ce sesizează instanţa 
pentru unul dintre inculpaţi, o va sesiza şi cu privire la ceilalţi inculpaţi. 

Dosarul cauzei trebuie depus de procuror odată cu sesizarea instanţei, cu minim 5 zile înainte de 
expirarea arestării preventive, pentru a putea fi consultat de apărător. Propunerea de prelungire a arestării 
preventive se soluţionează în camera de consiliu de un singur judecător indiferent de natura infracțiunii. 

Inculpatul trebuie să fie adus în faţa instanţei, asistat de apărător, iar prezenţa procurorului este 
obligatorie. 

În cazul în care judecătorul va prelungi arestarea, aceasta nu va putea depăşi 30 de zile. Instanţa 
trebuie să soluţioneze propunerea de prelungire în 24 de ore de la primirea dosarului. Împotriva încheierii prin 
care care judecătorul a prelungit arestarea se poate face recurs în 24 de ore, iar acesta se soluţionează înainte de 

a expira durata arestării preventive. Recursul nu suspendă executarea mandatului de arest. Judecătorul poate 
acorda şi alte prelungiri ale arestării, însă fiecare prelungire nu poate depăşi 30 de zile. Durata totală a arestării 
preventive, în cursul urmăririi penale, nu poate depăşi un termen rezonabil şi nu mai mult de 180 de zile. 


Arestarea inculpatului în cursul judecății 


Potrivit art. 160 CPP, arestarea preventivă a inculpatului poate fi dispusă în cursul judecății prin 
încheiere motivată, dacă sunt întrunite condiţiile legii pentru luarea măsurii. 

Încheierea prin care s-a dispus măsura poate fi atacată cu recurs în 24 de ore, iar recursul se va judeca 
în 3 zile. 

Faţă de inculpatul care a mai fost anterior arestat în această cauză în cursul urmăririi penale sau al 
judecății, se poate dispune din nou aceeaşi măsură, dacă au intervenit elemente noi ce fac necesară privarea de 
libertate. 

În cursul judecății instanţa trebuie să verifice periodic, dar nu mai târziu de 60 de zile, legalitatea şi 
temeinicia arestării preventive. Dacă instanța constată că motivele ce au determinat arestarea au încetat, va 
dispune prin încheiere revocarea măsurii arestării preventive şi punerea în libertate a inculpatului. Dacă, însă, 
instanţa constată că temeiurile arestării impun în continuare privarea de libertate, dispune prin închiere 
menţinerea arestării preventive. 


Dispoziţii speciale privind reținerea şi arestarea minorilor 


Potrivit art. 160! CPP, minorii reţinuţi sau arestaţi preventiv au asigurate, pe lângă drepturile prevăzute 
de lege pentru deţinuţii majori, şi drepturi proprii: un regim special de detenţie preventivă, în raport cu 
particularitățile vârstei, în aşa fel încât măsurile luate să nu le prejudicieze dezvoltarea fizică, psihică sau 
morală. 

Învinuiţilor sau inculpaţilor minori reţinuţi sau arestaţi preventiv li se asigură în toate cazurile asistenţă 
Juridică obligatorie. 

Când se dispune reținerea sau arestarea preventivă a unui învinuit sau a unui inculpat minor, trebuie să 
fie încunoştinţate imediat, în cazul reţinerii, şi în 24 de ore, în cazul arestării preventive, părinţii, tutorele, 
persoanele în îngrijirea cărora se află minorul sau alte persoane desemnate de minor. 

În cazul arestării preventive, trebuie încunoştinţat şi serviciul se reintegrare socială a infractorilor de 
pe lângă instituţia căreia i-a revenit competenţa să judece cauza în primă instanţă. 

În timpul reţinerii sau al arestării preventive minorii se ţin separat de majori, în locurile anume 
destinate lor. 

În mod excepţional, minorul între 14 şi 16 ani, care răspunde penal, poate fi reţinut la dispoziţia 
procurorului sau a organului de cercetare penală pentru o durată ce nu poate depăşi 10 ore, dacă există date 
concrete că minorul a comis o infracțiune pedepsită de lege cu detenţie pe viaţă sau cu închisoare de 10 ani sau 
mai mult. 

Reţinerea poate fi prelungită numai dacă se impune prin ordonanța motivată a procurorului, pentru cel 
mult 10 ore. Minorul între 14 şi 16 ani nu poate fi arestat preventiv, decât dacă pedeapsa prevăzută de lege 
pentru fapta comisă e detenţia pe viaţă sau închisoarea de 10 ani sau mai mult şi dacă o altă măsură preventivă 
nu e suficientă. 

Durata arestării preventive a învinuitului minor este de cel mult trei zile. Durata arestării inculpatului 
minor între 14 şi 16 ani e, în cursul urmăririi penale, de cel mult 15 zile, iar verificarea legalităţii şi temeiniciei 
se efectuează, în cursul judecății periodic, dar nu mai târziu de 30 de zile. 

Prelungirea acestei măsuri în cursul urmăririi penale poate fi dispusă numai în mod excepţional. În 
total, arestarea peventivă a minorului în cursul urmăririi penale nu poate depăşi un termen rezonabil şi nu mai 
mult de 60 de zile, iar fiecare prelungire nu poate depăşi mai mult de 15 zile. 

Când pedeapsa prevăzută de lege e detenţia pe viaţă sau închisoarea de 20 de ani sau mai mult, 
arestarea inculpatului minor între 14 şi 16 ani, în cursul urmăririi penale, poate fi prelungită până la 180 de zile. 

Inculpatul minor mai mare de 16 ani poate fi arestat, în cursul urmăririi penale, pentru cel mult 20 de 
zile. Durata măsurii poate fi prelungită de fiecare dată cu câte 20 de zile. Arestarea preventivă a inculpatului 

minor mai mare de 16 ani în cursul urmăririi penale, nu poate depăşi în total un termen rezonabil şi nu mai mult 
de 90 de zile. Dacă pedeapsa e detenţia pe viaţă sau închisoarea de 10 ani sau mai mult, arestarea inculpatului 
minor mai mare de 16 ani, în cursul urmăririi penale poate fi prelungită până la 180 de zile. 

Verificarea legalităţii şi a temeiniciei măsurii arestării inculpatului minor mai mare de 16 ani, în cursul 
judecății, trebuie efectuată periodic, dar nu mai târziu de 40 de zile. 


5. Liberarea provizorie sub control judiciar şi liberarea provizorie pe cauţiune 


Aceste măsuri preventive au fost introduse în Codul de procedură penală prin legea 32/1990, 
modificată prin legea 281/2003. Sunt măsuri de prevenţie neprivative de libertate ce pot fi luate faţă de învinuit 
sau de inculpat atât în cursul urmăririi penale, cât şi în faza de judecată, cu aprecierea condiţiilor legii faţă de 
gravitatea faptei şi de comportarea învinuitului sau a inculpatului, dacă lăsarea sa în libertate nu prezintă pericol 
pentru ordinea publică. 

Potrivit art. 160! CPP, în tot cursul procesului penal învinuitul sau inculpatul poate cere punerea în 
libertate provizorie sub control judiciar sau pe cauţiune. 

Libertatea provizorie sub control judiciar se poate dispune dacă se întrunesc condiţiile ce rezultă din 
art. 160! şi 160° CPP: 

a) infracțiunea să fi fost comisă din culpă, iar în cazul infracţiunii intenționate pedeapsa închisorii prevăzută de 
lege să nu fie mai mare de 12 ani; 

b) învinuitul sau inculpatul să nu fie recidivist sau să nu existe date care justifică temerea că va mai săvârşi o 
altă infracţiune ori că va încerca să zădărnicească aflarea adevărului, alterarea mijloacelor de probă etc. 

Liberarea provizorie se dispune atât în cursul urmăririi penale, cât şi în faza de judecată, de instanţă. 

Pe perioada liberării provizorii instanţa impune învinuitului sau inculpatului să respecte una sau mai 
multe dintre următoarele obligaţii: 

a) să nu depăşească limita teritorială fixată, decât în condiţiile stabilite de instanţă; 
b) să comunice organelor judiciare orice schimbare de domiciliu; 

c) să nu meargă în locuri anume stabilite; 

d) să se prezinte la organul de urmărire sau la instanţă ori de câte ori este chemat; 
e) să nu intre în legătură cu anumite persoane determinate; 

f) să nu conducă nici un autovehicul sau anumite autovehicule; 

g) să nu exercite acea profesie de natura căreia s-a folosit la săvârşirea faptei. 

Conform art. 1605, controlul judiciar dispus de instanţă poate fi modificat oricând în total sau în parte, 
pentru motive temeinice. 

Liberarea provizorie pe cauţiune, potrivit art. 160%, se poate acorda de instanţă atât în cursul urmăririi 
penale, cât şi în faza de judecată, atunci când s-a depus cauţiunea şi sunt îndeplinite condiţiile liberării sub 
control judiciar. 

Cauţiunea este suma de bani depusă de învinuit sau de inculpat, cu scopul de a garanta respectarea 
obligaţiilor ce-i revin în timpul liberării provizorii. Cuantumul cauţiunii este de cel puţin 10 milioane de lei. 
Suma reprezentând cauţiunea se consemnează pe numele învinuitului sau al inculpatului şi la dispoziţia 
organului ce a stabilit-o. 

Cauţiunea se restituie în următoarele situaţii: 

a) când se revocă libertatea provizorie pentru că se descoperă fapte ce nu au fost cunoscute la data admiterii 
cererii şi care justifică arestarea învinuitului sau a inculpatului; 

b) când se constată de instanţă, prin încheiere, că nu mai există temeiurile ce au justificat măsura arestării 
preventive; 

c) când se dispune scoaterea de sub urmărire penală, încetarea urmăririi penale, achitarea sau încetarea 
procesului penal; 

d) când se pronunţă pedeapsa amenzii sau a închisorii cu suspendare condiționată a executării, cu suspendarea 
executării sub supraveghere sau cu executare la locul de muncă; 

e) când se dispune condamnarea la pedeapsa închisorii; 

f) când se constată de instanţă, prin încheiere, că cererea de liberare provizorie a fost respinsă ca neîntemeiată 
sau când cererea a fost făcută de o altă persoană şi nu a fost însuşită de învinuit sau de inculpat. 

Cauţiunea nu se restituie în cazul condamnării inculpatului la pedeapsa închisorii, atunci când 
libertatea provizorie s-a revocat pentru că învinuitul sau inculpatul nu şi-a îndeplinit, cu rea-credinţă, obligaţiile 
ce-i reveneau, a încercat să zădărnicească aflarea adevărului ori a comis din nou o infracţiune. În acest caz, 
cauţiunea se face venit la bugetul statului din momentul rămânerii definitive a hotărârii de condamnare. 


Procedura de liberare provizorie pe cauţiune 


Cererea de liberare provizorie poate fi făcută atât în cursul urmăririi penale, cât şi în faza de judecată, 
de inculpat, de soţul acestuia sau de rudele apropiate ale acestuia. 

Cererea trebuie să cuprindă numele, prenumele, domiciliul, calitatea persoanei ce o face, menţiunea 
cunoaşterii legii cu privire la cazurile de revocare a eliberării provizorii şi a cazurilor când nu se restituie 
cauţiunea. 

Rezolvarea cererii, în cursul urmăririi penale, revine instanţei competente să judece în fond cauza, iar 
în cursul judecății, soluţionarea revine instanţei sesizate cu rezolvarea cauzei. Dacă cererea e depusă la organul 
de cercetare penală, la procuror sau la administraţia locului de deţinere, ea trebuie înaintată în 24 de ore 
instanţei competente. Instanţa verifică dacă ea cuprinde toate menţiunile din lege şi, dacă e cazul, ia măsuri 
pentru completarea acesteia. 

Când cererea este făcută de o persoană diferită de învinuit sau de inculpat, atunci instanţa îl întreabă 
dacă îşi însuşeşte cererea, iar cele declarate de acesta se consemnează pe cerere. 

Instanţa examinează de urgenţă cererea, verifică dacă sunt îndeplinite condiţiile legii pentru admiterea 
cererii, soluționarea cererii făcându-se după ascultarea învinuitului sau a inculpatului şi a concluziilor 
apărătorului şi ale procurorului. 

Dacă sunt întrunite condițiile legii şi cererea este întemeiată, instanţa va admite cererea şi va dispune 
punerea în libertate provizorie a învinuitului sau a inculpatului. În cazul în care nu sunt îndeplinite condiţiile 
legii (cererea nu este întemeiată sau nu este însuşită de învinuit sau de inculpat), instanţa va respinge cererea. 

Împotriva încheierii prin care instanţa a admis sau a respins cererea se poate face recurs de învinuit sau 
de inculpat ori de procuror. Termenul de recurs este de 24 de ore şi curge de la pronunțare, pentru cei prezenți, 
şi de la comunicare, pentru cei lipsă. Recursul se judecă în două zile şi se soluţionează în sala de consiliu. 
Instanţa trebuie să pronunţe în aceeaşi zi admiterea sau respingerea recursului. 

Liberarea provizorie poate fi revocată în următoarele cazuri: 

a) se descoperă fapte sau împrejurări ce nu au fost cunoscute la data liberării provizorii şi care justifică 
arestarea; 

b) învinuitul sau inculpatul nu îndeplineşte, cu rea-credință, obligaţiile ce-i revin, zădărniceşte aflarea 
adevărului sau comite cu intenţie o infracţiune; 

În caz de revocare a liberării, instanţa dispune arestarea preventivă a învinuitului sau a inculpatului şi 
emite un nou mandat de arestare. 

Împotriva încheierii prin care s-a dispus revocarea liberării provizorii se poate face recurs în 24 de ore 
de la pronunțare, pentru cei prezenţi, sau de la comunicare, pentru cei lipsă. Recursul se judecă în camera de 
consiliu, în termen de două zile, cu participarea învinuitului sau a inculpatului şi a procurorului. Acest recurs nu 
este suspensiv de executare. Dosarul se restituie în termen de 24 de ore de la soluţionarea recursului. 


Alte măsuri procesuale 
1. Măsurile de ocrotire (art. 161 CPP) 


Luarea măsurilor de ocrotire urmăreşte să apere persoanele ce ar avea de suferit în urma luării unor 
măsuri de prevenţie privative de libertate sau a unor măsuri de siguranţă sau de restrângere a libertăţilor 
persoanei. Astfel, potrivit art. 161, când reținerea sau arestarea preventivă a fost luată față de învinuitul sau de 
inculpatul în a cărui ocrotire se află un minor, o persoană pusă sub interdicţie, o persoană asupra căreia s-a 
instituit curatela sau care, din cauza vârstei sau a bolii, are nevoie să încunoştinţeze autoritatea competentă 
pentru a lua măsurile de ocrotire necesare, măsuri constând în desemnarea unui tutore, încredințarea celui 
bolnav unei persoane, internarea în cămin etc. 

Se cer următoarele condiţii: 
a) în grija învinuitului sau a inculpatului să se afle persoanele ce au nevoie de ocrotire; 
b) în lipsa învinuitului sau a inculpatului privat de libertate aceste persoane să rămână fără nici o ocrotire. 


2. Măsurile de siguranţă (art. 162 CPP) 


Luarea măsurii obligării la tratament medical şi a internării într-un institut de specialitate. Dacă 
procurorul, în cursul urmăririi penale, constată că învinuitul sau inculpatul se află în vreuna din situaţiile de la 
art. 113-114 CP, sesizează instanţa, iar instanţa, dacă e cazul, dispune luarea în mod provizoriu a măsurilor de 
siguranță corespunzătoare. În cursul judecății, măsura de siguranță este dispusă tot în mod provizoriu de 
instanţă. 

Situaţiile prevăzute de 113-114 CP sunt acelea în care făptuiorul din cauza unei boli, a unei intoxicații 
cronice cu alcool sau cu stupefiante, prezintă pericol pentru societate şi dacă făptuitorul este bolnav mintal, 
toxicoman şi se află într-o stare ce prezintă pericol pentru societate. 

Pentru luarea măsurilor de siguranţă se cere îndeplinirea cumulativă a următoarelor condiţii: 

- starea de boală; 
- existenţa pericolului pentru societate. 

Măsurile de siguranţă nu pot fi luate dacă s-a dispus neînceperea urmăririi penale, pentru că, potrivit 
art. 162 CPP, aceste măsuri se pot lua numai în cursul procesului penal, după începerea urmăririi penale. De 
asemenea, măsura internării nu se aplică minorilor, pentru că faţă de făptuitorul minor care, din cauza stării 
fizico-psihice, are nevoie de tratament medical, trebuie luată măsura preventivă de la art. 101 (d) CP — 
internarea într-un institut medical educativ. 

Instanţa ia măsuri pentru a duce la îndeplinire internarea medicală şi sesizează comisia medicală 
competentă pentru a viza internarea bolnavilor mintal şi a toxicomanilor periculoși. 


3. Măsurile asigurătorii (art. 162-168 CPP) 


Acestea sunt măsuri procesuale cu caracter real şi care constau în indisponibilizările bunurilor mobile 
sau imobile ale învinuitului sau ale inculpatului ori ale părții responsabile civilmente, prin instituirea unui 
sechestru cu scopul de asigura repararea pagubei produse sau pentru a garanta executarea pedepsei amenzii. 

Bunurile supuse măsurilor asigurătorii nu pot fi înstrăinate sau grevate cu sarcini, iar Codul penal 
incriminează faptele de sustragere de sub sechestru sau de rupere de sigilii. Măsurile asigurătorii au 
funcționalitate numai asiguratorie nu şi reparatorie, ele nu reprezintă acoperirea pagubei, iar instanţa trebuie să 
oblige prin hotărârea sa pe inculpat sau pe partea responsabilă civilmente să acopere prejudiciul produs prin 
infracţiune. 

Măsurile asigurătorii se iau numai asupra bunurilor învinuitului sau ale inculpatului, pentru că 
răspunderea penală este personală; în vederea executării pedepsei amenzii nu pot fi indisponibilizate decât 
bunurile celui ce urmează a fi tras la răspundere penală. În cazul în care măsurile asigurătorii se dispun pentru 
garantarea recuperării pagubei, o asemenea măsură se poate lua şi asupra bunurilor părţii responsabile 
civilmente. 

Luarea măsurilor asigurătorii este facultativă şi devine obligatorie când persoana vătămată este o 
persoană lipsită de capacitatea de exercițiu sau are capacitate de exercițiu restrânsă. 

Măsurile asigurătorii se dispun prin ordonanță, de organul de urmărire penală, şi prin încheiere, de 
instanță. Art. 165-167 CPP prevede măsuri distincte pentru sechestrul propiu-zis, proprire, inscripție ipotecară. 
Poprirea şi inscripția ipotecară sunt forme speciale ale sechestrului. 

Sechestrul penal este măsura asigurătorie cea mai frecvent întâlnită. Organul judiciar ce aplică această 
măsură trebuie să efectueze trei operații asupra bunurilor sechestrate: identificarea bunurilor, evaluarea lor, 
declararea ca sechestrate a bunurilor. 

De regulă, bunurile sechestrate se lasă în posesia celui căruia îi aparțin, iar dacă există pericolul 
înstrăinării, sunt sigilate sau sunt ridicate şi încredințate unui custode. Anumite categorii de bunuri, dacă sunt 
sechestrate, trebuie ridicate (art. 185 — ex. bunurile perisabile, obiectele din metal prețios, pietrele prețioase, 
mijloacele de plată străine, titlurile de valoare, obiectele de artă, precum şi sumele de bani ce fac obiectul 

sechestrului se ridică în mod obligatoriu). Bunurile perisabile se predau societăţilor comerciale cu capital 
majoritar de stat ce sunt obligate să le primească şi să le valorifice. Metalele sau pietrele preţioase se depun la 
cea mai apropiată unitate bancară competentă. Obiectele de artă de colecţie se predau spre păstrare instituţiilor 
de specialitate. Obiectele se predau în termen de maxim 48 de ore de la ridicare. Sumele de bani se 
comsemnează pe numele învinuitului sau al inculpatului şi la dispoziţia organului judiciar ce a instituit 
sechestrul. 

Organul judiciar ce aplică sechestrul încheie un proces-verbal în care trebuie să descrie amănunțit 
bunurile, cu indicarea valorii acestora. 

Poprirea este o formă specială de indisponibilizare ce se aplică asupra sumelor de bani datorate 
persoanei contra căreia s-a luat măsura sechestrului. Potrivit art. 167, sumele de bani datorate sub orice titlu 
învinuitului sau inculpatului ori părții responsabile civilmente de o a treia persoană sau de persoana păgubită 
sunt poprite în mâinile acestora. 

Inscripţia ipotecară este o formă a sechestrului ce se aplică în cazul bunurilor imobile şi care are ca 
efect indisponibilizarea bunurilor imobile cu privire la care s-a luat măsura. 

Contestarea măsurii asigurătorii. Persoanele ale căror bunuri au fost indisponibilizate prin luarea unei 
măsuri asigurătorii, precum şi alte persoane interesate, pot face contestaţie împotriva acestor măsuri. 

Hotărârea instanţei, prin care se soluţionează plângerea împotriva măsurilor asigurătorii, poate fi 
atacată cu recurs. După soluţionarea definitivă a procesului penal, dacă nu s-a făcut plângere împotriva măsurii 
asigurătorii se face contestaţie pe calea unei acţiuni civile împotriva modului de ducere la îndeplinire a măsurii. 

Restituirea lucrurilor şi restabilirea situaţiei anterioare sunt măsuri de reparație imediată în natură a 
pagubei produse părții vătămate. Restituirea lucrurilor are prioritate față de celelalte modalităţi de reparare a 
pagubelor. Pentru a proceda la restituirea lucrurilor trebuie realizate două condiţii: 

1) obiectele ridicate de la învinuit sau de la inculpat ori de la orice persoană care le-a primit pentru a le păstra să 
fie proprietatea părţii vătămate; 
2) restituirea să fie necesară şi posibilă şi să nu stânjeneasă aflarea adevărului şi justa rezolvare a cauzei. 

Restituirea lucrurilor se dispune prin rezoluţiune, de procuror, şi prin încheiere, de instanţă. 

În ce priveşte restabilirea situaţiei anterioare, art. 160 CPP prevede că procurorul sau instanţa pot lua 
aceleaşi măsuri, când schimbarea situaţiei a rezultat în mod vădit din comiterea infracțiunii şi restituirea este 
posibilă. 


IX. ACTE PROCESUALE ŞI PROCEDURALE COMUNE 


Actele procesuale sau procedurale sunt mijloace juridice prin care se realizează activitatea procesuală 
penală. Codul de procedură penală nu le defineşte, dar foloseşte frecvent aceste noţiuni în numeroase texte. 

În literatura de specialitate, actele procesuale sunt definite ca fiind manifestări de voinţă ale 
participanţilor la proces, prin care se exercită drepturile şi obligațiile şi se îndeplinesc dispoziţiile legii. Sunt 
acte procesuale: punerea în mişcare a acţiunii penale, luarea măsurilor preventive, trimiterea în judecată, 
hotărârile prin care instanţa soluţionează cauza, hotărârile instanţei de recurs etc. 

Actele procedurale sunt mijloace prin intermediul cărora se aduc la îndeplinire actele şi mijloacele 
procesuale. În procesul penal, fiecărui act procesual îi corespunde un act procedural (ex. actul prin care se 
dispune arestarea este pus în executare prin actul procedural numit mandat de arestare). 

Dispunerea actelor procesuale şi efectuarea actelor procedurale se consemnează prin anumite acte 
scrise, acte de documentare procedurală (rezoluția, ordonanța, rechizitoriul, procesul-verbal). 


Actele procedurale comune 


Cererea este actul prin care orice persoană interesată poate să solicite sprijin organelor judiciare, 
pentru recunoaşterea unor drepturi, pentru satisfacerea unor pretenţii sau pentru intervenţia organului judiciar 
(ex. în cursul procesului penal, părţile pot cere administrarea de probe, aplicarea de măsuri asigurătorii, 
recuzarea unei personae incompatibile etc.). 

Legea nu prevede dispoziţii referitoare la conţinutul şi la forma unei cereri în general, dar 
reglementează amănunțit cuprinsul anumitor cereri în situaţii speciale, cum ar fi cererea în cadrul procedurii 

plângerii prealabile sau cererea de revizuire a liberării provizorii. Cuprinsul unei cereri trebuie să aibă 
următoarele menţiuni: numele, prenumele şi adresa petiționarului, identificarea organului ce a solicitat detenţia, 
motivele pe care se întemeiază cererea, semnătura şi data. 


Citarea (art. 175-181 CPP) este actul procedural prin care o persoană este chemată să se prezinte în 
faţa organului judiciar la o anumită dată şi oră, cu indicarea calităţii sale procesuale şi a sancţiunii în caz de 
neprezentare. Dispoziţiile de citare se consemnează într-un act scris (citaţie). 

Pentru valabilitatea citării, trebuie îndeplinite următoarele condiţii: procesul penal să fi început, 
chemarea să fie obligatorie şi dispoziţia de chemare să fie luată prin rezoluţie, în cursul urmăririi penale, şi prin 
încheiere, în cursul judecății. 

Potrivit art. 176, citația trebuie să cuprindă: denumirea organului de urmărire penală sau a instanţei ce 
emite citația, sediul acestora, data emiterii, numărul dosarului, numele şi prenumele celui citat, calitatea 
acestuia, indicarea obiectului cauzei, adresa celui citat (localitatea, strada, numărul, ori, după caz, în comune, 
judeţul, comuna, satul), ora, ziua, locul şi anul, arătarea consecinţelor neprezentării. 

Locul de citare este reglementat de art. 176, în raport de diferitele situații posibile. De regulă, 
învinuitul sau inculpatul se citează la adresa unde locuieşte, iar dacă aceasta nu este cunoscută, la adresa locului 
de muncă prin oficiul de personal al unităţii. Dacă nu se cunoaşte adresa unde locuieşte şi nici locul de muncă, 
atunci citaţia se afişează la consiliul local în a cărui rază teritorială s-a comis infracţiunea. Dacă infracțiunea s-a 
comis în mai multe locuri, atunci se afişează la sediul consiliului local în a cărui rază teritorială se află organul 
ce desfăşoară urmărirea penală. Nu este legală citarea prin afişarea la sediul unităţii unde lucrează persoana 
citată. Citarea nu se face la domiciliul legal, nici la adresa indicată de partea vătămată, ci unde cel citat locuieşte 
efectiv. 

Dacă învinuitul sau inculpatul locuieşte în străinătate şi nu se cunoaşte adresa, va fi citat cu scrisoare 
recomandată, cu excepţia cazului când prin lege se prevede altfel, iar avizul de primire a scrisorii, semnat de 
destinatar, va servi de dovadă că procedura de citare a fost legal întocmită. Dacă scrisoarea recomandată nu 
poate fi înmânată din cauza refuzului de primire sau din orice alt motiv ori în cazul în care statul destinatar nu 
permite citarea prin poştă a cetăţenilor săi, citarea se va afişa la sediul parchetului. 

Bolnavii internaţi se citează prin administraţia instituţiei de internare; deţinuţii se citează la locul de 
deţinere prin administraţia acestuia; militarii încazarmaţi se citează la unitatea militară; unităţile economice de 
stat (art. 145) se citează la sediul acestora, iar dacă sediul nu se cunoaşte, citaţia se afişează la sediul consiliului 
local în a cărei rază teritorială s-a comis infracţiunea. 

Procedura de înmânare a citației (art. 178-179 CPP). Înmânarea citaţiei se face, de regulă, persoanei 
citate, care trebuie să semneze la primire. Dacă nu vrea să primească citaţia sau nu poate să semneze dovada, 
atunci agentul însărcinat cu înmânarea citaţiei trebuie să realizeze un proces-verbal şi să afişeze citaţia pe uşa 
locuinţei. În lipsa celui citat, ea poate fi înmânată soţului, rudelor apropiate, persoanelor de locuiesc cu el. 
Citaţia nu poate fi înmânată minorilor sub 14 ani şi nici persoanelor puse sub interdicţie. 

Dovada de primire a citației se depune la organul judiciar ce a dispus citarea şi va face proba că citarea 
s-a îndeplinit în condiţiile legii. 


Mandatul de aducere (art. 133-134 CPP). Dacă persoana invitată prin citaţie nu s-a prezentat în faţa 
organelor judiciare şi dacă este necesară prezenţa ei, se poate recurge la aducerea cu mandat a persoanei anterior 
citate. 

Aducerea cu mandat este o măsură de constrângere care constă în obligarea persoanei de a se lăsa 
condusă în faţa organului judiciar care a emis mandatul de către persoana care a emis ordinul de executare a 
mandatului. Dispoziţia de aducere cu mandat este un act procedural care poate fi efectuat în tot cursul 
procesului penal. Mandatul de aducere se execută prin organul de poliţie sau prin comandantul unității militare, 
atunci când mandatul îi priveşte pe militari. Pot să fie aduşi cu mandat de aducere învinuitul sau inculpatul şi 
martorii. 

Condiţiile necesare emiterii unui mandat sunt: 

1) neprezentarea nejustificată a persoanei la chemarea prin citaţie; 
2) prezenţa persoanei chemate să fie necesară; 

O excepţie de la condiţia citării anterioare o constituie cazul infracţiunii flagrante, precum şi situația 
când invinutul sau inculpatul poate să fie adus cu mandat înainte de a fi citat, dacă aducerea silită este în 
interesul cauzei. Persoanele aduse cu mandat nu pot rămâne la dispoziţia organelor judiciare decât timpul strict 
necesar pentru audiere, în care se dispune reținerea sau arestarea preventivă. Dacă persoana arătată în mandatul 
de arestare nu poate fi adusă din motive de boală, atunci cel însărcinat cu executarea mandatului constată aceste 
împrejurări într-un proces-verbal pe care îl înaintează organului judiciar care a emis mandatul. Dacă învinuitul 
sau inculpatul refuză să se supună mandatului sau încearcă să fugă, va fi constrâns la aducerea silită. 


Termenele (art. 185-188 CPP) 


O condiţie de valabilitate a actelor procedurale şi procesuale priveşte timpul în care trebuie efectuat 
actul. 

Termenele sunt intervalele de timp înăuntrul cărora sau după epuizarea cărora se pot efectua acte şi 
măsuri pentru folosirea căilor de atac, pentru îndeplinirea procedurii de citare, pentru luarea măsurilor 
preventive etc. 

Fixarea unor termene în cadrul procesului penal are ca scop, pe de-o parte, să limiteze în timp măsurile 
preventive, iar pe de altă parte, să împiedice tergiversarea procesului penal. În unele cazuri, deşi legea nu 
prevede o unitate de timp, impune totuşi o obligaţie care se referă la timp, atunci când utilizează expresiile „de 
îndată” sau „de urgenţă”. Dacă în privinţa unor acte legea nu prevede nici un termen, aceste acte se pot efectua 
oricând. 

Clasificarea termenelor. 

1. În raport de natura drepturilor şi intereselor pe care le ocrotesc, termenele pot fi: 

a) termene procedurale — intervale de timp fixate pentru a ocroti drepturi şi interese conferite persoanelor în 
cadrul procesului penal (ex. termenul de apel, de recurs, de rezolvare a plângerilor formulate împotriva actelor 
de urmărire penală etc.); 

b) termene substanțiale — intervale de timp determinate de lege pentru ocrotirea unor drepturi, interese 
extraprocesuale (ex. cele ce privesc durata măsurilor de prevenţie, cele aplicabile în domeniul liberării 
condiţionate, cele de prescripţie a răspunderii penale etc.); 

2. În raport de organele care le stabilesc, termenele pot fi: 

a) termene legale — cele prevăzute de lege (ex. de apel, de recurs); 
b) termene judiciare — fixate de organul judiciar în faţa căruia se află cauza. 

Termenele legale nu se pot modifica, spre deosebire de cele judiciare, care se pot modifica, fără însă a 
aduce atingere intereselor părților. 

3. În raport de efectele pe care le produc, termenele pot fi: 

a) termene dilatorii (prohibitive) — nu permit efectuarea unor acte decât după ce a expirat durata termenului, 
sancţiunea în cazul nerespectării termenului fiind nulitatea actului (ex. intervalul de timp care desparte 
momentul pronunțării hotărârii judecătoreşti de momentul rămânerii definitive a hotărârii, numai după trecerea 
acestui termen hotărârea poate fi pusă în executare); 

b) termene peremtorii (imperative) — termenele înăuntrul cărora trebuie îndeplinit un act, cum ar fi termenul de 
declarare a unei căi de atac; nerespectarea unui termen imperativ atrage sancţiunea decăderii din exercitarea 
dreptului procesual şi nulitatea actului tardiv; 

c) termene orânduitoare (de recomandare) — cele ce prevăd o durată de timp în interiorul căreia este 
recomandabil să fie îndeplinit actul procedural sau procesual; nerespectarea acestui termen nu atrage sancţiuni 
procedurale. 

4. În raport de factorul timp, termenele pot fi: 
a) termene fixe — când prevăd o durată de timp invariabilă pentru efectuarea actului; 
b) termene maxime — termenul de apel este maxim atunci când indică durata maximă de timp în care trebuie 
efectuat actul; 
c) termene minime — când au o durată determinată minimă care, după ce a fost atinsă permite efectuarea valabilă 
a actului. 

5. În funcţie de modul de calcul, termenele pot fi: 
a) termene de succesiune — se calculează în sensul curgerii normale a timpului; 

b) termene de regresiune — se calculează în sensul invers curgerii timpului, de la un anumit moment înapoi. 

6. În raport de durata lor, termenele pot fi: 

a) pe ore — ex. 24 de ore pentru reţinere; 

b) pe zile — ex. 10 zile de declararea apelului; 

c) pe luni — ex. 2 luni pentru intentarea plângerii prealabile; 

d) pe ani — ex. termenul pentru introducerea recursului în anulare în defavoarea condamnatului. 

Modul de calcul este diferit după cum termenele sunt substanțiale sau procedurale. 

Calculul termenelor substanţiale pe ore sau pe zile se face, potrivit art. 138 CPP, pe unităţi pline de 
timp, în sensul că ora şi ziua la care începe şi se sfârşeşte termenul intră în durata termenului. Acest mod de 
calcul se utilizează în cazul măsurilor preventive (ex. în cazul reţinerii, termenul de 24 de ore ce a început pe 27 
aprilie, la ora 8, va expira pe 28 aprilie, la ora 7; de asemenea, un termen de 10 zile pentru arestarea 
învinuitului, care începe pe 27 aprilie, va expira pe 5 mai. 

În ce priveşte modul de calcul al temenelor substanţiale pe luni sau pe ani, termenele se calculează 
potrivit art. 154 CPP, şi anume, luna şi anul se socotesc împlinite cu o zi înaintea zilei corespunzătoare datei la 
care au început să curgă (ex. un termen ce va începe pe 27 aprilie 2004 expiră pe 26 mai 2005). 

Calculul termenelor procedurale pe ore sau pe zile se face, potrivit art. 186 CPP, pe unităţi libere de 
timp, în sensul că ora şi ziua la care începe să curgă termenul şi ora şi ziua când se împlinesc nu intră în durata 
termenului (ex. un termen de apel de 3 zile, care începe să curgă luni, expiră vineri). 

În cazul termenelor procedurale pe ore sau pe zile, durata timpului material este cu două unităţi mai 
mare decât termenul procedural în sine. Astfel, un termen procedural ce începe pe 27 aprilie, la ora 11, va 
expira pe 28 aprilie, la ora 13. Termenele pe luni sau pe ani se calculează calendarisitic şi, conform art. 186, 
expiră la sfârşitul zilei corespunzătoare a ultimei luni sau la sfârşitul zilei corespunzătoare a ultimului an. Prin 
urmare, în durata termenelor pe luni sau pe ani intră ziua când durata începe să curgă, dar nu şi ziua când se 
împlineşte. Astfel, un termen de o lună expiră ca în exemplul: 27 aprilie — 27 mai. 

În cazul termenelor socotite pe luni sau pe ani, dacă ultima zi cade într-o dată pe care nu o are luna 
respectivă, atunci termenul va expira în ultima zi a acelei luni (ex. 31 martie — 30 aprilie). 

Potrivit art. 186, în cazul în care ultima zi a unui termen procedural cade într-o zi nelucrătoare, 
termenul va expira la începutul primelor zile lucrătoare. Aceasta vizează calculul termenelor pe luni sau pe ani 
astfel: un termen de apel de 3 zile, ce începe să curgă miercuri, va expira luni. 

Orice act depus la organul judiciar la sfârşitul zilei în care expiră termenul prevăzut de lege este 
considerat ca fiind în termen. Legea a prevăzut şi reguli speciale ce se aplică în caz de împiedicare obiectivă. 
Astfel, este considerat ca depus în termen actul depus la unitatea locului de deținere, la unitatea militară, la 
oficiul poştal prin scrisoare recomandată, chiar dacă a ajuns la organul judiciar după expirarea termenului. 
Dovada că actul a fost depus în termen rezultă din înregistrarea făcută la locul de deţinere, la unitatea militară 
sau la oficiul poştal. 

Actele făcute de procuror se consideră făcute în termen, dacă data trecută în registrul parchetului este 
cuprinsă înăuntrul termenului prevăzut de lege. O excepţie o constituie folosirea căilor de atac ce trebuie 
introduse în termen la organul competent. 

În dreptul procesual nu există împrejurări care să atragă suspendarea sau întreruperea termenului. 
Totuşi, în cazul unor evenimente excepţionale (război, calamitate, stare de asediu) se poate dispune suspendarea 
termenelor procedurale. 


Sancţiunile procedurale (art. 197 CPP) 


Principiul legalității impune ca atât actele procesuale, cât şi cele procedurale să se îndeplinească cu 
respectarea condiţiilor prevăzute de lege. Persoanele ce nesocotesc legalitatea în cursul procesului penal pot fi 
trase la răspundere administrativă, civilă sau penală. În privinţa actelor viciate, o garanţie a respectării legalităţii 
o reprezintă sancţiunile procedurale (mijloace prin intermediul cărora actele devin lipsite de valabilitate). Orice 
act viciat va fi lovit de nulitate — sancţiunea procedurală cu caracter general. Legea prevede şi alte sancțiuni: 
decăderea, inadmisibilitatea, iar doctrina recunoaşte ca sancţiune şi inexistenţa. 

Decăderea este sancţiunea specifică ce constă în pierderea exerciţiului unui drept subiectiv, ca urmare 
a nerespectării termenelor imperative; în acest caz, actul efectuat peste termen este nul. Decăderea operează 

când persoana prejudiciată prin infracţiune nu s-a constituit ca parte civilă până la citirea actului de sesizare în 
primă instanţă, astfel că partea vătămată pierde dreptul de a deveni parte civilă. Prin urmare, decăderea, spre 
deosebire de nulitate, se referă la drepturile procedurale şi are în vedere un act ce nu poate lua fiinţă pentru că 
nu a fost efectuat în termenul legal. 

Inadmisibilitatea, spre deosebire de decădere, atrage nulitatea actului efectuat cu încălcarea legii. Dacă 
actul a fost declarat inadmisibil, nu mai poate fi refăcut. Astfel, este lovit de inadmisibilitate apelul pe care îl 
declară partea civilă privind latura penală a cauzei. 

Inexistenţa se referă la faptul că actul inexistent, spre deosebire de actul nul, ce este o realitate juridică, 
este o realitate de fapt şi priveşte acele acte ce au doar aparenţa existenţei juridice. Astfel, este considerată ca 
inexistentă o hotărâre judecătorească întocmită de un procuror sau de un student în practică. 

Nulităţile sunt considerate cele mai importante sancţiuni, prin nulitate fiind desfiinţate actele încheiate 
cu nesocotirea legii, iar anularea are drept urmare considerarea actului fără valoare juridică. Potrivit art. 197 
CPP, încălcările dispoziţiilor legale care reglementează desfăşurarea procesului penal atrag nulitatea actului, 
numai când s-a produs o vătămare ce nu poate fi înlăturată decât prin anularea acestui act. Prin urmare, nu orice 
încălcare formală a legii conduce la nulitatea actului. Astfel, nu e lovită de nulitate citația unde nu s-a scris 
numărul casei, dacă agentul procedural a identificat casa şi a realizat procedura de citare. 

Nulitatea, ca sancţiune procedurală, poate fi îndreptată atât împotriva actelor procesuale, cât şi a celor 
procedurale. Din dispoziţiile art. 197 rezultă următoarele condiţii necesare pentru anularea unui act procesual 
sau procedural: 

a) să se constate o încălcare a legii, încălcare ce poate consta fie în întocmirea unui act contrar legii, fie în 
omisiunea de a întocmi actul în condiţiile legii; 
b) prin încălcare să se producă vătămare care să fie de natură procesuală; vătămarea trebuie să constea într-o 
încălcare a drepturilor părților sau a modului de administrare a justiţiei penale; 
c) vătămarea produsă să nu poată fi înlăturată decât prin anularea actului făcut cu încălcarea legii. 
Clasificarea nulităţior. 
1. După modul de reprezentare, nulitățile pot fi: 
a) nulităţi exprese — prevăzute de lege, în art. 197 (2); 
b) nulităţi virtuale — prevăzute de lege, în art. 192 şi art 197 (1), (4). 
2. În funcţie de întinderea lor, nulităţile pot fi: 
a) nulităţi totale — atrag nulitatea întregului act viciat; 
b) nulităţi parțiale — se aplică numai la o parte a actului viciat. 

3. În funcţie de felul în care legea permite acoperirea lor prin voinţa părţilor sau prin trecerea unui 

anumit timp, nulitățile pot fi: 
a) nulităţi acoperibile — îşi pierd efectul prin voinţa părților sau trecerea unui anumit interval de timp; 
b) nulităţi neacoperibile — pot fi invocate oricând. 

4. În raport de natura sau de modul de aplicare sau de efectele pe care le produc, nulităţile pot fi: 

a) nulităţi absolute — prevăzute expres de lege şi pot fi invocate oricând; 
b) nulități relative — sunt virtuale şi pot fi acoperite. 

Nulităţile relative (art. 192 şi art. 197 (1), (4) CPP). Pe lângă condiţiile generale comune nulităților, în 
cazul nulităţilor relative există şi condiţii speciale: 

a) nulităţile relative pot fi acoperite prin voinţa părţilor, ceea ce atrage valabilitatea actului făcut cu încălcarea 
legii; este cazul situaţiei când inculpatului nu i se acordă ultimul cuvânt şi el acceptă această omisiune; 

b) nulitățile relative trebuie invocate pentru că nu operează din oficiu decât în mod excepţional, iar invocarea se 
face de partea interesată, cu condiţia să nu fi provocat chiar ea nulitatea; cel e invocă nulitatea este obligat să 
dovedească existenţa vătămării (atingerea unui drept sau a unui interes personal, vătămări de ordin material); 

c) nulitățile relative trebuie invocate într-un anumit timp (în timpul efectuării actului, dacă cel vătămat e 
prezent, sau până la primul termen de judecată cu procedură completă, dacă cel interesat a lipsit la efectuarea 
actului; în asemenea caz, nulitatea se consideră acoperită şi nu mai poate fi invocată într-o altă etapă a 
procesului); 

d) invocarea din oficiu a nulităţii relative este posibilă doar în mod excepțional, dacă se ajunge la constatarea că 
anularea actului făcut cu încălcarea legii este necesară pentru aflarea adevărului sau pentru soluţionarea justă a 
cauzei. 

Nulităţile absolute (art. 197 (2), (3) CPP) intervin în cazul celor mai importante dispoziţii şi se 
caracterizează prin trăsături opuse nulităților relative: 

a) în cazul nulităţilor absolute, vătămarea produsă prin încălcarea legii se prezumă de lege, fără să poată fi 
contradovedită, iar cel ce o invocă nu trebuie să facă dovada vătămării suferite; 

b) nulitățile absolute nu pot fi înlăturate în nici un mod şi pot fi invocate în orice fază a procesului penal, chiar 
şi prin folosirea căilor extraordinare de atac; 

c) nulităţile absolute pot fi invocate de oricare dintre părți ori de procuror şi se iau în considerare şi din oficiu. 

Cazurile de nulitate absolută sunt expres prevăzute în art. 197 (2): 

a) încălcarea dispoziţiilor privind competenţa după materie şi după calitatea persoanelor atât a instanţei, cât şi a 
organelor de urmărire penală; nulitatea absolută nu operează în cazul încălcării dispoziţiilor care relementează 
competenţa teritorială; o excepţie de la regula privind nulitatea absolută în materie de competenţă materială este 
constatarea încălcării normelor de competență materială de instanţă, după începerea dezbaterilor judiciare, 
precum şi situaţia în care instanța, după efectuarea cercetării judecătoreşti schimbă încadrarea juridică a faptei 
într-o altă infracţiune pentru care competenţa materială a organului de urmărire penală ar reveni altui organ; 

b) încălcarea dispoziţiilor referitoare la sesizarea instanţei; 

c) încălcarea dispoziţiilor privind compunerea completului de judecată (v. legea 92/1992); 

d) încălcarea dispoziţiilor privind publicitatea şedinţei de judecată; 

e) încălcarea dispoziţiilor referitoare la prezenţa procurorului, când participarea e obligatorie, precum şi la 
prezenţa inculpatului şi la asistarea acestuia de apărător, când sunt obligatorii potrivit legii; 

f) încălcarea dispoziţiior privind desfăşurarea anchetei sociale în cauzele cu infractori minori. 

Declararea nulităţii. Efectele ei. Nulitatea se invocă pe cale de excepție de nulitate. Efectul direct al 
nulităţii este ineficienţa actului, lipsirea lui de valoare juridică din momentul efectuării lui şi nu din momentul 
constatării nulităţii. Acest efect se produce atât în cazul nulităţii absolute, cât şi în cazul nulităţii relative. 

Nulitatea produce şi un efect indirect: anularea actelor anterioare, concomitente sau posterioare, care 
se află în legătură cu actul anulat. Organul judiciar ce constată nulitatea trebuie să dispună refacerea actului, 
dacă este posibilă şi necesară. Refacerea actului se face de acelaşi organ Judiciar ce a întocmit actul cu 
încălcarea legii. În unele situaţii, actul nul nu mai trebuie refăcut. 


Asistenţa judiciară (art. 171-173 CPP şi legea 51/1995 privind exercitarea profesiei de avocat) 


Asistenţa judiciară constă în acordarea de consultaţii şi întocmirea de alte acte cu caracter Juridic, 
apărarea persoanei fizice sau juridice în toate fazele procesului penal, precum şi în susţinerea cu mijloace 
juridice a drepturilor şi a intereselor legitime alte acestora, în raporturile lor cu organele puterii, ale 
administraţiei de stat sau cu alte persoane române sau străine. 

Apărătorul în procesul penal nu este parte, însă, datorită contribuţiei pe care o are la aflarea adevărului 
şi datorită funcției procesuale pe care o exercită, se înscrie printre principalii participanţi la rezolvarea cauzei 
penale. 

În principiu, asistenţa juridică a părţilor din proces este facultativă, adică cei interesaţi sunt lăsaţi să 
decidă dacă îşi aleg sau nu un avocat care să le asigure asistenţa juridică. De la acestă regulă există derogări, 
existând unele situații (reglementate expres) când asistenţa juridică este obligatorie. Asistenţa juridică 
facultativă este regula în materia asistenţei juridice. Legea a prevăzut expres şi în mod amănunţit aspecte 
privind acordarea asistenţei juridice învinuitului sau inculpatului. 

În art. 171 CPP se arată că învinuitul sau inculpatul are dreptul să fie asistat de apărător în tot cursul 
urmăririi penale şi al judecății, iar organele judiciare sunt obligate să-i aducă la cunoştinţă acest drept. 

Anumite categorii de persoane beneficiază în mod gratuit de asistenţă juridică: 

a) la aprecierea decanului baroului, cei care nu au posibilităţi materiale să plătească onorariul; 

b) militarii în termen; 

c) persoanele care solicită consultaţii referitoare la drepturile sau la interesele lor, vătămate în timpul 
evenimentelr din Decembrie 19809. 

Asistenţa juridică obligatorie. În anumite situaţii, legea impune asistenţa juridică şi aceasta este o 
consecinţă a faptului că apărarea este o instituţie de interes social, care funcționează nu doar în interesul 
învinuitului sau al inculpatului, ci şi în interesul unei bune desfăşurări a procesului penal. 

Asistenţa obligatorie este reglementată în art. 172 CPP astfel: „asistenţa este obligatorie când 
învinuitul sau inculpatul este minor, militar în termen, militar cu termen redus, rezervist concentrat sau 
mobilizat, elev al unei instituţii militare de învăţământ, internat într-un centru de reeducare sau într-un institut 
medical educativ, când este arestat chiar în altă cauză ori când organul de urmărire penală sau instanţa apreciază 
că învinuitul sau inculpatul nu şi-ar putea face singur apărarea, precum şi în alte cazuri prevăzute de lege. 

În privinţa asistenţei învinuitului sau a inculpatului minor, aceasta este obligatorie în cursul urmăririi 
penale, cât timp învinuitul sau inculpatul nu a devenit major, iar în cursul judecății, dacă învinuitul sau 
inculpatul este minor în momentul sesizării instanţei, asistenţa rămâne obligatorie, chiar dacă, în cursul 
judecății, acesta devine major. În privinţa asistenţei obligatorii a învinuitului sau a inculpatului arestat, aceasta 
se referă numai la cel arestat şi nu se extinde şi la cel reținut preventiv. Această obligație există numai în 
intervalul de timp cât durează arestarea, iar dacă învinuitul sau inculpatul este pus în libertate, nu mai există 
obligaţia asistării. 

La situaţiile de asistenţă obligatorie prevăzute pentru tot cursul procesului penal se mai adaugă, pentru 
faza de judecată, cazul când legea prevede pentru infracţiunea comisă pedeapsa detenţiei pe viaţă sau pedeapsa 
închisorii mai mari de 5 ani. 

Asistenţa juridică obligatorie priveşte pe învinuit sau pe inculpat, dar, în mod excepţional, legea 
prevede asistenţa obligatorie şi a celorlate părți. Astfel, în art. 173 CPP se arată că, în situația în care instanţa 
apreciază că din anumite motive partea nu şi-ar putea face singură apărarea, va dispune asistarea de un apărător 
din oficiu. 

Atât în cazul asistenţei facultative, cât şi în cazul celei obligatorii, legea a lăsat posibilitatea celor 
interesaţi să aleagă apărătorul pe care-l preferă. Când asistenţa este obligatorie şi învinuitul sau inculpatul nu şi- 
a ales apărător, se desemnează unul din oficiu. 

Posibilitatea alegerii apărătorului primează faţă de numirea din oficiu şi, de aceea, delegarea 
apărătorului din oficiu încetează la prezentarea apărătorului ales. 

În cazul în care inculpatul are apărător ales şi dacă acesta lipseşte de la judecarea cauzei, acesta nu 
poate fi înlocuit cu unul din oficiu, iar instanţa trebuie să dispună amânarea cauzei. Apărătorul ales poate fi 
înlocuit cu unul din oficiu, atunci când apărătorul ales lipseşte nejustificat la două termene consecutive cu 
scopul de a îngreuna rezolvarea cauzei. 

Drepturile apărătorului. În art. 172 CPP sunt reglementate următoarele: 

- dreptul apărătorului de a asista la efectuarea oricărui act de urmărire penală; lipsa acestuia nu împiedică 
efectuarea oricărui act de urmărire penală, dacă există dovada că apărătorul a fost încunoştinţat de data şi de ora 
efectuării actului; 

- când asistenţa juridică este obligatorie, organul de urmărire penală trebuie să asigure prezenţa apărătorului la 
ascultarea inculpatului; 

- când apărătorul este prezent la efectuarea unui act, se va face menţiunea despre acest fapt şi actul va fi semnat 
şi de apărător; 

- în cursul urmăririi penale, apărătorul poate să ia contact cu învinuitul sau inculpatul arestat sau reținut şi va fi 
asigurată confidenţialitatea convorbirilor. 

- în cazurile în care consideră că cererile pe care le-a făcut organului de urmărire penală au fost respinse 
nemotivat, apărătorul poate formula plângere (art. 275 CPP); 

- în faza de judecată, apărătorul are dreptul să-l asiste pe inculpat, să exercite drepturile procesuale ale acestuia, 
să ia la cunoştinţă de dosarul cauzei, să formuleze cereri, să ridice excepţii, să pună concluzii, să utilizeze căile 
de atac. 

Apărătorii părții vătămate, ai părții civile şi ai părții responsabile civilmente au aceleaşi drepturi ca şi 
apărătorul învinuitului sau ai inculpatului. 


Reprezentarea (art. 174 CPP) 
Legislaţia noastră permite alături de asistenţa Juridică şi reprezentarea, ce constă în împuterniciera dată 


unei persoane (reprezentant) de a îndeplini, pe seama unei părţii care nu se poate prezenta sau nu doreşte să se 
prezinte, acte procesuale în faţa organului judiciar. 

Ceea ce deosebeşte reprezentarea de asistenţa juridice este faptul că, în cazul asistenţei juridice, 
apărătorul pune concluzii în prezența părţii, iar în cazul reprezentării, persoana reprezentată este înlocuită de 
reprezentant. 

Tipul obişnuit de reprezentare este reprezentarea convenţională, care se întemeiază pe existenţa unui 
contract de mandat, ce intervine între reprezentat şi reprezentant. În cursul urmăririi penale, legea permite 
reprezentarea, spre exemplu, în cazul unei percheziţii, al cercetării la faţa locului etc. 

Reprezentarea învinuitului sau a inculpatului nu poate avea loc în cazul actelor cu caracter personal 
(ex. ascultarea). 

În faza de judecată există obligaţia inculpatului de a fi reprezentat la judecată în primă instanță. 
Potrivit art. 174 CPP, în cursul judecății atât învinuitul sau inculpatul, cât şi celelalte părții pot fi reprezentate, 
cu excepţia cazurilor când prezenţa învinuitului sau a inculpatului este obligatorie. 

Reprezentarea poate fi şi legală, pentru ocrotirea persoanelor fără capacitate de exerciţiu sau cu 
capacitate restrânsă. Acest tip de reprezentare este specific procesului civil, în procesul penal nepunându-se 
problema reprezentării legale. 


X. COMPETENȚA ÎN MATERIE PENALĂ 
Noţiune şi forme 


Cauzele penale nu pot fi urmărite şi judecate de oricare organ de urmărire penală sau instanţă, ele fiind 
variate prin natura lor, prin gravitatea lor, prin locul comiterii faptelor şi prin calitatea făptuitorilor. 

Legea procesuală penală prevede atât norme generale, cât şi norme speciale de competenţă. 

Competența este sfera atribuţiilor pe care le au de îndeplinit, conform legii, organele judiciare, în 
cadrul procesului penal. 

Potrivit criteriilor de diferenţiere arătate, există câteva forme fundamentale de competenţă: competența 
materială, competența personală şi competenţa teritorială. De asemenea, mai există şi două forme subsidiare 
de competenţă: competența specială şi competenţa extraordinară. 


Competența materială se stabileşte între organe judiciare de grade diferite. Prin competenţa materială 
se stabileşte sfera atribuţiilor unui organ, în raport cu organele superioare sau inferioare în grad. Competența 
materială este determinată de natura şi gravitatea faptelor comise. Enumerarea tuturor infracțiunilor care sunt în 
competenţa materială a fiecărui organ judiciar nu este o soluţie practică, datorită numărului mare de infracțiuni 
prevăzute de legea penală. Pentru a simplifica reglementarea competenţei materiale se folosesc două sisteme de 
determinare: determinarea abstractă şi determinarea concretă. 

Prin determinarea abstractă se stabilesc ce categorii de infracțiuni sunt în competenţa de soluționare a 
unui organ judiciar. Astfel, organele de cercetare penală ale poliției au o competenţă generală; judecătoriile au, 
de asemenea, o competență generală, fiind în măsură să soluţioneze cauzele penale care le revin potrivit 
competenţei teritoriale, neintrând în competenţa judecătoriilor cauzele date în competenţa altor instituţii. 

Prin determinarea concretă se stabilesc infracțiunile ce fac obiectul cauzelor penale, pentru fiecare 
organ judiciar în parte (ex. art. 209 (3) CPP enumeră infracțiunile pentru care urmărirea penală se efectuează 
obligatoriu de procuror). 

Normele competenţei materiale sunt imperative şi nu pot fi schimbate prin voinţa sau prin înţelegerea 
părților, iar în cazul în care sunt încălcate, actele încheiate sunt nule absolut. 


Competența personală este determinată de calitatea pe care o are făptuitorul, în momentul săvârșirii 
infracţiunii, şi constituie o derogare de la competenţa materială. În principiu, competenţa personală interesează 
numai calitatea făptuitorului, iar calitatea celorlalte părți nu are nici o relevanţă pe acest plan. 

Legea dă în competenţa instanţelor militare infracțiunile comise de militari, iar gradul ierarhic al 
inculpatului militar determină şi competenţa instanţelor militare pe verticală. În unele situaţii, calitatea 
făptuitorului atrage trecerea cauzei în competenţa unei instituții superioare celei ordinare (ex. dacă fapta a fost 
comisă de un procuror sau de un judecător, acesta va fi judecat de instanţa superioară celei din care fac parte 
aceste persoane). 


54 


Nu orice calitate pe care o are subiectul activ al infracțiunii atrage competenţa personală. Uneori, 
calitatea de subiect activ poate determina doar încadrarea juridică a faptei, nu şi rezolvarea cauzei respective de 
un anume organ judiciar (ex. calitatea de funcţionar este o condiţie pentru a se reţine o anumită infracţiune 
legată de serviciu, însă nu este atrasă competenţa personală a unui anume organ judiciar). 

Conform art. 28-29 CPP, atrage competenţa personală a organelor judiciare numai calitatea de militar, 
procuror, judecător, lucrător în cadrul parchetului, Preşedinte al României, senator, deputat, membru al 
Guvernului, precum şi calitatea de judecător sau de magistrat asistent la Înalta Curte de Casaţie şi Justiţie, la 
Curtea Constituţională, general, mareşal, amiral sau chestor ori de şef al unui cult religios sau de membru al 
Înaltului Cler. 

Potrivit art. 40 CPP, când competenţa instanţei este determinată de calitatea inculpatului, instanţa 
rămâne competentă să judece, chiar dacă inculpatul, după săvârşirea infracţiunii, nu mai are această calitate, în 
următoarele cazuri: 

a) când fapta are legătură cu atribuţiile de serviciu ale făptuitorului; 
b) când s-a dat o hotărâre în primă instanţă. 


Competența teritorială diferenţiază din punct de vedere teritorial organel judiciare cu o egală 
competență materială. Pentru unele organe, raza teritorială corespunde întregului teritoriu al ţării (ex. organele 
centrale pot efectua urmărirea penală în orice cauză penală, indiferent unde a fost săvârşită infracțiunea sau 
unde a fost prins făptuitorul — cazul Înaltei Curți de Casaţie şi Justiţie). 

Pentru infracțiunile comise în ţară, competenţa teritorială se determină, conform art. 30 CPP, după 
următoarele criterii: 

a) locul unde a fost săvârşită infracțiunea; 
b) locul unde a fost prins făptuitorul; 

c) locul unde locuieşte făptuitorul; 

d) locul unde locuieşte persoana vătămată. 

Pentru a preîntâmpina conflictele de competenţă între organele judiciare, legea a stabilit anumite 
reguli. Art. 45 CPP precizează că regulile de competenţă teritorială se aplică în acelaşi fel şi în cursul urmăririi 
penale şi în cursul judecății, stabilind şi modul cum operează criteriile de la art. 30: 

1) în cazul în care a fost sesizat un singur organ judiciar din cele prevăzute la art. 30, acesta va fi competent să 
rezolve cauza; 

2) dacă au fost sesizate cel puţin două organe judiciare dintre cele menţionate la art. 30, competenţa se stabileşte 
astfel: 

a) în caz de sesizare simultană, prioritatea se stabileşte în ordinea enumerării de la art. 30 şi operează 
„preferința legală”; 

b) dacă organele judiciare prevăzute la art. 30 au fost sesizate în momente diferite, competenţa revine 
organului mai întâi sesizat şi va opera o „preferinţă cronologică”; potrivit art. 30 (2), judecarea cauzei revine 
aceleia dintre instanţe competentă conform art. 30 (1), în a cărei rază teritorială s-a efectuat urmărirea penală; 

3) dacă nici unul dintre locurile prevăzute de art. 30 nu este cunoscut, competenţa revine instanţei în a cărei rază 
teritorială s-a efectuat mai întâi sesizarea (ex. poate fi competent teritorial organul judiciar la care s-a depus 
plângerea, deşi este posibil ca acest organ să nu facă parte din organele arătate expres la art. 30). 

Infracţiunile săvârşite în afara ţării se judecă potrivit art. 31 CPP, după caz, de instanţa civilă sau 
militară în a căror circumscripție îşi are domiciliul sau locuieşte făptuitorul. Dacă făptuitorul nu are domiciliul 
sau nu locuieşte în România, iar fapta este de competenţa judecătoriei, cauza se va judeca la Judecătoria 
Sectorului 2 din Bucureşti, cu excepţia cazurilor când legea stabileşte altfel. 

Infracţiunile comise pe o navă sunt de competenţa instanţei în a cărei circumscripție se află primul port 
românesc în care ancorează nava. 

Infracţiunile comise pe o aeronavă sunt de competenţa instanţei în a cărei circumscripție se află primul 
loc de aterizare pe teritoriul României. 

Dacă nava nu ancorează sau nu aterizează pe teritoriul românesc, atunci competenţa revine instanţei în 
a cărei rază teritorială locuieşte făptuitorul, iar dacă nu locuieşte sau nu-şi are domiciliul în ţară, competenţa 
revine Judecătoriei Sectorului 2 din Bucureşti. 

Competența specială este competenţa materială dată exclusiv în sarcina unui anumit organ judiciar. 
Au competenţă specială unele organe speciale de urmărire penală (v. art. 208 CPP): 

- ofiţerii de grăniceri; 

- ofiţerii anume desemnaţi de Ministerul de Interne pentru cercetarea infracțiunilor la frontieră; 

- căpitanii porturilor; 

- comandanții aeroporturilor. 


Competența extraordinară poate fi determinată de unele împrejurări excepţionale: starea de asediu, de 
război etc., împrejurări care impun luarea unor cauze din competenţa ordinară a unui organ judiciar şi trecerea 
acestora, pe perioada stării excepţionale, altui organ judiciar. 

Conform art. 125 din Constituţia României, este interzisă înfiinţarea de instanţe extraordinare. 


Competența în caz de indivizibilitate şi de conexitate 


Extinderea competenţei unei instanţe judecătoreşti asupra altor infracţiuni cu aspecte complexe se 
numeşte prorogare de competenţă. Prin aceasta se înţelege împuternicirea dată de lege unei instanţe pentru a 
judeca o cauză, prin extinderea competenţei sale normale. 

În procesul penal se admite numai prorogarea legală, exdinderea competenţei având loc numai în baza 
legii. 

Prorogarea se justifică prin aceea că între două sau mai multe infracţiuni sau aspecte ale unei cauze pot 
apărea unele legături substanţiale, astfel încât aflarea adevărului şi corecta rezolvare a cauzei nu sunt posibile 
fără reunirea cauzelor într-una singură, în faţa aceluiaşi organ judiciar. 

Prorogarea este posibilă numai când faptele între care există legături pot fi reunite în faţa aceleiaşi 
instanţe. Aceasta presupune că faptele au fost cunoscute şi s-a pus în mişcare acțiunea penală în acest timp. 


Competența în caz de indivizibilitate (art. 33 CPP). Indivizibilitatea este o situaţie juridică ce impune 
reunirea într-o cauză a unor aspecte diferite, între care există legătură strânsă şi sunt caracterizate prin existenţa 
unei singure fapte penale. 

Cazurile de indivizibilitate sunt expres şi limitativ prevăzute de lege: 

a) când la săvârşirea unei infracţiuni au participat mai multe persoane (coautori, instigatori, complici); toţi 
participanţii trebuie judecaţi împreună pentru corecta individualizare a pedepselor; 

b) când două sau mai multe infracțiuni au fost săvârşite prin acelaşi act (ex. încălcarea normelor de circulație pe 
drumurile publice poate atrage distrugerea, degradarea autovehiculului aparţinând avutului public, precum şi o 
vătămare corporală din culpă sau o ucidere din culpă); 

c) în cazul infracţiunilor continuate sau în orice alte cazuri când două sau mai multe acte materiale alcătuiesc o 
singură infracțiune (ex. infracţiunea complexă, de obicei). 


Cazurile de conexitate (art. 34 CPP) sunt: 
a) când două sau mai multe infracțiuni sunt comise prin acte diferite de mai multe persoane împreună, în acelaşi 
timp şi în acelaşi loc: cazul infracţiunilor simultane (ex. părţile se reclamă reciproc pentru infracțiunea de 
vătămare ori de insultă, comise cu aceeaşi ocazie); condiţia pentru existenţa conexităţii în acest caz este să 
existe fapte penale intenţionate şi distincte, care să fie comise în acelaşi loc şi în acelaşi timp; 
b) când două sau mai multe infracțiuni sunt comise în loc sau în timp diferit, după o prealabilă înţelegere între 
infractori; legătura constă în înţelegerea prealabilă a făptuitorilor şi nu interesează dacă infracțiunile comise sunt 
de acelaşi fel sau sunt diferite şi nici intervalul de timp care le desparte; 
c) când o infracțiune este săvârşită pentru a pregăti, a înlesni sau a ascunde comiterea unei alte infracţiuni sau 
este săvârşită pentru a asigura sustragerea de la răspundere penală a făptuitorului altei infracțiuni (ex. 
infracţiunea de delapidare comisă prin fals sau infracțiunea de înşelătorie comisă prin fals ori cazul când 
autorul, pentru a sustrage pe altul de la răspunderea penală, comite o tăinuire sau o favorizare a infractorului); 
d) când între două sau mai multe infracţiuni există legături care impun reunirea lor într-o singură cauză, pentru 
o bună înfăptuire a justiţiei; o apropiere întâmplătoare care are faptic o anume relevanță procesuală (ex. cazul 
concursului de infracţiuni). 

Prorogarea competenţei în caz de indivizibilitate şi de conexitate (art. 35 CPP). Determinarea 
instanţei competente să judece cauzele reunite în urma prorogării competenţei se face în funcție de gradul 
instituţiei şi de natura instituţiei în faţa căreia se află cauzele penale: 

a) dacă competenţa, în raport de diferitele fapte sau de diferiții făptuitori, revine, conform legii, la două sau mai 
multe instanţe de grad egal şi de aceeaşi categorie (ex. două judecătorii), atunci prorogarea competenţei se face 
în favoarea instanţei mai întâi sesizate; 

b) dacă competenţa după natura faptelor şi dipă calitatea făptuitorilor revine unor instanţe de grad diferit (ex. o 
judecătorie şi un tribunal, atunci prorogarea are loc în favoarea instanţei superioare în grad); 

c) dacă dintre instanţele la care se găsesc cauzele, una este militară, iar alta civilă, prorogarea se face în favoarea 
instanţei militare. 

În caz de indivizibilitate sau de conexitate, reunirea poate fi cerută de părţi sau poate fi propusă de 
procuror înaintea instanţei la care ar urma să fie reunite cauzele. Reunirea poate fi iniţiată şi de instanţă, din 
oficiu. 

În situaţia în care cauzele nu se află în aceeaşi fază de judecată, reunirea lor nu poate avea loc. 
Excepţia este dată de infracțiunea continuată şi de cazul în care două sau mai multe acte alcătuiesc o singură 
infracțiune. 


Disjungerea (art. 38 CPP). Considerentele care impun în anumite situaţii reunirea cauzelor, pot 
justifica alteori efectuarea operaţiei inverse: separarea cauzelor aflate la aceeaşi instanţă, în interesul unei bune 
judecăţi. 

Disjungerea are un caracter facultativ şi se dispune la cerere sau din oficiu de instanţa învestită cu 
judecarea unei cauze indivizibile sau conexe (ex. în situaţia în care într-o cauză sunt mai multe persoane care au 
participat la săvârşirea unei infracţiuni se poate dispune disjungerea pentru motiv de boală gravă a unui 
participant, astfel că judecarea cauzei se suspendă numai pentru acel participant urmând să fie reluată după 
trecerea stării de boală). 

Disjungerea este admisibilă în cazul indivizibilităţii numai pentru cazul prevăzut la art. 33 lit. a CPP, 
iar, în caz de conexitate, în toate situaţiile. 


Declinarea de competenţă (art. 42 CPP). Instanţa învestită cu judecarea unei cauze, dacă ulterior 
constată că nu este competentă, trebuie să-şi decline competenţa pentru a asigura respectarea legalității în 
privinţa competenţei. 

Înainte de a-şi declina competenţa, instanţa trebuie să pună în discuţia părţilor problemele referitoare 
la competenţă şi apoi să se pronunţe prin hotărâre. În aceasta trebuie să se indice motivul declinării de 
competenţă şi instanţa căreia îi revine competenţa de soluționare a cauzei respective. Hotărârea de declarare nu 
este supusă apelului sau recursului, iar partea nemulțumită de declinarea de competenţă poate să ridice excepția 
de necompetenţă la instanţa sesizată prin hotărârea instanţei iniţiale. 

Instanţa căreia 1 s-a trimis cauza după declinarea competenţei îşi verifică propria competenţă şi, dacă 
observă că este competentă după materie sau după calitatea persoanei, poate folosi actele deja îndeplinite şi 
poate să menţină măsurile deja dispuse. În cazul declinării de competenţă pentru necompetenţa teritorială, 
rămân vaşabile toate actele efectuate şi toate măsurile dispuse de instanţa care şi-a declinat competenţa. 


Conflictul de competenţă (art. 43 CPP) este situaţia în care minim două instanțe se consideră 
competente să judece aceeaşi cauză sau se recunosc necompetente şi îşi declină reciproc competenţa. 

Conflictele de competenţă sunt, aşadar, de două tipuri: conflicte pozitive şi conflicte negative. 

Nu poate avea loc un conflict de competenţă între un organ de urmărire penală şi o instanță de 
judecată. Soluţionarea conflictelor de competenţă se face de organul ierarhic superior şi comun instanţelor aflate 
în conflict de competenţă, printr-un regulator de competenţă (ex. un conflict de competenţă între două 
judecătorii, aflate în raza aceluiaşi tribunal, va fi soluţionat de acel tribunal). 

Când conflictul apare între două instanţe egale în grad, dar care nu sunt pe raza teritorială a aceleiaşi 
instanţe superioare sau când conflictul apare între două instanţe de grade diferite ori între o instanţă civilă şi una 
militară, soluţia va fi dată de Înalta Curte de Casaţie şi Justiţie. 

În caz de conflict pozitiv de competenţă, instanța competentă să-l rezolve va fi sesizată de instanţa care 
s-a declarat cea din urmă competentă, iar în caz de conflict negativ, sesizarea va fi făcută de instanţa care şi-a 
declinat cea din urmă competenţa. 

Instanţa care trebuie să rezolve conflictul citează părțile şi, după ascultarea procurorului şi a părţilor, 
dă o hotărâre prin care dispune trimiterea cauzei la una dintre instanţele aflate în conflict şi considerată ca fiind 
cea competentă. 


Competența în caz de schimbare a calităţii făptuitorului, a încadrării juridice a faptei sau a calificării 
faptei 


După sesizarea instanţei pentru judecarea cauzei penale pot apărea modificări privind calitatea 
făptuitorului, în sensul că acesta pierde sau dobândeşte respectiva calitate. 

Pierderea calităţii inițiale, după comiterea infracţiunii, nu influenţează competenţa, dacă fapta comisă 
are legătură cu serviciul sau dacă s-a dat o hotărâre în primă instanţă. 

În caz de dobândire a calităţii determinante pentru stabilirea competenţei personale, nu este implicată 
schimbarea competenţei. Instanţa sesizată cu judecarea cauzei rămâne competentă, chiar dacă, după efectuarea 
cercetării judecătoreşti, constată că infracțiunea este de competenţa instanţei inferioare. 

Competența instanţei se păstrează şi în cazul în care, în cursul judecății, printr-o lege nouă se schimbă 
calificarea faptei, cu excepţia cazului când chiar legea nouă prevede altfel. 


Competența organelor de urmărire penală (art. 45 CPP) 


Dispoziţiile Codului de procedură penală privitoare la competenţa teritorială, cea în caz de 
indivizibilitate, conexitate, disjungere sau privitoare la declinarea de competență se aplică, în mod 
corespunzător, şi în cursul urmăririi penale. 

Conflictul de competenţă care apare între doi procurori se rezolvă de procurorul ierarhic superior, iar 
conflictul de competență apărut între două organe de cercetare penală se rezolvă de procurorul ce 
supraveghează activitatea de cercetare penală. 


Strămutarea judecării cauzei penale (art. 55-61 CPP) 


Strămutarea judecării cauzei penale este un remediu procesual prin care se urmăreşte evitarea 
situaţiilor care pot împiedica normala desfăşurare a procesului penal la locul unde trebuia soluţionat, datorită 
unui climat nefavorabil judecății. 

Strămutarea implică o deplasare a competenţei teritoriale între instanţe egale în grad, adică o prorogare 
de competenţă; se aplică numai în faza judecății şi se apreciază dacă sunt motive temeinice că desfăşurarea 
procesului penal impune o asemenea măsură. Cererea se adresează instanţei supreme de procuror, de partea 
interesată sau de ministrul justiției. 

Părţile pot cere suspendarea judecății cauzei până la rezolvarea cererii. Dacă cererea este introdusă de 
procurorul general al Parchetului General sau de ministrul justiţiei, atunci suspendarea cauzei se face de drept, 
din oficiu. 

Rezolvarea cererii este precedată de obţinerea de informaţii de la preşedintele instanţei ierarhic 
superioare celei la care se află cauza. 

Instanţa supremă examinează cererea în şedinţă secretă, pe baza materialelor din dosar, şi se pronunţă 
printr-o încheiere ce nu trebuie motivată. Dacă se admite cererea, trebuie să se indice instanţa căreia trebuie să i 
se trimită cauza pentru rezolvare şi în ce măsură actele efectuate se menţin. În caz de respingere a cererii, o 
nouă cerere se poate introduce numai dacă se bazează pe împrejurări necunoscute instanţei supreme la 
examinarea cererii anterioare. 


Incompatibilitatea (art. 46-54 CPP) 

Incompatibilitatea este o instituţie procesuală prin care o persoană ce face parte dintr-un organ judiciar 
este oprită să ia parte la activitatea procesuală într-o cauză concretă, care intră în competenţa organului judiciar 
din care face parte acea persoană. 

Mijloacele de rezolvare a incompatibilităţii sunt: abținerea şi recuzarea. 

Sunt incompatibili judecătorii care se află în următoarele situaţii prevăzute expres de art. 46-47 CPP: 
a) nu pot face parte din acelaşi complet de judecată soţii sau rudele apropiate; 

b) judecătorii care au luat parte la soluţionarea unei cauze nu mai pot participa la soluţionarea aceleiaşi cauze 
într-o instanță superioară; acest caz nu este aplicabil căilor extraordinare de atac; 

c) nu pot participa la judecarea unei cauze judecătorii care şi-au exprimat anterior părerea cu privire la soluţia ce 
urmează a fi dată în cauză, exprimarea părerii putând avea loc fie în afara procesului penal, fie în cadrul 
procesului penal, până la pronunţarea hotărârii; 

d) este incompatibil judecătorul care, fiind anterior procuror, în cursul urmăririi penale a pus în mişcare acțiunea 
penală în cauza respectivă, a dispus trimiterea în judecată sau a pus concluzii la instanţă, ca procuror de şedinţă; 
e) este incompatibil judecătorul care, anterior, a fost apărătorul uneia dintre părți sau a efectuat o expertiză în 
cauză sau a fost ascultat ca martor; 

f) dacă există împrejurări din care rezultă că este interesat în rezolvarea cauzei, sub orice formă, el, soţul său sau 
o rudă apropiată; interesul poate fi material sau moral, iar cel care l-a invocat trebuie să-l dovedească prin orice 
mijloc de probă. 

În art. 48 CPP este reglementată incompatibilitatea procurorului, a organelor de cercetare penală, a 
magistraţilor asistenţi şi a grefierului, prevăzându-se că dispoziţiile privind incompatibilitatea judecătorilor se 
aplică, în mod corespunzător, şi acestora. 

Abţinerea constă în comunicare pe care o face persoana aflată într-un caz de incompatibilitate că se 
abține să ia parte la judecarea cauzei, indicând şi cazul de incompatibilitate în baza căruia se abţine. 

Recuzarea este un mod subsidiar de invocare a excepţiei de incompatibilitate şi se utilizează dacă nu a 
fost cerută anterior abținerea de persoana incompatibilă. 

Cererea de recuzare poate fi făcută de oricare dintre părți sau de procuror, atât în timpul urmăririi 
penale, cât şi la judecată. Cererea poate fi făcută oral sau scris. În cursul urmăririi penale, cererea se adresează 
procurorului care supraveghează cercetarea penală sau procurorului ierarhic superior. În faza de judecată, 
cererea se adresează şi se rezolvă de instanţa în faţa căreia se află cauza, care se constituie într-un alt complet, în 
şedinţă secretă, fără participarea persoanelor la care se referă cazul de incompatibilitate. 

Abţinerea sau recuzarea ce privesc întreaga instanţă trebuie să cuprindă indicarea concretă a cazului de 
incompatibilitate în care se află fiecare judecător, iar o atare cerere se soluţionează de instanţa ierarhic 
superioară. 

Instanţa ce rezolvă cererea, dacă o consideră întemeiată, desemnează pentru judecarea cauzei o 
instanță egală în grad cu instanţa recuzată. Dacă admite cererea, instanţa dispune care dintre persoanele 
incompatibile nu poate lua parte la judecarea cauzei. Încheierea prin care s-a respins recuzarea poate fi atacată 
numai cu recurs, în 48 de ore de la pronunțare, iar recursul se va judeca în termen de 48 de ore de la primirea 
dosarului. 


Cheltuielile judiciare (189-193 CPP) 


Cheltuielile judiciare sunt alcătuite din toate cheltuielile prilejuite de desfăşurarea procesului penal şi 
efectuate fie de organele judiciare, fie de părți, fie de alte persoane participante la procesul penal. 

Cheltuielile efectuate de stat se fac pentru îndeplinirea actelor dispuse de organele judiciare (ex. 
cheltuielile necesare administrării probelor, efectuării reconstituirii sau a cercetării la faţa locului, înmânării 
citaţiilor, conservării obiectelor ridicate etc.). 

Cheltuielile făcute de părți pot privi angajarea unui apărător, deplasarea în timpul procesului, 
întocmirea de cereri, de memorii etc. 

Legea instituie regula conform căreia obligaţia de plată a cheltuielilor revine părții în defavoarea 
căreia a fost rezolvată cauza. De aceea, suportarea cheltuielilor este reglementată de diferit, în raport de soluţia 
dată în cauză. 

a) Inculpatul, în caz de condamnare, e obligat să restituie integral cheltuielile efectuate din momentul 
începerii urmăririi penale şi până în momentul punerii în executare a hotărârii de condamnare; temeiul juridic al 
acestei obligaţii este culpa infractorului. 

Dacă inculpatul sau o altă parte în proces formulează recurs, apel sau orice altă cerere care provoacă 
cheltuieli, va suporta cheltuielile judiciare, în temeiul culpei procesuale, dacă recursul sau apelul au fost 
respinse sau retrase. 

Dacă în cauză sunt mai mulți inculpaţi, instanţa hotărăşte partea din cheltuielile judiciare care îi revine 
fiecărui inculpat, având în vedere măsura în care fiecare a provocat cheltuielile. La stabilirea obligaţiei de plată 
nu are nici o relevanţă starea materială a inculpatului. 

În caz de achitare, inculpatul va plăti cheltuielile judiciare, dacă a fost obligat la repararea pagubei (art. 
10 b!, d, e CPP). Inculpatul este obligat la plata cheltuielilor judiciare şi în caz de încetare a procesului penal pe 
temeiul împăcării părților (art. 10 h CPP). 

b) Partea responsabilă civilmente suportă cheltuielile judiciare în măsura în care este obligată solidar 
cu inculpatul la repararea prejudiciului; temeiul juridic este culpa procesuală, pentru că aceste cheltuieli puteau 
fi evitate dacă prejudiciul era reparat de bună voie, fără intervenţia organelor judiciare. 

c) Partea vătămată suportă cheltuielile judiciare în caz de achitare a inculpatului şi dacă aceste 
cheltuieli au fost determinate de ea; obligaţia de plată apare şi în cazul încetării procesului penal prin retragerea 
plângerii prealabile sau prin împăcarea cu inculpatul (art. 10 h CPP). 

d) Partea civilă suportă cheltuielile judiciare dacă i-au fost respinse total pretenţiile civile şi dacă acele 
cheltuieli au fost determinate de ea. 

€) În toate situaţiile în care plata cheltuielilor judiciare nu se poate reţine în sarcina unei părţi din 
proces, cheltuielile vor fi suportate de stat, în cadrul cheltuielilor de administrare a justiţiei (ex. cazul achitării 
inculpatului într-o cauză unde nu există parte civilă sau în cazul încetării procesului penal prin amnistie, 
prescripţie sau decesul făptuitorului). 


Amenda judiciară (art. 198-199 CPP) 


Amenda judiciară este o instituție procesuală care constă într-o sancţiune pecuniară care se aplică 
organului judiciar sau părţilor din proces care nu şi-au îndeplinit obligaţiile procesuale, astfel: 
a) neîndeplinirea sau îndeplinirea greşită a lucrărilor de citare sau de comunicare a actelor procesuale; 
b) lipsa nejustificată a apărătorului ales sau din oficiu, când asistenţa judiciară este obligatorie; 
c) lipsa nejustificată a martorilor, a experţilor sau a interpreţilor legal citați; 
d) tergiversarea de expert sau de interpret a însărcinărilor primite; 
e) neîndeplinirea obligaţiei de a prezenta obiecta sau înscrisuri la cererea organelor judiciare; 
f) neîndeplinirea nejustificată a dispoziţiilor procurorului de organele de cercetare penală; 
g) nerespectarea de părți a măsurilor luate de preşedintele completului de judecată. 

Aplicarea amenzii judiciare se poate cumula cu o sancțiune disciplinară şi nu exclude răspunderea 
penală, dacă fapta este infracțiune. 

Persoana amendată poate cere scutirea de amendă sau reducerea amendei, în termen de 10 zile de la 
comunicarea dispoziţiei de amendă. Asupra acestei cereri se pronunţă tot organul care a aplicat amenda 
judiciară, admiţând-o sau respingând-o. 

